Laamarukazee bill majlihah fonuvaifi\nރައްޔިތުންގެ މަޖިލީހުގެ ޖަލްސާއެއް: ލާމަރުކަޒީ ބިލް މިއަދު ވަނީ މަޖިލީހަށް ފޮނުވާފައި -- ފޮޓޯ: މަޖިލީސް\nދިވެހިރާއްޖޭގެ އިދާރީ ދާއިރާތައް ލާމަރުކަޒީ އުސޫލުން ހިންގުމުގެ ގާނޫނަށް އިސްލާހު ގެނައުމަށް ސަރުކާރުން އެކުލަވައިލި ބިލު ރައްޔިތުންގެ މަޖިލީހަށް ފޮނުވައިފި އެވެ.\nއިދާރީ ދާއިރާތައް ލާމަރުކަޒީ އުސޫލުން ހިންގުމުގެ ގާނޫނަށް އިސްލާހު ގެނައުމަށް ސަރުކާރުން އެކުލަވައިލި ބިލު މިއަދު މަޖިލީހަށް ފޮނުވުމުން ފުރަތަމަ ކިޔުން ވަނީ އިއްވާފަ އެވެ.\nއެ ގާނޫނަށް ސަރުކާރުން ހުށަހަޅާ އިސްލާހުތަކުގެ ތެރޭގައި ކައުންސިލުތަކަށް އާމްދަނީ އިތުރުވާނެ ގޮތްތައް ހިމަނާފައި ވެއެވެ. އެގޮތުން މީހުން ދިރުއުޅޭ ރަށްރަށުގައި ހުންނަ ބިންތަކުގެ ކުލީގެ ސައްތައިން ސައްތަ އެ ރަށެއްގެ ކައުންސިލަކަށް ލިބޭގޮތަށް ހަމަޖެއްސުން ހިމެނެއެވެ. އަދި ފަސް މިލިޔަނަށްވުރެ ދަށުގެ ޕީއެސްއައިޕީ މަޝްރޫއުތައް ސެކްޓޯރަލް ގްރާންޓުގެ ގޮތުގައި ރަށު ކައުންސިލުތަކަށް ބަދަލު ކުރަން ހިމަނާފައި ވެއެވެ.\nރައްޔިތުންގެ މަޖިލިސް ރައީސް އިބްރާހިމް މުހައްމަދު ސޯލިހު އައްޑޫ ސިޓީ ކައުންސިލް + އެލްޖީއޭ މާލޭ ސިޓީ ކައުންސިލް ލާމެހޭ ރަށްތައް


Jinni Aku Dhivehseh Maraali Kamah Bunaa Video Eh! - Vaguthu\nޖިންނި އަކު ދިވެއްސަކު މަރާލި ކަމަށް ބުނާ ވީޑިއޯޢެއް!\n"ޖިންނިއަކު" ދިވެއްސަކު މަރާލި ކަމަށް ބުނާ ވީޑިއޯއެއް މީސް މީޑިއާގައި ދައުރުވާން ފަށައިފިއެވެ.\nމިހާރު މީސް މީޑިއާގައި ދައުރުވަމުންދާ، ގިނަ ބައެއްގެ ސަމާލުކަން ލިބެމުންދާ އެ ވީޑިއޯގައި ފެނިގެން ދަނީ ޖިންނި އަވަލާފައި ހުރި ކަމަށް ބުނާ އަންހެނެކެވެ. އެ އަންހެން މީހާގެ މޫނުގެ ބައެއް ވަނީ ފޮރުވާފައެވެ. ވީޑިއޯއިން ފެނިގެން ދަނީ އަންހެން މީހާގެ ހަށިގަނޑު ތެރެއަށް ވަދެފައިވާ "ޖިންނި" އަކާ އެހެން ދިވެއްސަކު ވާހަކަ ދައްކާ އަޑާއި މަންޒަރެވެ.\nވިޑިއޯގައި އަންހެން މީހާގެ ހަށިގަނޑު ތެރޭގައި އިން ކަމަށް ބުނާ ޖިންނި އާދައިގެ މީހުން ހީ ނުއުޅޭ ކަހަލަ ގޮތަކަށް ހޭ މަންޒަރު ފެނިގެންދެއެވެ. އަދި ދީނީ ނަސޭހަތް ދިނުމުން ވެސް ޖިންނި އިނީ ހިިނިތުންވެފައެވެ.\nވީޑިއޯގައި ވާހަކަ އިވިވެގެންދާ ފިރިހެން މީހާ ޖިންނި އާާއި ސުވާލު ކުރީ، ޖިންނި ދެމަފިރިއަކަށް ހަސަދަލީ ކީއްވެތޯއެވެ. އަދި ފިރިމީހާ މަރާލީ ކީއްވެތޯ އާއި އެއީ އެ ދެމަފިރިން ދުރުކުރަން ހަދާފައި ހުރި ސިހުރެއްގެ ސަބަބުން ކުރި ކަމެއްތޯ އެމީހާ ސުވާލު ކުރިއެވެ. އަންހެން މީހާގެ ހަށިގަނޑު ތެރޭގައި އިން ޖިންނި ވަނީ އެއީ އެ ދެމަފިރިން މަރާލަން ހެދި ސިހުރެއްގެ ސަބަބުން ކަމަށް އެއްބަސްވެފައެވެ.\nވީޑިއޯގައި ދެކެވިގެންދާ ވާހަކަތަކުން ދޭހަވެގެން ގޮސްފައި ވަނީ އެބަޔަކާ ބެހޭގޮތުން ވާހަކަ ދެކެވޭ ދެމަފިރިންގެ ތެރެއިން ފިރިމީހާ މިހާރު މަރުވެފައިވާ ކަމެވެ. އެއްވެސް ހައްގަކާއި ނުލާ އެމީހާ މަރާލި ކަމަށް ވެސް ޖިންނި ވަނީ އިއުތިރާފުވެފައެވެ.\nޖިންނި އާއި ވާާހަކަ ދެއްކިމީހާ އިތުރަށް އަހާފައި ވަނީ އެކަމުގެ ސަބަބުން ޖިންނިއަށް އޮތީ ޖަަހަންނަމައިގެ އަޒާބުކަން އެނގޭތޯއެވެ. އެކަމުގެ ޖަވާބުގައި ވެސް ޖިންނި ބުނެފައި ވަނީ އެކަން އެނގޭ ކަމަށެވެ. ވީޑިއޯގައި އިތުރަށް އިިވިގެން ދަނީ، ވާހަކަ ދައްކާ ފިރިހެންމީހާ ޖިންނިއަށް ދީނީ ނަސޭހަތްދޭތަނެވެ.\nމި ވީޑިއޯ މިހާރު މީސް މީޑިއާގައި ދައުރުވަމުންދާއިރު މިއީ ހަގީގީ ވީޑިއޯޢެއް ކަމެއް ނުވަތަ ނޫން ކަމެއް ކަށަވަރު ކުރެވޭނެ ގޮތެއް ނެެތެވެ.\nޖުލައި 7, 2018 00:22\nމި ދުވަސްވަރު ށ.އަތޮަޅުގަ އެބައުޅެ ތިކަހަލަ ރުގްޔާކުރާ ބައެއް މުޅިން ރަށްރަށް ފަސާދަ އެބަކުރެ. އެމީހުން ދާ ކޮނމެ ރަށެއްގަ ފިތުނަ އުފައްދާފަ ބަޗަނީ ތީ މިވަގުތާށް މި ރާއްޖެ އަށް ޖެހިފާ2ވަނަ މުޞީބާތް ތި ރުގްޔާކުރާ އާލާތްގަންދު މަރަންވީ.\nޖުލައި 7, 2018 01:17\nމިނަށްވުރެ ބޮޑަށް ލާދީނީ ވީމާ ކަލޭގެ ބަހުުރުވަ ތިހެން ތިހިރީ. މަރާ ހުސްކުރަންވީ ތިކަހަލަ ލާދީނީ އާލާތުން.\nޖުލައި 7, 2018 01:57\nޢެންމެނަކީ ތިބުނާ ވައްތަރު ބައެއް ނޫންކަން ކަލޭ އައް ވެސް އެނގޭނެ . ޢެކަހަލަ ކަމެއް ވީމަ ހަމަ ތިބުނާ ރުގްޔާ ކުރާ މީހެއްގެ އެހީތެރިކަން ހޯދާނީ. ޢެހެންވީމާ ތިފަދަ ބަސްތައް އެންމެނައް މާނަ ނުކުރޭ\nޖުލައި 7, 2018 03:09\nކަލޭތީ އަނެއްކާ އެ ޖިންނިތަ؟\nޖުލައި 7, 2018 13:06\nހާދަ މޮޅޭ! ކަލެއަށް ކިހިނެއް އެނގުނީ؟\nޖުލައި 7, 2018 03:24\nޖުލައި 7, 2018 07:00\nތީ ސިޙުރު ހަދާ މީހަކާ ހާދަ ވައްތަރޭ! އަހަރުމެންވެސް މި އުޅެނީ މިރާއްޖޭގަ. ބަޔަކު ރުޤްޔާ ކުރާތީ އަހަރުމެންނަކަށް ނުވޭ ބޮޑު މައްސަލައަކަށް. ދެން ކަލެއޯ؟ މަރުގެ އިންޒާރު ތިޔަދެނީ އެހެންވެކަން ޔަގީން. މީހުން މަގު ފުރައްދައިގެން އެތަކެއްޒަމާނަކު ދެލި ބޯންދީގެން އުޅެވިއްޖެ. ދެން ތިޔަހެއްނަކުން ނޫޅެވޭނެ. މިހާރު ސަރުކާރުންވެސް އެއުޅެނީ ސިޙުރު ހެދުމަކީ މަނާކަމެއްކަމަށް ހަމަޖައްސަން.\nއިސްލާމްދީނުގައި ސިހުރު ހެދުމަކީ ހަރާމް ކަމެއްކަމަށް މާތްﷲ ވަނީ ކަނޑައަޅުއްވައި ނިންމަވާފަ..ދެން އިތުރަށް ގާނޫނެއްހަދައި މަނާކުރަން ޖެހޭ ސަބަބެއް އެބައޮތްބާ؟؟؟؟\nޖުލައި 7, 2018 10:42\n.ހާދަހާވާ ބަސްމަގު ސާދާވެފަ އޮމާނޭ.\nޖުލައި 7, 2018 13:04\n. އަހަރެމެން ރަށުގަ އުޅޭ ތީގެ ސީރިއަލް ކިލަރއެއް..\nޖުލައި 8, 2018 11:35\nތީ ސިހުރުވެރި އެއްތަ މާ ރުޅިގަދަވެގެން ތި އެނބުރެނީ.. ނޫނީ މީހަކައް ސިހުރު ހަދާފައެކަން ފޮރުވަނީތަ\nޖުލައި 7, 2018 00:50\nހުރާ ރައްޔިތުންނަށް އިނގި ސިހުރު ހަދަމުންދާ ހުރާ ޖަމީލު!! ވަރަށް ގިނަ މީހުންނަށް އިނގޭ އޭނަ ކުރާކަންވެސް!! މީހުންގެ ގެދޮރަށާ، މުދަލާއި އާއިލާގެ މެމްބަރުންނަށް ސިހުރު ހަދަމުންދާތާ އެތައް ޒަމާނެއް ވެއްޖެ!! މިފަދަ މީހުންގެ ނުބައި ރޭވުން ނެތިކުރައްވާ، އެކަމުން އެއްމެންވެސް ސަލާމަތް ކުރައްވާންދޭވެ!! އެމީހުންނަށް ހައްގު ޖަޒާލިބި ތެދުމަގު ދައްކަވާންދޭވެ!\nޖުލައި 7, 2018 15:22\nޖުލައި 7, 2018 21:05\nޖުލައި 7, 2018 01:42\nއަޅެ ލިޔާނެ އެއްޗެއް ނޭނގިގެންތަ ތިއުޅެނީ...\nޖުލައި 7, 2018 01:54\nރުޤްޔާ ކުރުމަކީ ރަގޅު ކަމެއް އެކަމަކު އެކަން ކުރަންވީ ގޮތަށް ކުރާނަމަ. ޖިންނީގެ ފަރާތުން ކަންކަން އަހައިގެން ކުރާނަމަ މިކަންވާނީ ބޮޑުވެގެންވާ ފަސާދައަކަށް . ޖީންނީންގެ ބޭނުމަކަށް ވެސްވަނީ ފަސާދުކުރުން.\nމިއީ އަޅުގަނޑުގެ ތަޖްރިބާ .....\nޖުލައި 7, 2018 02:30\nފަންޑިތަ ހަދާމީހުންގެ ނަން މިދުވަސް ކޮޅު ވަނީ ރުގުޔާ ކުރާމީހުންގެނަމައް ބަދަލު ކޮއްފަ މިބައި މީހުން ރުގުޔާ ކުރާ ކަމައް ހަދައިގެން ނާ ޖާއިޒު ފައިދާ ނަގާ މީހުންގެ އަބުރާ ކަރާމަތަށް އަރައި ގަންނަކަމަށް ވަނީ ވެފަ މިފަދަ މީހުން މިކުރަނީ ބޮޑު ޝިރުކު ކަން ޔަގީނެވެ. ދާދި ފަހުން ކ ހުރާގެ މިސްކިތުގައި މިފަދަ ކަންކަމަށް އަލި އަޅުވައި ދީނީ ދަންނަ ބޭކަލަކު ވަނީ އަގުހުރި ނަސޭހަތެއް ދެއްވާފަ އެންމެހާ ރައިއްޔަތުން ނޭވެ މި ރުގުޔާ ކުރާ މީހުންނާ ދޭތެރޭ ސަމާލުވެލައްވާ ........\nޖުލައި 7, 2018 02:50\nފާޑު ފާޑުގެ ވާހަކަ ނުދައްކާ...އަމިއްލަ ސައިޒު އެނގިގެން އުޅެބަލަ...އިސްލާމް ދީން ދަސް ކޮށްބަލަ....ސިހުރު ހާހޫރަ އިން ސަލާމަތް ވާނީ ރުގްޔާ ކޮށްގެންނޭ.....\nޖުލައި 7, 2018 02:52\nބަލަ ސިހުރު ހާހޫރަ އިން ސަލާމަތް ވާނީ ރުގްޔާ ކޮށްގެންނޭ...\nޖުލައި 7, 2018 05:31\nއެއްވަނަ މުސީބާތަކީ ކެނެރީ ސައިތާނު\nޖުލައި 7, 2018 13:05\nދެން ކާމިނީގެ ކުމާރު ތޯ\nޖުލައި 7, 2018 06:53\nޖުލައި 7, 2018 08:14\nނަންސެންސް ..ބެޔްޔާމެން މިރާއްޖޭގަ މިހެން އުޅޭތާ 86 އަހަރު ..ތިޔާހުސް ފުލޯކު\nޖުލައި 7, 2018 08:28\nހުސްފޭކް ، މިދޭތެރެއަކުން ހުވަދު އަތޮޅުގެ ރަށަކަށްވެސް ތިބަޔަކުގޮސް މުޅިރަށް ފަސާދަކޮށް ޚަރާބް ކޮއްފި . ސިހުރޭކިޔާ މީޙުންގެ ބޮލުގައި ދޮގް އިލްޒާމް އަޅުވާ އެކަކު އަނެކަކަށް ޖައްސާ ރަށް ވަނީ ފަސާދަ ކޮއްފައި ، އަދި ބުން ފުދޭވަރަކަށް ފައިސާވެސް ހޯދި މިމީހުން ، ބޮޑު ވިޔަފާރިެއްމީ އިގޭ\nޖުލައި 7, 2018 09:01\nޙަޤީޤަތުގައި ރާއްޖޭގައި ޝަރުޢީރުޤްޔާ ކުރަންޖެހޭގޮތަށް ކުރަނީ ވަރަށް މަދުބަޔަކު..ގިނައިން އުޅެނީ ސިހުރު އޭގެތެރެްަށް ލާ ޝިރުކަށް މަގުފަހިވާގޮތަށް ކުރާމީހުން.ފާހިޝްކަންކަން ކުރާމީހުންވެސް މަދެއްނޫން..ރަނގަޅު މީހުންވެސް އެބަތިބި..އަޅުގަނޑު ވަރަށް ގާތުން އެތަށްފަހަރަކު ދިމާވެއްޖެ މިކަން...ނޯޓްރަސްޓް..\nޖުލައި 7, 2018 09:02\nވަގުތު ނޫހުގެ މީހެއް ތޯ މަރާލީ..\nޖުލައި 7, 2018 10:34\nމިހާރު ކޮބާ ވީޑިއޯ؟\nޖުލައި 7, 2018 12:19\nއިސްލާމްދީނުގައި ރުޤްޔާ ހުއްދައެވެ. ދެރައީ ރުޤްޔާ އަކީ ކޮން އެއްޗެއްކަމާއި އޭގެ ފައިދާ ވަރަށްގިނަ ބަޔަކަށް އޮޅިފައި ވުމެވެ. މިކަމުގެ ސަބަބުން ކޮންމެ ދާއިރާއެއްގައި ވެސް ނުބައި މީހުން އުޅޭގޮތަށް ރުޤްޔާ އިން ނާޖާއިޒް ފައިދާ ނަގާ ބަޔަކު ވެސް އުޅެނީއެވެ. ރުޤްޔާ ކުރަން އެންމެ ރަނގަޅުގޮތަކީ ދަސްކޮށްގެން އަމިއްލައަށް ކުރުމެވެ. ނުވަތަ ޢާއިލާ މީހަކު ކުރުމެވެ.\nޖުލައި 7, 2018 13:37\nމަށަށް ހީވި ޖިންނިވެސް ޖިންނި މޮޔަވެފައި އިނީހެން؟؟؟؟؟؟؟\nޖުލައި 7, 2018 17:06\nފުލުހުންގެ އިންޓެލިޖެންސް ރިޕޯޓް ކޮބާ އެއިރުން ރާއްޖޭގެ ފަޑިޔާރުގެއިން ޖިނިންނައް ވެސް ހުކުމް އިއްވާނެ.\nޖުލައި 7, 2018 18:31\nއަދި އެބައުޅޭ ހިޖާމާ ޖަހާދޭ ގްރޫޕެއް. މީހުނަށް އޮޅުވާލާ މަކަރާ ޔަހޫދް..\nޖުލައި 7, 2018 18:48\nފިރިހެނަކާ އަވަލައިގެން އެމީހަކަށް ދުއްޕާން ކުރަމުން ގެންދާ އަންހެނަކު މަރުވީމާ އެ އަންހެން މީހާގެ އެ ނޮހޮރުއްޕާން ތެރި ޢަމަލުތަކާމެދު ސުވާލު ކުރުމެއްނެތި ސުވަރުގެ ވައްދާނެތޯ ސުވާލު ކުރިނަމަ އާއެކޭ އެޖިންނި ވިދާޅުވާނެ ދޮގެއްތޯ !\nޖުލައި 7, 2018 19:29\nލޮބުވެތި އަޚުންނާއި އުޚްތުންނޭ!. ރުޤްޔާގެ މާނައަކީ ދުޢާ ކުރުން، ބަލިމީހާގެ ބައްޔަށް ޝިފާ އައް އެދި އިޚްލާސްތެރި ކަމާއިއެކު ﷲ އަށް ދުޢާ ދެންނެވުން. ރުޤްޔާ ކުރަން މީސްތަކުންގެ ގާތަށް ދިއުމަކީ އެއްވެސް ސުވާލެއްނެތި ސުވަރުގެ ވަދެވޭ ހަތްދަ ހާސް މީހުންގެ ތެރެއިން އެމީހާ ނުހިމެނޭ ކަމެއް، މީ ނުރައްކާތެރި ކަމެއް. އަޅުގަނޑުމެންގެ ތެރޭ އުޅޭ ބައެއް ޢިލްމުވެރި ބޭފުޅުންގެ ފަރާތުން ނިކަމެތި ބަލިމީހުންނަށް ބޮޑެތި ތަކްލީފް ޖައްސާ. މިސާލަކަށް ގެންގުޅޭ އަގުބޮޑު ހުރިހާ ތަކެއްޗަށް ސިހުރުޖެހިފަ ކަމައްބުނެ އެތަކެތި އަންދާލަން ވިދާޅުވުން، މިހެން ވިދާޅުވާއިރު އިސްރާފް ކުރުން އެއީ ﷲ ތަޢާލާ ވަރައްބޮޑައް ނުރުއްސަވާ ޢަމަލެއް ކަން ހަނދުމައެއް ނުހުރޭ... ޝިޔާޢީން ރަސޫލާ ދޮގުކުރާގޮތައް މިވަނީ...\nއޅުގަނޑާ ދިމާވި ހުވަދު އަތޮޅު މީހަކު ބުނީ އަލުން ދރިއުޅުން ފަށަންވެފަޔޯ މިހިރީ ޝައިޙް ވިދާޅުވެގެން އަނބިދަރިން ފިޔަވާ ހުރިހާ ތަކެއްޗެއް އަންދައިފީމޯ އެއަށް ސިހުރު ޖެހިގެން...... މީވަރައް އާއްމު ކަމެއް.. ސަމާލުވެލައްވާ!!!....ބައެއް މަޝްހޫރު ރާޤީން ވިދާޅުވޭ ކަނާތްފަރާތަށް ހުރީ ސިހުރު ކަމައް ވާއަތް ފަރާތުގަ ހުރީ ހަސަދަކަމަށް.. އެއް އަހަރު ކިޔަވައިގެން ނޫނީ ނުފިލާނެކަމަށް... މިވަނީ ކޯޗަކައްތޯ...ފާލަބެލުން ޙަރާމް އެއް އަހަރު ވަންދެން ރުޤްޔާކުރަން ޖެހޭނެކަމަށްބުނުން ހުއްދަ މިވަނީ. އަނެއްކަމަކީ މަގުފޭރުން ޙަރާމް ވާއިރު ނިކަމެތިމީހާޔައް ސިހުރު ހުރިކަމުގެ ބިރުދައްކާ ރަންގަޅު ކުރެވޭނީ މިސާލަކަށް -/80000 ރުފިޔާއައް ކަމައްބުނެ ގަދަކަމުން ލިބިގަތުން ހުއްދަވާނެތޯ؟ ވިސްނާ ފިކުރުކުރޭ!!!!!\nޖުލައި 7, 2018 20:33\nޖިންނީންނަކީ ދޮގުހަދާ ފަސާދަކުރާބަޔެއް. ކަމެއްވާއިރަށް ސިހުރޭ ކިޔާބަޔަކުވެސް އުޅޭ.\nޖުލައި 8, 2018 07:59\nމިއީ ފޭކު ވާހަކައެއް ނޫން. މި އަންހެން މީހާއަކީ އަޅުގަނޑު ކިޔަވައިދޭ ކުލާހަކަށް ކޔަވަން ދާ މީހެއް.. މިއަންހެންމީހާގެ ފިރިމީހާ މީގެ ކުޑަދުވަސް ކޮޅެއް ކުރިން ވަނީ ނިޔާވެފަ.. އޭނާ ނިޔާވިފަހުން މިކަން އެނގުނީ އަންހެން މިހާގެ މާމަ ދަރިއެއް އޭނާގެ ކައިރީގައި ނިއްދަން ބޭއްވުމުން ރޭގަނޑު ދަށްވަރު ތެދުވެ ރޮއި ހަރުފަ ނަންނުގަތި ފެންނަކަމަށް ބުނުމުން، ރުގުޔާކުރާ މީހަކު ގެނެސްގެން ރުގުޔާކުރަން ފުރަތަމަ ކިޔެވީ އަންހެންމިހާއަށެވެ. އަންހެން މީހައަށް ކިޔަވަން ފެށުމުން އުދަގުތަކެއްވިއެވެ. އަދި ސިހުރު ހަދާފައިވާކަން އެނގުނެވެ. ދެން ރުގުޔާ ކުރާ މީހާ އާއެކު މީގެ ކުޑަ ދުވަސްކޮޅެއްކުރިން ވަނީ ރުގުޔާކުރަން އެރަށަށް ގޮއްސައެވެެ. މީ އަންހެން މީހާ އަޅުގަނޑަށް އަސަރާއި އެއްކޮށް ކިޔާދިން ވާހަކައެކެވެ.\nޖުލައި 8, 2018 08:34\nހައިރާންވޭ މިނަމުގަކޮމެންޓްކުރެއްވި ފަރާތަށް ދަންނަވާލަން އިސްލާމްދީނުގައި ހުރިހާކަމެއްގެ ރަގަޅުގޮތްވަނީ އަންގަވާފައި ނަމަވެސް ގޯސްކޮށްކަންތައްކުރަނީ އެކަމަށް\nޢަމަލުކުރަންތިއްބަވާބޭފުޅުން ހަނދާންކޮށްދިނުމަކީ ދީނީގޮތުން ރަގަޅުކަމެއް ގާނޫނާ،ގަވާޢިދު\nޖުލައި 8, 2018 08:36\nތީ ވަރައް ރަނގަޅު ހިކުމަތްތެރި ވާހަކަ ކޮޅެއް.\nއަސްލު ރުޤްޔާކުރުވަން މީސްމީހުންގެ ގާތަށްދިއުން ވާނީ ވަރަށްބޮޑު ޝިރުކަކައް. މިވެސް ވައްތަރެއްގެ ތަވީދެއް، ތަވީދު އެޅުމަކީ ޝިރުކަކަށްވާއިރު ތިމަންނަގެ މައްޗަށް ހެޔޮދުޢާ އެއްކުރަން މީހެއްގެގާތަށް ދިއުންމުން އެބުނެވެނީ ތިމަންނަ ކިތަންމެ ދުޢާއެއް ދެންނެވިޔަސް ﷲ ތަޢާލާ ޤަބޫލު ނުކުރައްވާނެކަން.... މިވެނިމީހަކު ދެންނެވީމަކަން ﷲ ތަޢާލާ ޤަބޫލުކުރައްވާނީ.... ޝިރުކު....ޝިރުކު ސަމާލުވެލައްވާ.\nޖުލައި 8, 2018 13:02\nމިރަށުގަ ތިކަހަލަ މީހުން އުޅޭ. ސިހުރު ހަދާ މީހުން.\nޖުލައި 10, 2018 19:22\nވަރަށް ނުރައްކާ ރަށެއް. އެރަށަށް ވެޑިންއަކަށް ގޮއްސައައިރޭގަ ބިރުވެރިހުވަފެނެއްގެ ތެރެއިން މޮޔަގޮވުނު.


48 gadi iru Dhiraagu Maldives Road reyhugai 50 percent full vejje | Mihaaru\nމިދިޔަ އަހަރު ބޭއްވި ދިރާގު ރޯޑު ރޭހުގެ ބައިވެރިން ދުވަނީ: މި އަހަރުގެ ރޭސް އޮންނާނީ މި މަހުގެ 24 ގައި ހުޅުމާލޭގައި.---މިހާރު ފައިލް ފޮޓޯ\n48 ގަޑިއިރު، ދިރާގު ރޭހުގެ 50 ޕަސެންޓް ފުލްވެއްޖެ\n06 ނޮވެމްބަރ 2017 - 11:364comments\nމި މަހުގެ 24 ގައި ހުޅުމާލޭގައި ބާއްވާ މި ރޭހުގައި ބައިވެރިވުމަށް ރަޖިސްޓްރީ ކުރެވޭނީ މި މަހުގެ 15 ގެ ނިޔަލަށެވެ. ރެޖިސްޓްރީ ކުރެވޭނީ އެ އިވެންޓުގެ ރަސްމީ ވެބްސައިޓް މެދުވެރިކޮށެވެ. އަދި ރޭހުގައި ބައިވެރިވެވޭނީ އެންމެ ފުރަތަމަ ރަޖިސްޓްރީ ކުރާ 3،000 މީހުންނަށް ކަމަށް ދިރާގުން ބުނެ އެވެ.\nއެ ރޭހުގައި ބައިވެރިވުމުގެ ފުރުސަތު މިދިޔަ ހޮނިހިރު ދުވަހު ހުޅުވާލިއިރު ދިރާގުގެ މާކެޓިން ކޮމިއުނިކޭޝަން އެންޑް ޕީއާރް މުހައްމަދު މިރުޝާން ހަސަން ވިދާޅުވީ މިހާތަނަށް ލިބޭ ތަރުހީބު ވަރަށް ރަނގަޅު ކަމަށެވެ.\nދިރާގުން 2007 ގައި ތައާރަފްކުރި އެ ދުވުމަކީ ރާއްޖޭގައި އެންމެ ގިނަ ބަޔަކު ބައިވެރިވާ ދުވުމުގެ ރޭހެވެ. އުމުރުން 7-45 އަހަރާ ދެމެދުގެ މީހުންނަށް ހުޅުވާލައިގެން ބާއްވާ މި ރޭހުގެ މައިގަނޑު ބޭނުމަކީ ދުޅަހެޔޮކަމާއި ރަނގަޅު ސިއްހަތު އަދި އާއިލީ ގުޅުން ބަދަހި ކުރުމާއި ރަހްމަތްތެރިކަން އާލާކުރުން ކަމަށް ދިރާގުން ބުންޏެވެ.\nDhiraagu Road Race 2016\nމި ފަހަރު ރޭހުގެ ޝިއާރަކީ ވެސް ކުޑަކުދިންގެ ހައްގުތައް ހިމާޔަތްކޮށް ރައްކާތެރި ކުރުމުވެ. މި ރޭސް މެދުވެރިކޮށް ރާއްޖޭގެ ފަސް ޖަމިއްޔާއަކަށް ދިރާގުން އެހީދެ އެވެ. ރޭހުގައި ބައިވެރިވާ ދުވުންތެރިން އެއިން ކޮންމެވެސް އެއް ޖަމިއްޔާއެއް ތަމްސީލްކުރަން ޖެހެ އެވެ.\nއިތުރު ލިޔުންތައް ދިރާގު ދިރާގު ބްރޯޑްބޭންޑް ރޯޑް ރޭސް ދިރާގު މޯލްޑިވްސް ރޯޑް ރޭސް ދިރާގު ރޯޑު ރޭސް 2017


Noorul-islam.NET :: ޓްރެފިކް ޤަވާޢިދުތަކަށް ޙުރުމަތްތެރިކޮށް ހިތުމަކީ ކުރަންޖެހޭ ކަމެއްބާ؟\nޓްރެފިކް ޤަވާޢިދުތަކަށް ޙުރުމަތްތެރިކޮށް ހިތުމަކީ ކުރަންޖެހޭ ކަމެއްބާ؟\nމި ޤަވާޢިދު ތަކާ ޚިލާފު ވުމުން، މީހުންގެ ފުރާނައަށާއި، މުދަލަށް ކިހާވަރެއްގެ ގެއްލުމެއް މެދުވެރިވޭހެއްޔެވެ؟ މިއީ މިއަދު ވަރަށް ބޮޑަށް ވިސްނަންޖެހިފައިވާ މަސައްލައެކެވެ. މި ޤަވާޢިދުތަކާ ޚިލާފުވުމުގެ ސަބަބުން ގެއްލިފައިވަނީ ކިތައް ލޮބުވެތި ފުރާނައެއް ހެއްޔެވެ؟ މެދުވެރިވެފައިވަނީ ކޮންފަދަ ބޮޑެތި ވޭންތަކެއް ހެއްޔެވެ؟\nވަކިން ޚާއްޞަކޮށް ޓެރެފިކްލައިޓްކައިރީގައި ހުއްޓި ތިބުމަކީ މުހިންމު ކަމެއްހެއްޔެވެ؟ ބައެއް މީހުންގެ ނަޒަރުގައި އެގޮތައް ހުއްޓި ތިބުން މުހިންމު ކަމަކަށް ނުވެދާނެއެވެ. ބައެއް ފަހަރު މާބޮޑު ކަމަކަށް ނުހަދާ ހުރަސްކޮށް ދާތަންވެސް ފެނެއެވެ. މިކުރެވެނޭ ކޮންކަހަލަ ކަމެއް ހެއްޔެވެ؟ ވިސްނުން ހުއްޓެވެ!\nލޮބުވެތި އަޚުންނާއި އުޚުތުންނޭވެ! ޤައުމުގެ އަމަންއަމާންކަމާއި، ރައްޔިތުންގެ މަޞްލަޙަތާއި، ނިޒާމު ދެމެހެއްޓުމަށްޓަކައި އިސްލާމްދީނާ ޚިލާފު ނުވާގޮތައް ސަރުކާރުން ކަނޑައަޅާ ޤަވާޢިދުތަކާއި، ޤާނޫނޫ ތަކަށް ބޯލެނބުމަކީ ދީނީ ގޮތުން ވާޖިބުވެގެންވާ ކަމެކެވެ.\nދީނާ ޚިލާފު ނުވާގޮތައް ޤައުމުގެ އަމަންއަމާންކަމާއި، ރައްޔިތުންގެ މަޞްލަޙަތާއި، ނިޒާމު ދެމެހެއްޓުމަށްޓަކައި ޤާނޫނާއި ޤަވާޢިދު އެކުލަވާލުމަކީ ދީނީ ގޮތުން ޙާކިމަށް ދެއްވާފައިވާ ބާރެކެވެ. މިއަށް އުޞޫލުލްފިޤްހު ފޮތްތަކުގައި ކިޔާއުޅެނީ މަޞްލަޙަތުލްމުރްސަލާ އެވެ.\nމީގެ އަލީގައި ދެންނެވޭނީ ޓްރެފިކާ ބެހޭ ޤަވާޢިދަކީ ދީނާ އެއްގޮތަކަށް ވެސް ޚިލާފުވުމެއްނެތި، ޤައުމާއި، ރައްޔިތުންގެ މަޞްލަޙަތާއި، އެބައިމީހުންގެ ފުރާނައިގެ ސަލާމަތައްޓަކައި އެކުލަވާލެވިފައިވާ އެއްޗެއްކަމެވެ.\nމިހެންކަމުން އެ ޤަވާޢިދުތަކަށް ޙުރުމަތްތެރިކޮށް ހިތައި އެއާ އެއްގޮތަކަށް ޢަމަލުކުރުމަކީ ދީނީ ގޮތުން ކުރަންޖެހޭ ކަމެއްކަމުގައި މިޒަމާނުގެ ދަންނަބޭކަލުން ވިދާޅުވެއެވެ.\nމިފުރްޞަތުގައި ޓްރެފިކްޤަވާޢިދުތަކާ ބެހޭގޮތުން ބެހޭގޮތުން ސަޢުދީ ޢަރަބިއްޔާގެ ދަންނަބޭކަލުންގެ މަޖިލީހާ މީހަކު ކުރި ސުވާލަކަށް ޖަވާބު ދެއްވަމުން އެމަޖިލީހުން ނެރުއްވާފައިވާ ފަތުވާގެ ތަރުޖަމާ މިތަނުގައި ނަޤުލު ކޮށްލާނަމެވެ.\nއެފަތުވާ އެމަޖިލީހުން ނެރުއްވި އިރު އެމަޖިލީހުގެ ރައީސަކީ މިހާރު އަވަހާރަވެފައިވާ މަޝްހޫރު ޢިލްމުވެރިޔާ އިބުނު ބާޒު އެވެ.\nތިރީގައި މިވަނީ ފަތުވާގެ ތަރުޖަމާއެވެ،\nފަތުވާ ނަމްބަރު: 15752\nސުވާލު: ޤަވާޢިދާ ޚިލާފަށް ޓްރެފިކްލައިޓް ހުރަސްކޮށް ދިއުމާއި، އަދި މިނޫނަސްވެސް މިކަމުގައި ޤަވާޢިދާ ޚިލާފަށްކުރެވޭ ކަންކަމުގެ ސަބަބުން ފާފަވެރިވާނެ ތޯއެވެ؟ މިސާލަކަށް ކަނޑައެޅިފައިވާ މިންގަނޑަށްވުރެ ބާރުމިނުގައި ރަށުތެރޭގައްޔާއި، ބޭރު ސަރަޙައްދުތަކުގައި ދުއްވުމާއި، ޤަވާޢިދާ ޚިލާފަށް ޕާކުކުރުމާއި، ވަކިން ޚާއްޞަކޮށް ނަމާދު ވަގުތުތަކުގައި، ސަބަބަކާލައިގެންވެސް، ނުވަތަ ސަބަބެއްނެތި އެހެން މީހުންނަށް ހުރަސްއެޅެގޮތަށް ކަންތައްކުރުމަކީ ދީނީ ގޮތުން ކޮންކަހަލަ ކަމެއް ހެއްޔެވެ؟ ޙަރާމްކަމެއް ހެއްޔެވެ؟ ނުވަތަ މަކުރޫހަ ކަމެއް ހެއްޔެވެ؟ މިކަމުގައި އަޅުގަނޑުމެންނަށް ފަތުވާއެއްދެއްވުމް އެދެމެވެ. ތިޔަބޭފުޅުންނަށް މާތް ﷲ ހެޔޮ ޖަޒާދެއްވާށިއެވެ.\nޖަވާބު : ޓްރެފިކް ޤަވާޢިދުތަކަކީ މުސްލިމުންގެ ޢާއްމު މަޞްލަޙަތު ދެމެހެއްޓުމަށްޓަކައި ހެދިފައިވާ އެއްޗެކެވެ. މިހެންކަމުން އެޤަވާޢިދުތަކަށް ކިޔަމަންވެ، އެއަށް ޙުރުމަތްތެރިކޮށް ހިތުން ދުއްވާ މީހުންގެ މައްޗައް ވާޖިބުވެގެންވެއެވެ. އެހެނީ އެކަމުގައި މީސްތަކުގެ މަޞްލަޙަތު ވާތީއެވެ. އެެއާ ޚިލާފުވުމުގެ ސަބަބުން ވަރަށް ގިނަ އެކްސިޑެންޓްތައް ހިނގުމާއި، އެތައް ގެއްލުންތަކެއް މީސްތަކުންނަށް ލިބެއެވެ. ނަތީޖާއެއްގެ ގޮތުން ބޮޑެތި އެހެން ގެއްލުންތައް ކުރިމަތިކުރުވައެވެ.\nމިސްކިތްތަކުގެ ކައިރީގައި ވަގުތުކޮޅަކަށް ޕާކުކުރުން ދަންނައެވެ! މީސްތަކުންނަށް އުދަގޫނުވާގޮތައް އެމީހުންގެ އާދަކާދައިގެމަތިން، ( ނަމާދުވަގުތުތަކުގައި ) މިސްކިތްތަކުގެ ކައިރީގައި ޕާކުކޮށްލުމުގައި ﷲ އިރާދަކުރެއްވިއްޔާ މައްސަލައެއް ނެތް ކަމަށް އަޅުގަނޑުމެން ދެކެމެވެ.\nތައުފީޤު ދެއްވާނީ މާތް ﷲ އެެވެ. އެކަލާނގެ ނަބިއްޔާ އަށް ޞަލަވާތާ ސަލާމްހުއްޓެވެ.\nފަތުވާ އާއި، ޢިލްމީ ބަޙުޘްތަކާބެހޭ ދާއިމީ މަޖިލިސް\nމިފަތުވާގައި ސޮއިކުރައްވާފައިވަނީ އަންނަނިވި ބޭކަލުންނެވެ.\nسماحة الشيخ عبد العزيز بن عبد الله بن باز ( ދަންނަބޭކަލުންގެ މަޖިލީހުގެ ކުރީގެ ރައީސް، އަދި މުފްތީ ޢާއްމު)\nفضيلة الشيخ عبد الله بن غديان ( މެންބަރު )\nفضيلة الشيخ صالح الفوزان ( މެންބަރު )\nفضيلة الشيخ عبد العزيز آل الشيخ ( މެންބަރު )\nفضيلة الشيخ بكر أبو زيد ( މެންބަރު )\nމިއީ ޙަޤީޤަތުގައިވެސް ވަރަށް ބޭނުންތެރި ވާހަކަތަކެކެވެ. އިސްލާމްދީން އަޅުކަން ކުރަން އުގަންނައިދިން ފަދައިން އުޅެންވެސް ވަނީ އުގަންނައިދީފައެވެ. މުސްލިމުންނަކީ ފޮތެއް އޮތް، ގޮތެއްވެސް ހުންނަންޖެހޭނެ ބައެކެވެ.


In pictures: Wamco ge veshifaaraverin avadhi nethi\nވެމްކޯގެ ވެށިފާރަވެރިން އަވަދިނެތި\nމާލެ، 17 އެޕްރީލް 2020 -- ކޮވިޑް-19 އަށް މާލެ އިން މީހަކު ޕޮސިޓިވް ވުމާ ގުޅިގެން ވެމްކޯގެ ހިދުމަތްތައް މެދުކަނޑާލާފައިވީ ނަމަވެސް، އިއްޔެއިން ފަށައިގެން އަލުން އެ ހިދުމަތް ދޭންވަނީ ފަށާފައެވެ. މިގޮތުން ކުނިނަގާނީ މެންދުރު 12އިން2ޖަހަންދެން ކަމަށް ވެމްކޯއިން ބުނެއެވެ. މި މަސައްކަތުގައި ވެމްކޯގެ ވެށިފާރަވެރިން އުޅެނީ އަވަދިނެތި އެވެ. ފޮޓޯ: އަހުމަދު އަޝްހާދު އަބްދުﷲ (ޖެރީ)\nމާލެ، 17 އެޕްރީލް 2020 -- ކޮވިޑް-19 އަށް މާލެ އިން މީހަކު ޕޮސިޓިވް ވުމާ ގުޅިގެން ވެމްކޯގެ ހިދުމަތްތައް މެދުކަނޑާލާފައިވީ ނަމަވެސް، އިއްޔެއިން ފަށައިގެން އަލުން އެ ހިދުމަތް ދޭންވަނީ ފަށާފައެވެ. މިގޮތުން ކުނިނަގާނީ މެންދުރު 12އިން2ޖަހަންދެން ކަމަށް ވެމްކޯއިން ބުނެއެވެ. ފޮޓޯ: އަހުމަދު އަޝްހާދު އަބްދުﷲ (ޖެރީ)\nމާލެ، 17 އެޕްރީލް 2020 -- ކޮވިޑް-19 އަށް މާލެ އިން މީހަކު ޕޮސިޓިވް ވުމާ ގުޅިގެން ވެމްކޯގެ ހިދުމަތްތައް މެދުކަނޑާލާފައިވީ ނަމަވެސް، އިއްޔެއިން ފަށައިގެން އަލުން އެ ހިދުމަތް ދޭންވަނީ ފަށާފައެވެ. މިގޮތުން ކުނިނަގާނީ މެންދުރު 12އިން2ޖަހަންދެން ކަމަށް ވެމްކޯއިން ބުނެއެވެ. ފޮޓޯ: އަބްދުﷲ ޝަފީއު (އަބޯ)


ރައްޔިތުންގެ ތެޔޮސެޑް ކުރަހާ ބީއޯކިއު ތައްޔާރުކޮށްދޭނެ ފަރާތެއް ހޯދުމަށް އިއުލާނު ކޮށްފި – Ungoofaaru\nބަނޑޭރިގަނޑު/ޙަބަރު/ރައްޔިތުންގެ ތެޔޮސެޑް ކުރަހާ ބީއޯކިއު ތައްޔާރުކޮށްދޭނެ ފަރާތެއް ހޯދުމަށް އިއުލާނު ކޮށްފި\nރައްޔިތުންގެ ތެޔޮސެޑް ކުރަހާ ބީއޯކިއު ތައްޔާރުކޮށްދޭނެ ފަރާތެއް ހޯދުމަށް އިއުލާނު ކޮށްފި\n0 35 މިނެޓެއް ނުވަނިސް ކިޔާލެވޭ\nއުނގޫފާރު ކައުންސިލުން ތަރައްޤީ ކުރުމަށް ނިންމާފައިވާ ރައްޔިތުންގެ ތެޔޮޝެޑްގެ ކުރެހުން ތައްޔާރުކޮށް ބީއޯކިޔު ތައްޔާރު ކޮށްދޭނެ ފަރާތެއް ހޯދުމަށް އިއުލާނުކޮށްފިއެވެ. މި ތަން އިމާރާތް ކުރުމަށް ހަމަޖެހިފައިވަނީ އުނގޫފާރުގެ ބަނދަރުގެ ދެކުނުން ތެލުގެ ވިޔަފާރިއަށް ކަނޑައަޅާފައިވާ ބިމުގައެވެ.\nއެކައުންސިލުން މިއަދު ކޮށްފައިވާ އިއުލާނުގައި ބުނެފައިވަނީ ތެޔޮޝެޑް ކުރަހައި ބީއޯކިއު ހަދައި ދިނުމަށް އެދޭފަރާތްތަކަށް މަޢުލޫމާތު ދިނުމަށް ހަމަޖެހިފައިވަނީ 17 އެޕްރީލް 2019 ވާ ބުދަ ދުވަހުގެ 10:30ގައި އުނގޫފާރު ކައުންސިލުގައި ކަމަށެވެ. އަދި މިމަސައްކަތް ކޮށްދިނުމަށް އެދި ހުށަހަޅާ ބިޑްތައް ބަލައިގަތުމަށް ހަމަޖެހިފައިވަނީ 24 އޭޕްރީލް 2019 ވާ ބުދަ ދުވަހުގެ 10:30 ގައި އުނގޫފާރު ކައުންސިލްގެ އިދާރާގައި ކަމަށެވެ.\nގެޒެޓުން އިއުލާނު ބެއްލެވުމަށް


ކުލި ނުދައްކާތީ ނިއު ޕޯޓް ވިއު ރެސްޓޯރެންޓް ހުސްކޮށް، މިލިއަނަކަށް ވުރެ ގިނަ ރުފިޔާ ހޯދަން ކޯޓަށް!\nއެއްބަސްވުމާ އެއްގޮތަށް ކުލި ދައްކަމުން ނުދާތީ ނިއު ޕޯޓް ވިއު ރެސްޓޯރެންޓް ހުސްކުރުމަށާއި މިލިއަނަކަށް ވުރެ ގިނަ ރުފިޔާ ހޯދަން ސިވިލް ކޯޓަށް މިއަދު މައްސަލައެއް ހުށަހަޅައިފިއެވެ.\nސްޓްރާޑާ ޕްރައިވެޓް ލިމިޓެޑުން ހިންގަމުން އަންނަ ނިއުޕޯޓު ވިއު ހިންގުމަށް ހައުސިން މިނިސްޓްރީއާ ދެމެދު 2017 ވަނަ އަހަރުގެ އޭޕްރީލް މަހުގެ 13 ވަނަ ދުވަހު ހެދި އެއްބަސްވުމުގެ ދަށުން ދައްކަން ހަމަޖެހިފައިވާ ކުލި ޑިސެމްބަރު، 1، 2018 އިން ފެށިގެން ދައްކާފައިނުވެއެވެ. އަދި މިމުއްދަތުން ފެށިގެން ފެބުރުއަރީ، 27، 2019 އާ ހަމައަށް އެ ބިމުގެ ކުއްޔާއި ޖޫރިމަނާ ފައިސާގެ ގޮތުގައި ދައުލަތަށް 1،149،271 ރުފިޔާ ދައްކަންޖެއެވެ.\nމިކަމާއި ގުޅިގެން ޕްލޭނިން މިނިސްޓްރީން ބުނެފައިވަނީ އަދި ކުލި ނުދައްކާ އޮއްވައި ކުލި ދައްކަންޖެހޭ މަސް ނިމިއްޖެނަމަ، އިތުރު މުއްދަތެއް ނުދީ އެއްބަސްވުން ބާތިލުކުރުމަށް މިނިސްޓްރީއަށް ލިބިފައިވާ އިހުތިޔާރުގެ ދަށުން މި މަހުގެ ހަތްވަނަ ދުވަހު އެއްބަސްވުން ބާތިލުކޮށް، އެއްބަސްވުމުގެ ދަށުން ދޫކޮށްފައިވާ ބިން އެ މިނިސްޓްރީއާ ހަވާލުކުރުމަށް ސްޓްރާޑާ އަށް އަންގާފައިވާ ކަމަށެވެ.\nއަދި ސްޓްރާޑާ ޕްރައިވެޓް ލިމިޓެޑް އިން ނިއު ޕޯޓް ވިއު ރެސްޓޯރެންޓް ހިންގަވަމުން ގެންދަނީ ގަވާއިދާ ޚިލާފަށް ކަމަށްވެސް ޕްލޭނިން މިނިސްޓްރީން ވަނީ ބުނެފައެވެ.\nނިއު ޕޯޓް ވިއު ހިންގާ ބިން، ކުރީގެ ރައީސް އަބްދުﷲ ޔާމީންގެ ސަރުކާރުން ތިން އަހަރަށް ސްޓްރާޑާ ކުންފުންޏާ ހަވާލުކުރީ މާލެ އާއި ހުޅުލެއާ ދެމެދު ބްރިޖު އަޅާ މަންޒަރު ބަލަން ޕްލެޓްފޯމެއް ތަރައްގީކުރާށެވެ. އެ ޕްލެޓްފޯމާ އެކު އެ ސަރަހައްދުގައި ރެސްޓޯރަންޓަކާއި ސިނަމާއެއްގެ އިތުރުން ފުޓްސަލް ދަނޑެއް ތަރައްގީކުރަން ވެސް ހައުސިން މިނިސްޓްރީން ސްޓްރާޑާ އަށް ހުއްދަ ދިނެވެ.\nޕްލޭނިން މިިނިސްްޓްރީން ނިނަމާފައިވަނީ ނިއު ޕޯޓް ވިއު ރެސްޓޯރެންޓް ހުސްކުރުމަށް ފަހު އެބިމުގައި އާންމުން ހިތް ފަސޭހަކޮށް ވަގުތު ހޭދަކޮށްލެވޭނެ ފެހި ސަރަހައްދެއްގެ ގޮތުގައި އެ ސަރަހައްދު ތަރައްގީ ކުރުމަށެވެ.


Fenuga karantu ge asaru hurejje nama STELCO ah report kuran angaifi\nފެނުގައި ކަރަންޓުގެ އަސަރު ހުރެއްޖެނަމަ ލަސްނުކޮށް ސްޓެލްކޯއަށް ރިޕޯޓް ކުރަން އެދިއްޖެ\nއައިޖީއެމްއެޗް ކައިރީ ފެންބޮޑުވެފައިވާ އިރު ބަޔަކު ހިނގާފައި ދަނީ. -- އަވަސް ފޮޓޯ | މުހައްމަދު އަފްރާހު\nމާލެއަށް ކުރަމުންދާ ވިއްސާރައިގައި ފެނުގައި ކަރަންޓުގެ އަސަރު ހުރި ކަމަަށް ފާހަގަ ކުރެވިއްޖެނަމަ ލަސްނުކޮށް ސްޓެލްކޯއަށް ރިޕޯޓް ކުރުމަށް ފުލުހުންގެ އިދާރާއިން އެދިއްޖެ އެވެ.\nފުލުހުންގެ އިދާރާއިން ކޮށްފައިވާ ޓުވީޓެއްގައި ބުނެފައިވަނީ މިހާރު ކުރަމުންދާ ވިއްސާރައިގެ ސަބަބުން މަގުތަކުގައި ހެދިފައިވާ ފެންގަނޑުގައި ކަރަންޓުގެ އަސަރު ހުރި ކަމުގެ ރިޕޯޓްތަކެއް ލިބެމުންދާ ކަމަށެވެ. އަދި އެކަން ބަލަމުންދާ ކަމަށާއި، އެކަމަށް ސަމާލުވެ، އެފަދަ ކަމެއް ފާހަގަ ކުރެވޭނަމަ ސްޓެލްކޯގެ 104 އަށް ރިޕޯޓް ކުރުމަށް ދަންނަވާ ކަމަށެވެ.\nމާލެއަށް ކުރަމުންދާ ވިއްސާރައިގައި މިހާތަނަށް ދެ ގެއަކުން މީހުން ނެރެންޖެހިފައިވާ ކަމަށް ޑިފެންސް މިނިސްޓަރު މާރިޔާ އަހުމަދު ދީދީ ވަނީ ވިދާޅުވެފައެވެ. ފެންގަނޑު ހިންދުމަށްޓަކައި އެމްއެންޑީއެފްގެ އެކި ޓްރޫޕްތަށް ޑިޕްލޯއި ކޮށްފައިވާ ކަމަށާއި، އުމްމީދަކީ ވީ އެންމެ އަވަހަކަށް ފެންގަނޑު ހިންދާލެވުން ކަމަށްވެސް މާރިޔާ ވަނީ ވިދާޅުވެފަ އެވެ.\nމޫސުމާ ބެހޭ އިދާރާއިން އެންމެ ފަހުން ހާމަކޮށްފައިވާ މައުލޫމާތުތަކަށް ބަލާއިރު މާލެއަށްވަނީ ރެކޯޑް އަދަދަކަށް ވާރޭ ވެހިފައެވެ. އެގޮތުން މިއަދު ހެނދުނު 10:00 ން މެންދުރުފަހު 1:00 އާ ހަމައަށް 44 މިލިމީޓަރުގެ ވާރޭ ވެހިފައިވާކަމަށް މެޓް އޮފީހުން ވަނީ ބުނެފަ އެވެ.\nސްޓެލްކޯ މޯލްޑިވްސް ޕޮލިސް ސާވިސް މޫސުން


ލޯތްބަށްޓަކައި އަހަރެން ހުވާ މަރުވެސް ވެދާނަމޭ5– Esfiya\nހިތާމަ އުފެއްދުންތެރި ލިޔުން އެހެނިހެން ލޯބި 59 seconds ago\nލޯތްބަށްޓަކައި އަހަރެން ހުވާ މަރުވެސް ވެދާނަމޭ 5\nޖަޒްލާ ބިރުން އުޅުނު ހަގީގަތް އައިސް އޭނާގެ ކުރިމަތީގައި ހުއްޓިއްޖެއެވެ. އަބަދަށް ފޮރުވަން ބޭނުންވި ސިއްރު އެކުވެރިންނަށް ހާމަ ކުރަން ވީ ވަގުތު އައިސް ޖެހިއްޖެއެވެ.\nޖަޒްލާ ފުން ނޭވާ އެއް ދޫކޮށްލިއެވެ.\n“އިއްޔެ ޝެބީ ކައިރީ ބުނީމެންނު މަންމަގެ ފްރެންޑެއްގެ ދަރިފުޅު ބޭބީ ސިޓް ކުރަން ޖެހިގެން ވަރަށް ބިޒީ އޭ. އެ ގާލް އަކީ އެ ފްރެންޑްގެ ދަރިފުޅު”\nބެންޗްގައި ލެނގިލަމުން ޖަޒްލާ ނިތްކުރި މަތީގައި ހުރި ދާތިކިތައް ފޮހެލިއެވެ.\n“އޯހް އެހެން ދޯ ވީ.”\nޝަބާގެ ގެއްލިފައިވީ ހިނިތުންވުން އަނބުރާ އަތުވެއްޖެއެވެ.\nމާހައުލުގައިވި ނުތަނަވަސް ކަން ފިލާގޮސްފިއެވެ. އެކުދިންގެ ގެއްލިފައިވީ ހިނިތުންވުން ތައް އަނބުރާ އަތުވެއްޖެއެވެ. ދެން އެކުދިންގެ ސަމާލުކަން އަތުލީ ރިންގު ވަމުން ދިޔަ އީރަމްގެ ފޯނެވެ.\nޖަޒްލާ އަހައިލީ އޭނާ އަށް ފޯނުގެ ސްކްރީން ނުފެނުމުންނެވެ.\nއީރަމްގެ ފޯނަށް ބަލައިލަމުން ޝަބާ ޖަޒްލާ ކައިރީ ބުނެލިއެވެ. ފޯނު ހިފައިގެން ވާހަކަދައްކަން އީރަމް އެކުދިންނާ ތަންކޮޅެއް ދުރަށް ޖެހިލިއެވެ.ފޯނުން ދައްކާ ވާހަކައެއް އިވި އެކުވެރިންގެ ހިތުގައި އޭނާއާއި ކިޔާންގެ ގުޅުމާމެދު ޝައްކު އުފެދިދާނެތީއެވެ. ނަމަވެސް އޭނާގެ އެކުވެރިން އޭގެ މާނަ ނެގީ މުޅިން ތަފާތު ކޮށެވެ.\n“ހޫން. ރޯމިއޯ ގުޅީމަ ޖޫލިއެޓް އެދިޔައީ މާފޮޅުވަން”\nހީލައިފަ ޖަޒްލާ ޝަބާ އާއި ދިމާލަށް ބަލައިލިއެވެ.\n“އާނ ދެން އަހަރެމެންނަށް އަޑު އިވޭ ހިސާބަކު ނުތިބޭނެެއެއްނު. ދިމާކޮށްފާނެތީ ވެސް”\nޝަބާ ގެމޫނުގައި ވަކި ހިއްޕާލައިފައި ވަނީ ލާނެތް ހިނިތުންވުމެކެވެ. އޭނާ ޖަޒްލާގެ މޫނަށް ބަލއިލީ އޭނާ ދެއްކި ވާހަކ އާއި ގުޅުވައިގެން އެއްޗެއް ނުބުނުމުން ނެވެ. އެދިމާލަށް ބަލއިލުމާއެކު ޝަބާގެ ދެލޯ ބޮޑު ވެއްޖެއެވެ. އޭނާގެ ހިތުގެ ހިގުން އަވަސްވެއްޖެއެވެ. މޭގެ ތެރޭގައި އޮތް ހިތް ތެޚެން ފެށިގޮތުން ހީވީ މޭކަށިގަނޑު ފަޅާލައިފައި ބޭރަށް ނިކުންނަން އުޅުނު ހެންނެވެ.\nފައުޒާން އާިއ ވާހަކަ ދައްކަމުން އެއަންނަނީ ޒީވާން އެވެ. ރީތި ކަމުގެ ނިމުމެއް ނެތެވެ. ލޯބިކަމުގެ ކޮޅެއް ނެތެވެ. ޒީވާން ފެނުމާއެކު ޝަބާ ގެ ޚިޔާލުގެ ނައު އެހެން ދިމާލަކަށް މިސްރާބް ޖަހައިފިއެވެ.\nމޮޑެލް ހިނގުމުގައި ހިގާލައިފި ދެ ފިރެހެން ކުދިން ދިޔައިރު ކެމްޕަސްގައި ތިބި ގިނަ އަންހެން ކުދިންގެ ނަޒަރު ހުއްޓިަފއިވީ ރީތިކަން ހުސްކޮށްލައިގެން ތިބި ދެ ޒުވާނުންނަށެވެ. ދެޒުވާނުންގެ މިސްރާބް ވެސް ހުރީ ސީދާ ޖަޒްލާ މެން ތިބި ބެންޗާ ދިމާލަށެވެ.\n“ހައި ” ސީދާ ޖަޒްލާގެ ދެލޮލަށް ބަލން ހުރެގެން ފައުޒާން ބުނެލިއެވެ. ފައުޒާން އައިސް އެމީހުންގެ ކުރިމަތީ ގައި އިށިންނިއެވެ. ފައުޒާން އަށް ޖަވާބު ދޭކަށް ޖަޒްލާ ނޫޅުނެވެ. އޭނާގެ މޫނުގައިވީ ފޫހިކަމެވެ. ދެންމެ އޭނާ ފައުޒާން އާއި ދިމާލަށް ބަލން ހުރީ އެމީހުން އެދިމާލަށް އައިސް ފާނެތީ ބިރުންނެވެ. ކޮންމެހެން ފައުޒާންގެ ޖާދޫގަ ޖެހިގެން އެމޫނުން ނަޒަރު ވަކި ނުކޮށް ލެވިގެން ނެއްނޫނެވެ.\nފައުޒާން އައުމުން ޖަޒްލާ އަށް އިހުސާސް ކުރެވުނީފޫހިކަމެވެ. އެތަނުން ދިޔުމަށް އޭނާގެ ހިތް އެދެން ފެށިއެވެ. ފައުޒާން އޭނާގެ މޫނަށް ބަލާވަރުން އޭނާ ހުރީ ވަރަށް އެދނގޫ ވެފައެވެ.\n“އަސްލު މިއައީ ފައު އަށް އިކޮނޮމިކްސް ގަ ކިޔެވި ބައިގެ ނޯޓްސް އެކްސްޕްލެއިން ކޮށްލަދޭށޭ ބުނަން ވެގެން.”\nޒީވާން އަމިއްލަ އަށް އެކްސްޕްލެއިން ކޮށް ނުދީ އެމީހުން ގާތަށްއައީ ކީއްވެ ބާއޭ ޖަޒްލާ ގެ ހިތަށް އެރިއެވެ. އޭނާގެ ހިތުގައި ޒީވާން އާއި މެދު ވެސް ޝަކުވާ އުފެދުނެވެ.\n“ޝެބީ ކިޔައިދީ ބަލަ. ”\nޖޒްލާ މަސައްކަތް ކުރީ އެކަމުން ރެކޭށެވެ. ނަމވެސް ތަގުދީރު ވެސް އޭނާ އާއި އެއްބައެއް ނުވިއެވެ.\n“މަށަށް ވުރެ ޖޭޒް ދޯ މޮޅުވާނީ އީކޮން އަށް”\nޝަބާ ޖަޒްލާ ގެމޫނަށް ބަލައިލިއެވެ. އެހެންނޫނަސް ފައުޒާން ވެސް ބަލމ ްހުރީ ޖަޒްލާއަށެވެ. ޒީވާން ކުރިމަތީ އެހާ ގިނައިން ވާހަކަ ދައްކާކަށް އޭނާ އަކަށް ނުކެރޭނެއެވެ.\nޖަޒްލާ ފުން ނޭވާ އެއް ދޫކޮށްލީ އޭނާއަށް ފާޑަކަށް މަޖުބޫރު ވުމުންނެވެ. ޖަޒްލާ ފޮތަށް ނަޒަރު ހުއްޓާލުމަށް ފަހު ފިލާވަޅު ކިޔައިދޭން ފެށިއެވެ.\nޖަޒްލާ ގެ ލުއި މިޔުޒިކެއް ފަދަ ހިތްގައިމު އަޑު އައިސް ފައުޒާން ގެ ކަންފަތުގައި ބޮސް ދިނީ ފިނި ފިނި ވައިރޯޅިއެއްގެ ސިފައިގައެވެ. އެއަޑުގެ ޖާދޫގައި ޖެހިފައި ހުރި ފައުޒާން ގެ ކަނފަތަށް ޖަޒްލާ ކީ އެއްވެސް ލަފްޒެއް ފަހުމް ވީ ހެނެއް ހިޔެއްނުވެެއެވެ. އޭނާގެ ނަޒަރު ހުއްޓިފައިވީ ޖަޒްލާ ގެ ހަނދެއް ފަދަ ސާފު ދޮން މޫނަށެވެ. ވާހަކަ ދައްކާ އިރު ޖަޒްލާގެ ރަތް ލޭ ކުލައިގެ ދެތުންފަތް ހަރަކާތް ކުރާ ގޮތަށެވެ. ދޭތެރެ އަކުން ޖަޒްލާ އެސްފިޔަ ޖަހައިލާ ގޮތެވެ. ޖަޒްލާ ނޯޓްސް ކިޔައިދި ނިންމަލިކަން ފައުޒާން އަށް އިހުސާސް ކުރެވުނީ ޖަޒްލާ އިސް އުފުލުމުންނެވެ. ހަތަރު ކަޅި ބައްދަލު ވި ވަގުތު ފައުޒާން ގެ ހިތަށް ގޮތެއް ވި ކަން ގައިމެވެ. ހިނިތުންވެފައި ހުރެ ލޯބީގެ ވައިރޯޅިތައް އޭނާގެ މޫނުގައި ބޮސްދިނެވެ. އޭނާގެ މުޅި ހަށިގަނޑު ގައި ލޯބީގެ ބާންޏެއް ދަތުރު ކޮށްލިއެވެ. އެހެނަސް ފައުޒާން އަށް ޖަޒްލާގެ ލޮލުން ފެނުނީ ފޫހިކަމާއި ސިހުމާއި ބިރުގަތުމުގެ މަސްހުނި އިހުސާސް ތަކެކެވެ. އެދެލޮލުން ލޯބީގެ ޒައްރެއްގެ މިންވަރު ވެސް ފެނޭތޯ ފައުޒާން ހޯދަނިކޮށް ޖަޒްލާ ނަޒަރު ވަކި ކޮށްލައިފި އެވެ. ފައުޒާން ގެ ހިތް މާޔޫސް ކުރުވަމުންނެވެ. ނަމަވެސް އެވަރުން އޭނާ ހުއްޓައެއް ނުލާނެއެވެ. ގަދަ ކަނޑު ގައި ފަތައިގެން ނަމވެސް އޭނާ ޖަޒްލާ ގެ ލޯބި ހާސިލް ކުރާނެއެވެ.\nވަށައިގެންވި މާހައުލުގައި ހިނގަމުން ދިޔަ އެއްވެސް ކަމެއްގެ ހިލަމެއް ނުވާ ހާލު ޒީވާން އިނީ ފޯނުން އޭނާގެ ލޯބިވެރިޔާ އަށް މެސެޖް ކުރާށެވެ. ޔަލްވީ މިއަދު ސްކޫލަށް ނާންނާތީ ފޫހިވި ވާހަކަ އެވެ. ޔަލްވީ މަތިން ވަރަށް ހަނދާން ވާ ވާހަކައެވެ. އޭނާ ލޯބިވެރިޔާ އަށް މެސެޖްގެ ޒަރިއްޔާ އިން އެތަކެއް ސަމާސާ ކުރަމުން ދިޔައެވެ. މެސްޖް ތަކަށް ރިޕްލައި ކުރައިރު ޔަލްވީގެ މޫނަށްއަރާ ކުލާވަރު ބަލައިލަން އޭނާގެ ހިތް އެދެމުން ދިޔައެވެ. އޭނަގެ ކުރިމަތިން ޔަލްވީގެ ޖަންބެއް ފަދައިން ރަތްވެފައިވާ ލޯބި މޫނު ސިފަވަމުން ދިޔައެވެ. ޚިޔާލު ތަކުގެ ތެރޭގައި ހުރެ އޭނާއަށް ހިނިތުންވެލެވުނީ އެހެންވެއެވެ.\nޒީވާން ގެ ހަރަކާތް ތަކަށް ކަޅި ޖަހައި ނުލައި ބަލަން ހުރި ޝަބާގެ ސިކުނޑީގައި އެތައް ސުވާލު ތަކެއް ބުރު ޖަހަމުން ދިޔައެވެ. ޒީވާން މާ އުފާ ވެފަ ހުރެ މެސްޖް ކުރަނީ ކާކަށް ތޯ ބެލުމުގެ ޝައުގުވެރިކަން ްއޭނާގެ ހިތުގައި އުތުރި އަރައިގަތެވެ. އެވަގުތު އޭނާގެ ހިތަށް ވެރިވީ ޔަލްވީގެ ނަމެވެ. މޫނު ކުނިކޮށްލެވުނީ ހިތަށް އައި ޚިޔާލުންނެވެ. ޒީވާން އެހާ ލޯބިނ ްމެސްޖް އެކުރަނީ ޔަލްވީ އަށް ބާއޭ އޭނާގެ ހިތަށް އަރަން ފެށިއެވެ. އެސުވާލު އައިސް އޭނާގެ ހިތުގައި ވަކިއަޅާ ނަޅަން ފެށިއެވެ.\nޚިޔާލީ ދުނިޔޭގައި އުދުހެމުން ދިޔަ ހަތަރު ޒުވާނުނަށް ހަމަ ބިމަށް ްފޭބުނީ ރިންގް ވީ ބެލްގެ އަޑުންނެވެ. އޭރު އެކުދިންނާއި ދިމާލަށް އީީރަމް ވެސް އާދެއެވެ.\n5 ޒުވާނުން ވެސް މިސްރާބު ޖެހީ ކުލާހަށް ދިޔުމަށެވެ. ދެން އޮތީ އިކޮނޮމިކްސް ގަޑިއެވެ.އެކުދިން ހުސް ގޮޑިތަކުގައި އިށިންނި އިރު މިފަހަރު ވެސް ޖަޒްލާއަށް ހުންނަން ޖެހުނީ ފައުޒާން ކައިރީަގއެވެ. ހިތާހިތުން ރުޅި އައިސް ގެން އެނދި ނަމަ ވެސް ޖަޒްލާ އިނީ ހިމޭނުންނެވެ.\n“އޯކޭ. މިސް މިއަދު ދޭނީ ޕީޕީޓީ އެއް ހަދަން. މިމަސައްކަތް ނިންމަނ ްޖެހޭނީ މާދަމާ ނޫން އަނެއްދުވަހަށް.”\nމިސް ގްރޫޕްތައް ބަހަން ފެށިއެވެ. ގްރޫޕް ބެހިއިރު ޖަޒްލާ ފައުޒާން ޝަބާ އީރަމް ޒީވާން އަދި ޔަލްވީ ދިޔައީ އެއް ގްރޫޕަށަވެ.\n“އޯކޭ. މިގަޑި މިސް މިދެނީ ޕީޕީތީ އާއި ބެހޭ ގޮތުން މަޝްވަރާ ކުރަން.”\n“ހުރިހާ އެންމެން ވެސް ޖެހޭނެ ދާން”\nޝަބާގެ ނަޒަރު ހުއްޓިަފައި ހުރީ ޖަޒްލާގެ މޫނަށެވެ.\n“ތެދެއް. ނުދާ މީހުންގެ ވާހަކ މިސް ކައިރީ ބުނާނީ. މިސް ގެ ރުޅި ގަދަ ކަން އެންމެނަށް ވެސް އިނގޭނެ. ސޯ އައިމް ހޯޕިން އެވްރީވަން އަންނާނެކަމަށް.”\nޒީވާން ޝަބާ އާއި އެއްބައިވިއެވެ. އޯކޭ އޭބުނެ އެންމެން އެއްބަސް ވުމުނ ްޖަޒްލާ އަށް ފާދަކަށް މަޖުބޫރުވެގެން އެއްބަސްވިއެވެ.\nފޮނި ފޮނި ހުވަފެން\nކުރުވާހަކަ ލޯބި November 29, 2018\nތިން ލަފްޒުން (ފަހުބައި)\nހިތާމަ އެހެނިހެން ލޯބި December 7, 2020\nހިތާމަ އެހެނިހެން ލޯބި November 14, 2018


Raajjeyge siyaasee mashrahah nazareh! | Fenvaru Online\nރާއްޖޭގެ ސިޔާސީ މަޝްރަހަށް ނަޒަރެއް!\n02:35 - 12 ޖޫން 2019 -0ކޮމެންޓް\nއާސަރުކާރެއް އައިފަހުން އަށްމަސް ވަނީއެވެ. ނިމިދިޔަ ސަރުކާރުގެ ފަސް އަހަރެކޭ އެއްގޮތަށް، ރައްޔިތުން އެދިގެންތިބީ މިސަރުކާރުންވެސް ރާއްޖޭގައި އިގްތިސާދީ ގޮތުން މަންފާކުރަނިވި ގިނަ ހަރަކާތްތަކެއް ހިންގާތަން ދެކުމަށެވެ. އިގްތިސާދީ ބޮޑެތި މަސައްކަތްތައް ނުވަތަ އިންވެސްޓްމެންޓްތަކާއި، އުމްރާނީ ތަރައްޤީން ފެށިގެން ވިޔަފާރިވެރީންގެ ދާއިރާގެ ހަރަކާތްތައް ގިނަވުމަށެވެ. ކުރިން އޮތް ހަމަ ނުޖެހުންބޮޑު ސިޔާސީ މާހައުލުގެ ސަބަބުން ޤައުމަށް ގެއްލުމެއްވާކަށް އެއްވެސް ރައްޔިތަކު ނޭދެއެވެ. ރައްޔިތުން އެދެނީ ސަރުކާރުން ގޯހުން ކަމެއްކުރާނަމަ އިދިކޮޅު ފަރާތްތަކުން އެކަމެއްގައި ޒިންމާދާރު ކަމާއެކު ޖަވާބުދާރީ ކުރުވުމެވެ.\nއާސަރުކާރަށް އަހަރެއް ނުވަނިސް މިވަނީ ބޮޑެތި ގިނަ ގޮންޖެހުންތަކަކާއި ކުރމަތިލާންޖެހިފައެވެ. އެގޮތުން އިންޓަނޭޝަނަލް މަނިޓަރީ ފަންޑް (އައިއެމްއެފް) ވަނީ، މިއަހަރު ރާއްޖޭގެ އިޤްތިޞާދު މަޑުޖެހިދާނެކަމުގެ އިންޒާރުދީފައެވެ. މިފަދަ ކަންކަން ގިނަ ފަހަރަށް ދިމާވަނީ ސިޔާސީ ހަލަބޮލިކަމުގެ ތެރެއިން ވެރިކަން ބަދަލުވެގެންދާ ފަހަރުތަކުގައެވެ. ދެމެހެއްޓެނިވި ގޮތެއްގައި އިގްތިސާދު ކުރިއަރުވައި، އިގްތިސާދީ ތަސައްވުރު ރަނގަޅުކޮށް ވާދަވެރިކަން ފުޅާކުރުމަށް އަމިއްލަ ފަރާތްތަކުގެ ވިޔަފާރި ކުރިއެރުމަށް ބޭނުންވާ އިންވެސްޓްމަންޓް ތަކަށް އޮންނަ ފުރުސަތު ހަނިވުމުންނެވެ. އައިއެމްއެފް އިން ބުނާ ގޮތުގައި ގައުމީ އުފެއްދުންތެރިކަން 2019 އަދި 2020 ވަނަ އަހަރު ކުރިއަރާނެ ކަމަށް ލަފާކުރެވޭ މިންވަރު 2018 ވަނަ އަހަރަށް ވުރެ ކުޑަ މިންވަރަކަށް ދަށްވެދާނެއެވެ.\nއާ ސަރުކާރުން ވެރިކަމާއި ޙަވާލުވީ މިހާތަނަށް ފާސްކުރެވުނު އެންމެ ބޮޑު ބަޖެޓާއެކުއެވެ. އެގޮތުން މިހިނގާ 2019 ވަނަ އަހަރަށް ތިރީސް ބިލިއަން ރުފިޔާގެ ބޮޑު ބަޖެޓެއް ފާސްކޮށްފައިވެއެވެ. ނަމަވެސް ހިތާމައަކީ މި ބޮޑު ބަޖެޓުންވެސް ބަރާބަރަށް ކުރެވޭ ހަރަދަކީ ރިކަރަންޓް ހަރަދަށް އެކަނިވުމެވެ. މިހާރުވެސް ހިނގަ ހިނގާހުރި ތަރައްގީގެ މަޝްރޫއުތަކަށް މިއަހަރު ކަނޑައަޅާފައިވާ ގާތްގަނޑަކަށް ހަތަރު ވަރަކަށް ބިލިއަން ރުފިޔާގެ ތެރެއިންވެސް ހޭދަކުރެވިފައިވަނީ ވަރަށް ކުޑަމިންވަރެކެވެ. އެކަމުގެ ސަބަބުން ބައެއް މަޝްރޫއުތައްވަނީ ހުއްޓިފައެވެ. އަނެއްކޮޅުން ސަރުކާރުގެ ދަރަނިބޮޑުވެ މިއަހަރުގެ ފުރަތަމަ ތިން މަހު ދައުލަތުގެ ދަރަންޏަށް 1.6 ބިލިއަން ރުފިޔާ އިތުރުވެފައިވާ ކަމަށް މޯލްޑިވްސް މަނިޓަރީ އޮތޯރިޓީ (އެމްއެމްއޭ) ގެ ތަފާސް ހިސާބުތަކުން ދައްކައެވެ.\nމީގެ އިތުރުން ދައުލަތަށް ލިބޭނެ ކަމަށް ލަފާކުރި ވަރަށްވުރެ އާމްދަނީވަނީ ދަށްވެފައެވެ. ދައުލަތުގެ ޓެކްސް އިދާރާ، މީރާ އިން އާންމުކުރި މިދިޔަ މަހުގެ ތަފާސްހިސާބުތަކުގައިވާ ގޮތުގައި މިދިޔަ މަހު ލިބުނު 1.09 ބިލިއަން ރުފިޔާ އަކީ، އެ މުއްދަތުގައި ލިބޭނެ ކަމަށް މީރާއިން ލަފާކުރި އަދަދަށް ވުރެ 5.5 ޕަސެންޓް ދަށް އަދަދެކެވެ. އެކަމަކު ސަރުކާރަށް ދެއްކޭނެ މާބޮޑު ބަހަނާއެއް މިކަމުގައި ނެތެވެ. ސަރުކާރުގެ މަސައްކަތްތައް ފަށައިގަތީ ތިރީސް ބިލިއަން ރުފިޔާގެ ބޮޑު ބަޖެޓާއިއެކުއެވެ. ރައްޔިތުންގެ މަޖްލީހުގެ ފުރިހަމަ އަޣްލަބިއްޔަތު އޮތީ ސަރުކާރަށެވެ. މިހުރިހާކަމެއް ފާހަގަވިޔަސް ސަރުކާރު ޒިންމާދާރު ކުރުވަން ތިބި އިދިކޮޅު ފަރާތްތަކުން އަދި ފެންނަނީ ވަރަށް އާދައިގެ ގޮތަށް ތިބޭ ތަނެވެ. އިދިކޮޅު ފަރާތްތަކުން މި ސަރުކާރު ސިފަކުރަނީ "ފޯކަސްއެއް ނެތި ކުރިއަށްދާ ސަރުކާރެއް"ގެ ގޮތުގަ އެވެ. ނަމަވެސް މާބޮޑު މަސައްކަތްތަކެއް ސަރުކާރު ޒިންމާދާރު ކުރުވާކަށް ނުކުރެއެވެ.\nސަރުކާރު ޒިންމާދާރު ކުރުވުމަށް މިވަގުތު އިދިކޮޅުގައި އޮތީ ދެ ޕާޓީއެކެވެ. އެއީ ކުރިން ވެރިކަންކުރި ޕްރޮގްރެސިވް ޕާޓީ އޮފް މޯލްޑިވްސް (ޕީޕީއެމް) އާއި ޕީޕަލްސް ނޭޝަނަލް ކޮންގްރެސް (ޕީއެންސީ)އެވެ. ނަމަވެސް ދެ ނަމެއް ކިޔަސް ދެ ޕާޓީގައިވެސް ޙަރަކާތްތެރިވާތަން ފެންނަނީ އެއް ބަޔެކެވެ. ފަހަރުގައި ހިޔާނާތުގެ ބޮޑެތި ތުހުމަތުތަކާއި އަނިޔާވެރިކަން އިންތިހާއަށް އޮތް ކަމަށް ކުރީގެ ރައީސް އަބްދުﷲ ޔާމީންގެ މައްޗަށް ކުރެވިފައި އޮތުމަކީ އެ ސިޔާސީ ޕާޓީތަކުން ފަހަތު ފަހަޔަށް ބުރަވާ ކަމަކަށްވެދާނެއެވެ. އެހެންވެއްޖެނަމަ ސަރުކާރު ޒިންމާދާރު ކުރުވުމަކީ އިދިކޮޅު ފަރާތްތަކަށް ކުރެވޭނެ ކަމެއް ނޫނެވެ. ކަންމިހެން އޮތުމުން ރާއްޖޭގެ ސިޔާސީ މަޝްރަހު ކުރަހާލަދޭ ޗާޓު ވަރަށްވެސް ސާފެވެ. ސަރުކާރުން ބޭނުންގޮތަކަށް ކަންތައްތައް ކުރަމުން ގެންދިޔަނަމަވެސް ކޮންމެވެސް ސަބަބަކާއިހުރެ އިދިކޮޅު ފަރާތްތަކަށް ތިބެންޖެހިފައި އެވަނީ އަމިއްލައަށް ބަދެވިގެންނެވެ.\nއޮޅުވެލިއަށް ފަތާފައި އަރަން އުުޅުނު މީހަކު ހައްޔަރުކޮށްފި\nސަމާލުވޭ! ކޯވިޑް 19 ގެ ވިލާތައް ދަތުރުކުރަމުން ދަނީ ރާއްޖެއާއި ދިމާލަށް\nއިތުރު ދެމީހުން ކޯވިޑް 19 އިން ރަނގަޅުވެއްޖެ


BREAKING NEWS: Bridge Hulhuvany Maadhamaa Rey - Vaguthu\nބްރިޖް ހުޅުވަނީ މާދަމާ ރޭ\nމާލެ އާއި ހުޅުލެ އާއި ދެމެދު އަޅާ "ސިނަމާލެ ބްރިޖް" މާދަމާ ރޭ ހުޅުވިގެންދާނެކަމަށް ހައުސިންގް މިނިސްޓްރީން ވިދާޅުވެއްޖެއެވެ.\nމިހާރު ކުރިއަށްދާ ނޫސްވެރިންގެ ބައްދަލުވުމެއްގައި މިކަން ހާމަކުރައްވަމުން ހައުސިންގް މިނިސްޓަރ ޑރ މުޙައްމަދު މުޢިއްޒު ވިދާޅުވީ، ބްރިޖް މާދަމާ ރޭ ހުޅުވާނެ ކަމަށާއި، ބްރިޖް ހުޅުވުމަށް ނިންމާފައިވަނީ މާދަމާރޭގެ 8:30 ގައިކަމަށެވެ.\nމާދަމާރޭ ބްރިޖް ހުޅުވުމަށް ހަމަޖެހިފައިވާކަން ކުރިންވެސް ރައީސުލްޖުމްހޫރިއްޔާ އަބްދުﷲ ޔާމީން ހާމަކުރައްވާފައިވާއިރު، ބްރިޖު މިހުޅުވަނީ ބްރިޖުގެ މަސައްކަތް ނިންމަން ދީފައި އޮތް ތާރީޚަށް ވުރެ އެއްމަސް ދުވަސް ކުރިންނެވެ. ބްރިޖު ހުޅުވުމުގެ ހަފުލާގައި ހަވާ އެރުވުމުގެ ބޮޑު ހަރަކާތެއް ކުރިއަށްދާނެކަން ހައުސިންގް މިނިސްޓްރީން ހާމަކުރައްވާފައިވާއިރު، އެ ހަރަކާތަކީ މިހާތަނަށް މި ސަރަޙައްދުގައި ކުރިއަށްދާނެ އެފަދަ އެންމެ ކުލަގަދަ ހަރަކާތަށް ވެގެންދާނެ ކަމަށްވެސް އެ މިނިސްޓްރީން ވިދާޅުވިއެވެ.\nބްރިޖް ހުޅުވުމުގެ ރަސްމިއްޔާތު ބާއްވަން ހަމަޖެހިފައިވާ އާޓިފިޝަލް ބީޗް ސަރަހައްދު ފުރެންދެން ރޭގަނޑު 08:10 ގެ ކުރިން ވަޑައިގަންނަވާ ހުރިހާ ފަރާތްތަކަށް ރަސްމިއްޔާތުގައި ހިންގާ ކަންކަން ބަލާލުމުގެ ފުރުޞަތު ދެއްވާނެ ކަމަށް މިނިސްޓަރ ވިދާޅުވިއެވެ. އެހެންނަމަވެސް އެ ސަރަހައްދު ފުރުމުން ބޮޑުތަކުރުފާނު މަގުގައި ތިބުމުގެ ފުރުޞަތު ދެވެން ނެތް ކަމަށާއި، އާޓިފިޝަލް ބީޗް ސަރަހައްދު ފުރުމުން މި ރަސްމިއްޔާތަށް އަންނަ އާއްމުންނަށް ކާނިވާ ސަރަހައްދުން ފުރުޞަތު ލިބިގެންދާނެ ކަމަށާއި، ކާނިވާ ސަރަހައްދުގައި ބޮޑު ސްކްރީނުން މަންޒަރުތައް ވަގުތުން ފެންނާނެ އިންތިޒާމް ހަމަޖައްސަވާނެ ކަމަށް މިނިސްޓަރ މުއިއްޒު ވަނީ ވިދާޅުވެފައެވެ.\nދިވެހި ސަރުކާރާއި ޗައިނާ ސަރުކާރުގެ އިސް ބޭފުޅުން ބައިވެރިވެވަޑައިގަންނަވާ މި ރަސްމިއްޔާތުގައި ހަވާއެރުވުމުގެ އިތުރުން ދިވެހިންގެ ސަގާފީ ކުޅިވަރުތައް ވެސް ކުރިއަށް ގެންދާނެއެވެ. މި ރަސްމިއްޔާތުގައި ބައިވެރިވުމަށް ޗައިނާ ސަރުކާރުގެ އިސް ފަރާތްތައް މިހާރު ވަނީ ރާއްޖެއަށް ވަޑައިގެންފައެވެ.\nމާލެ އާއި ހުޅުލެއާ ދެމެދު ފެރީގައި ކުރާ ގާތްގަނޑަކަށް 20 މިނެޓުގެ ދަތުރު، ބްރިޖާ އެކު ތިން މިނެޓަށް އަވަސްވާނެ އެވެ. ބްރިޖުގައި ވެހިކަލްތަކަށް ޖުމްލަ ހަތަރު ލޭން އޮންނާނެ އެވެ. އެއީ ހުޅުލޭ ކޮޅަށް ޚާއްސަ ދެ ލޭނާއި މާލޭ ކޮޅަށް ދެ ލޭނެވެ. މާލޭ ކޮޅުގެ ދެ ލޭންގައި، 3.5 މީޓަރު ހުންނައިރު، އަނެއް ދެ ލޭންގައި 3.2 މީޓަރު ހުންނާނެއެވެ.\nބްރިޖްގެ މަސައްކަތަށް 200 މިލިއަން ޑޮލަރު ޚަރަދު ވާއިރު އޭގެ ތެރެއިން 116 މިލިއަން ޑޮލަރަކީ ޗައިނާ ސަރުކާރުގެ ހިލޭ އެހީ އެވެ. އަދި 72 މިލިއަން ޑޮލަރަކީ ޗައިނާގެ ލޯނު އެހީ އެވެ. މި މަޝްރޫއަށް ދިވެހި ސަރުކާރުން 12 މިލިއަން ޑޮލަރު ހޭދަކުރެ އެވެ.\nމާލެ އާއި ހުޅުލެއާއި ދެމެދު ބްރިޖެއް އެޅުމަކީ، ރައީސް އަބްދުﷲ ޔާމީންގެ ރިޔާސީ ވައުދުފުޅެކެވެ.\nއޮގަސްޓް 29, 2018 15:54\nހަބޭސް ޔަމީނަށް 30 އަހަރުވެސް މަދު\nއޮގަސްޓް 29, 2018 15:59\nސާބަހޭ ރައީސް ޔާމީން. މަނިކުފާނަށް ޝުކުރު ހަމަ ޙައްޤު.\nއޮގަސްޓް 29, 2018 16:16\nސާބަހޭ ރައީސް. މިތިބީ މަނިކުފާނާއެކު ދުނިޔެ ޢުމުރުވެސް މި ޤައުމުގެ ވެރިކަން މަނިކުފާނަށްޓަކައި އިރާދަކުރެއްޔާ ދޭން ތައްޔާރަށް. ސާބަސް ރައީސް\nއޮގަސްޓް 29, 2018 16:32\nމީ ރައީސް ޔާމީން ވަރެއް ނެތޭ މި ބުނާ ސަބަބަކީ .. ރައީސް ޔާމީން ވަރެއް ހަމަ ނެއް\nއޮގަސްޓް 29, 2018 16:35\nސާބަހޭ ރައީސް ޔާމީން ތިިވަރެއްހަމަނެތް މަގޭ ވޯޓް ރައީސް ޔާމީން އަށް ގައުމައިގެން ކުރިޔަށް ވަޑައިގެނެނެވުމަށް އިތުރު3ދައުރުވެސް މަދު ބޭނުމީ އުމުރައްވެރި ކަމުގައި ބަހައްޓަން.\nއޮގަސްޓް 29, 2018 17:35\nދެން މުޒާހަރާ ކުރާނީ ބްރިޖްމަތީގައި.\nއޮގަސްޓް 29, 2018 17:54\nބުރިޖޭ ބުރިޖޒޭ ކިޔައިގެން މިއޮތް ހަޅޭއްލަވަނީ ހަމަ ޙަޤީޤަތުގައިވެސް މާލެއާއި ހުޅުލެއާއި ދެމެދު ބުރިޖެއް އޮތީތޯ! " ޓެކްނޮލޮޖީ އާއި ފައިސާ ހޯދީ ކޮންރާކުން ކިހިނެތް"! ،ޓެކްނޮލޮޖީ ހިފައިގެންގޮސް އިގިރޭސިވިލާތާއި ލަންކާއާއި ދޭތެރޭ ރާއްޖެ ހިފަންވެގެން ގަނަތެޅޭ ކަލޭގެއަށް ތިޔަ ރަސްމިއްޔާތަށް ދަޢޮވަތު ނުދެންތޯ؟ އަޅެ! ހިއްޏެއް ނާންނާނެތަ؟!\nއޮގަސްޓް 29, 2018 18:17\nގަދަ.! ސާބަހޭ ރައީސް ޔާމީން. މަނިކުފާނަށް ޝުކުރު ހަމަ ޙައްޤު. ﷲ ގެ އިރާދަފުޅުން މަނިކްފާނު 23 ސެޕްޓެމްބަރުގައި %70 ވުރެމަތިން ފާސްވާނެ.\nއޮގަސްޓް 29, 2018 18:53\nޔާމީން ވަރުގެ ރައީސެއް ނެތް، އަޒުމް ވަރުގަދަ ބަތަލެއް!... ހުވަފެން ތަކުގަ ކުލަޖެހުނީ! ހީވެސް ނުކުރަން މި މަންޒަރު ހަމަ ލޮލުން ފެންނާނެ ކަމަށް ދުނިޔޭގަ ހުއްޓާ... ކުރިޔަށް ރ. ޔާމީން


City huttumeh nethi kuriyah,3vana ah jehilaifi - One Online\nސިޓީގެ ގޯލަށްފަހު ފޮޑެން އުފާފާޅު ކުރަނީ --- ފޮޓޯ/ ގެޓީ\nސިޓީ ހުއްޓުމެއް ނެތި ކުރިއަށް، ތިންވަނަ އަށް ޖެހިލައިފި\nއެންމެފަހުން ކުޅުނު 14 މެޗުންވެސް ބަލި ނުވެ، މެންޗެސްޓާ ސިޓީން އެޓީމުގެ ފޯމު ދަމަހައްޓައިފިއެވެ.\nރޭ އިނގިރޭސި ޕްރިމިއާ ލީގުގައި ބްރައިޓަންއާ ދެކޮޅަށް ކުޅުނު މެޗު 1-0ގެ ނަތީޖާއަކުން ސިޓީ ކާމިޔާބުކުރިއިރު، ރޭގެ މޮޅަކީ ސިޓީން ލީގުގައި ޖެހިޖެހިގެން ހޯދި ހަތަރުވަނަ މޮޅެވެ. ސިޓީން ލީގު ތާވަލުގެ ތިންވަނައަށް ޖެހިލާފައިވާއިރު، އެޓީމު ވަނީ އެއްވަނައިގައި އޮތް މެންޗެސްޓާ ޔުނައިޓެޑާ ހަތަރު ޕޮއިންޓް ގާތަށް ޖެހިލާފައެވެ. އެއީ މެޗެއް މަދުކޮށް ކުޅެގެންނެވެ.\nސިޓީއަށް 16 މެޗުން 32 ޕޮއިންޓް ލިބިފައިވާއިރު، ދެވަނައިގައި އޮތް ލިވަޕޫލަށް 17 މެޗުން ލިބިފައި ވަނީ 33 ޕޮއިންޓެވެ. އެއްވަނައިގައި ޔުނައިޓެޑް އޮތީ 17 މެޗުން 36 ޕޮއިންޓާއެކު އެވެ.\nމެޗުގައި ޖެހި ހަމައެކަނި ގޯލް ޖަހައިދިނީ ޒުވާން މިޑްފީލްޑަރު ފިލް ފޮޑަންއެވެ. ހާފް ނިމެން ކުޑައިރުކޮޅަކަށް ވެފައި ވަނިކޮށް، ފޮޑަން ޖެހި ގޯލަކީ ކެވިން ޑިބްރޭނާގެ ހިތްގައިމު ޕާހެއް ހޯދައި، ފަސޭހަކަމާއެކު ބޯޅަ ގޯލަށް ވައްދާލައިގެން ޖެހި ގޯލެކެވެ.\nމެޗު ކޮންޓްރޯލްކޮށް، ހަމަލާތައް އުފެއްދީ ސިޓީންނެވެ. ރެލިގޭޝަން ޒޯންގެ ތެރޭގައި އޮތް ބްރައިޓަންގެ ގޯލްކީޕަރު ރޭގެ މެޗުގައި މުހިއްމު ސޭވްތަކެއްވެސް ކުރިކަން ފާހަގަކޮށްލެވެއެވެ. ރިޔާދު މަހަރޭޒްއާއި އިލްކޭ ގުންޑޮގަންގެ ހަމަލާތައް ބްރައިޓަން ގޯލްކީޕަރު ސޭވް ކުރިއިރު، ބާނާޑޯ ސިލްވާގެ ހަމަލާއެއް ވަނީ ދަނޑިއަށްވެސް އަމާޒުވެފައެވެ.\nރޭގެ މެޗުގެ ފަހު ވަގުތު ސިޓީއަށް ވަނީ ޕެނެލްޓީއެއްވެސް ލިބިފައެވެ. ރަހީމް ސްޓާލިން ޖެހި ޕެނެލްޓީ ދިޔައީ ހުރަސް ދަނޑިމަތިން ބޭރަަށެވެ.\nސިޓީން ރަނގަޅު ފޯމެއް ދަމަހައްޓަމުން އަންނަނީ އެޓީމަށް ވަރަށް ބޮޑަށް ކޮވިޑް 19ގެ އަސަރުވެސް ކޮށްފައިވާ ދަނޑިވަޅެއްގައެވެ. ފަހަކަށް އައިސް ގިނަ މެޗުތަކެއް ސިޓީން ކުޅެފައި ވަނީ މުހިއްމު ގިނަ ކުޅުންތެރިންތަކެއް ނުލައެވެ. އެގޮތުން ކޮވިޑް ޖެހިގެން ގޯލްކީޕަރު އެޑަސަންއާއި ޑިފެންޑަރު ކައިލް ވޯކާގެ އިތުރުން ގެބްރިއަލް ޖެސޫސްއާއި ފެރަން ޓޮރެސްއަށް ވަނީ ގިނަ މެޗުތަކެއް ގެއްލިފައެވެ.\nއޭގެ އިތުރުން ސިޓީގެ ފޯވަޑް ސާޖިއޯ އަގުއޭރޯވެސް މިވަގުތު ހުރީ ކަރަންޓީނުގައެވެ. އެއީ ކޮވިޑް ޖެހުނު މީހެއްގެ ޑައިރެކްޓް ކޮންޓެކްޓަކަށް އަގުއޭރޯ ވާތީއެވެ.\nގުޅޭ ޓެގު އިނގިރޭސި ޕްރިމިއާ ލީގު މެންޗެސްޓާ ސިޓީ


Report: Hudhumhuthaaru verikameh mulun luheveyny farudhee zinmaa adhaa kohgen – adduLIVE\nޚުދުމުހުތާރު ވެރިކަމެއް މުލުން ލުހެލެވޭނީ ފަރުދީ މަސައްކަތުން\n0 Nov 13, 2017, 14:14 ލިޔުނީ ޝާއިން ޔޫސުފް\nފޯނުން ގޭމް ކުޅުން ހުއްޓާލައި އިސް އުފުލާށެވެ. ރިއަލިޓީ ޓީވީ ޝޯ ނިއްވާލާށެވެ. ކޮފީ މޭޒުދޮށުން ތެދުވެ ރަށުތެރޭ ހިނގާ ބަލާށެވެ. އިރުއޮއްސޭ މަންޒަރު ބަލަން ނޯވެ ތެދުވެ އަހާ ހޯދާށެވެ. ޗައިނާގެ ބޮޑެތި ކޮންނަ ބޯޓުތައް ރާޅުތަކާ ކުޅެ ނަގަނީއެވެ. ސުނާމީގެ ހިތްދަތިކަން ހަނދާން ކުރުވަނިވި ބިނާ ޕާރކްއެއްގެ މެދަށް ލައި ބިނާގެ މަޤްސަދު އޮޅުވާލައިފިއެވެ. ޕާކިންގް ޒޯން ނެތި ރައްޔިތުން ފެލަނީއެވެ. މަރުވުމުން މައްޔިތާގެ ވަޅުލެވުން އޮތީ ފެރީ ދަތުރަކަށް ފަހުއެވެ.\nއަޅުގަނޑުމެންގެ ސިކުނޑިއަށް ވިސްނާނުލެވޭ އަދި އޭގެ ބުރަދަން ތަސައްވަރު ނުކުރެވޭހާ ގިނަ އަދަދެއްގެ ފައިސާ ލޫޓުވާލައިފިއެވެ. މިކަން ކޮށްފައިވަނީ އަޅުގަނޑުމެންނާއި ބީރައްޓެހި ނުވަތަ ނުދަންނަ ބައެއް ނޫނެވެ. މިކަން ކުރީ އަޅުގަނޑުމެން އެބަޔަކަށް ލަގަބަކާއި ޝަރަފުދީ މުހިންމު މަސްއޫލިއްޔަތެއް އަދާކުރުމަށް ހަވާލުކުރިބައެކެވެ.\nއަޅުގަނޑުމެން އަމިއްލަ އަތުން ކޮނުމަށް ފަހު ވެއްޓި މި ތިބަ އަނދަވަޅުން ހަމަބިމަށް އެރޭނެކަމުގެ އުންމީދެއް އެބައޮތްތޯ ސުވާލު ނުކުރާ މީހަކު މަދެވެ. ދައުލަތުގެ ތިން ބާރު ތަބަކަށްލައި މަނިކުފާނަށް މިވަނީ އެރުވިފައެވެ. ރަސް ރަސްކަލުން ޒަމާނުގެ ބޯދާ އާދަތަކަށް ސޮއްސާލީއެވެ.\nއަނިޔާވެރިކަން ކުރިއަރައި، ބޭއިންސާފު އާއްމުވެއްޖެ\nއަނިޔާވެރިން ކުރި އަރައިފިއެވެ. އަނިޔާ ލިބެމުންދާ ރައްޔިތުމީހާގެ ދިފާއުގައި ނުކުންނާނެ ފުލުސް އޮފިސަރެއް، ރަށު ކައުންސިލަރެއް، މޭޔަރއެއް، ރައްޔިތުންގެ މަޖްލީހުގެ އިއްޒަތްތެރި މެމްބަރެއް، ފަނޑިޔާރެއް، ރައީސުލްޖުމްހޫރިއްޔާއެއް ނެތެވެ.\nއަނިޔާ ކުރާމީހާގެ މައްސަލަ ތަހުގީގު ކުރާނެ ފުލުސް އޮފީހެއް، ހުކުމް އަންނާނެ ގާނޫނުލް އުގޫބާތެއް، ހުކުމް ކުރާނެ ފަނޑިޔާރުގެއެއް، ހިފަހައްޓާ ބަހައްޓާނެ ކުޑަގޮޅިއެއް ވެސް ނެތެވެ. ވަގު ފައިސާ ހިފައިގެން މަޖިލިސް ކުރާ ގޭގައި ޖިހާދު ކުރަނީއެވެ. ރެހެންދި ގެތައް އިސްވެރިންނަށް ހަދިޔާގޮތުގައި ބަހާ ހުސްކޮށްލީއެވެ. އަނިޔާވެރިޔާއަށް އޮތީ ފާގަތިކަމާއި ހިންހަމަޖެހުމެވެ.\nއަނިޔާވެރިކަމަކީ ކޮބައިހެއްޔެވެ؟ އަނިޔާލިބޭ މީހާގެ ގައިން ލަކުނު ފެނުމުން ނޫނީ އަނިޔާގެ ގޮތުގައި ބަލައިނުގަންނަނީތޯއެވެ؟ އަނިޔާވެރިންގެ ނަޒަރުގައި، އަނިޔާ ލިބޭމީހާގެ ނަޒަރުގައި އަދި ކުޅިބަލާމީހާގެ ނަޒަރުގައި އަނިޔާ މާނަކުރާގޮތް ވަރަށްވެސް ތަފާތެވެ. އަނިޔާވެރިވާ މީހާ އެކަންކުރަނީ ޖާހިލުވެގެން ނުވަތަ މައިންބަފައިން ތަރުބިއްޔަތުކުރި ގޮތުން ނުވަތަ މޮޔަ ބޮލަށް އަރައިގެން ކަމަށްވެސް ވެދާނެއެވެ. ކުށެއްގެ އަދަބަކާއި އަނިޔާވެރިކަމާއި އޮޅުވާނުލާށެވެ.\nކުށަކަށް އަރައިގަންނަ މީހާއަށް ލިބޭ އަދަބަކީ ރައްޔިތުން އަދި ރައްޔިތުންގެ މަންދޫބުން އެއަދަބެއް ކަނޑައެޅުމަށްފަހު، އެކަމަށް އެއްބަސްވާ ކަންކަމެވެ. އަނިޔާވެރިކަމަކީ މީހަކަށް ޤާނޫނުތަކުން ކަށަވަރުކޮށްދޭ ހައްގުތައް ލިބިދިނުމެއް ނެތި ކުރިއަށް ގެންދާ ޝަރީޢަތްތަކުން ދެވޭ އަދަބުތަކާއި ހައްގުތައް ނިގުޅައިގަތުމެވެ. މިކަހަލަ ހުދުމުހުތާރު އަދި ނާތަހުޒީބުކަމެއް ކުރަން އިސްލާމްދީނަށް ތަބައުވާ ހަރުދަނާ ވެރިޔެއް ތަންދޭނެތޯ ސުވާލުކޮށްލާށެވެ.\nވަގުންގެ ހާސް ދުވަހަށް ނިމުން އަންނާނެ ކަމަށް އިންތިޒާރުކޮށްގެން އަޅުގަނޑުމެން ހުންނަންޖެހޭނީ އަދި އިތުރަށް ކިތައް އަހަރުތޯއެވެ؟ މަގު މައްޗަށް ނިކުމެ އަޑުގެ ނެތްކޮޅަށް ހަޅޭއްލެވުން ފިޔަވައި އެހެންއެއްވެސް ކަމެއްނެތް ހާލަތަކަށް ދާން ތަންދޭންވީތޯއެވެ؟ ނޫނެކެވެ.ނުދޭނަމެވެ. އަޅުގަނޑުމެން އެއަށް ވުރެ ވިސްނުންތޫނުވާން ޖެހިއްޖެއެވެ. އެބައިމީހުން ތިން ކުޅި ކުރިއަށް ވިސްނާފައި ވާނަމަ އަޅުގަނޑުމެން ވިސްނަންވީ ހަ ކުޅިކުރިއަށެވެ. ރައްޔިތުންގެ ބާރާއި، ހިއްވަރާއި، ވިސްނުންތޫނުކަން ދައްކުވާ ދޭންވީ ހަތަރު އަނގޮޅި ކަންމަތީ ލައުޑުން ގޮވައި ނަގާ އަންބާ އަކުންނެއް ނޫނެވެ.


ޒާރާ (16) – Esfiya\nކުރީގެ އަދަދާއި ގުޅޭ : ” ދަރިފުޅާ ތިހެން ބުނާކަށް ނުވާނެ.. މައިންބަފައިންނަށް ދުވަހަކުވެސް ދަރިން ބޮޑެއްޗެއް ނުވާނެ.. މަންމައާ ބައްޕަގެވެސް ތިހިރީ ދަރިފުޅު އެކަނި.. އެހެންވީމާ ބައްޕަވެސް ދަރިފުޅު ދެކެ ލޯބިވާނެއެއްނު.. އަނެއްކާ ބައްޕަ އިންދާ ތިވާހަކަ ނުދައްކައްޗޭ.. އޭރަށް ބައްޕަ ދެރަވެދާނެ.. ދަރިފުޅާ އެކީ ބައްޕަ ވަގުތު ހޭދަކުރަންޏާ ދަރިފުޅު ވާންޖެހޭނީ އުފަލެއްނު.. ބައްޕައިންވެސް ޖެހޭނެއޭ ދަރިންނާއެކީ ވަގުތު ހޭދަކުރަން.. ” މަންމަ ހިނިތުންވެލާފައި އެހެންބުނުމުން އަހަންނަށްވެސް ފޭކްކޮށް ހީލެވުނެވެ.\nމަންމަ ދިން ޖަވާބުން އަހަރެންގެ ހިތެއް ހަމައެއްނުޖެހެއެވެ. އެހެންނަމަވެސް އިތުރަކަށް ދެން އެންމެ އެއްޗެއްވެސް އަހަރެން ނުބުނަމެވެ.\nކޮންމެވެސް ކަމެއް ރަނގަޅެއް ނޫނެވެ. އެހެންނޫނީ ބައްޕަ އަހަރެން އުރާލާ ބައްދާލާ ހެދިއަސް އަހަންނަށް އުނދަގޫވާންވީ ކީއްވެހެއްޔެވެ؟ އަހަރެން ބޭނުންވަނީ އޭގެ ޖަވާބު ހޯދާށެެވެ.\nއަހަރެން ހޯދަން ބޭނުން އެއްޗެއް ހޯދަން އުޅުނު ކަމުގައިވިއަސް އިންޓަރނެޓް ގެ ބޭނުންކޮށްގެން ޕްރޮޖެކްޓްސް އާއި އެސައިމެންޓްތަކަށް ބޭނުންވާ މައުލޫމާތު ވެސް ހޯދަމެވެ.\nއެހެން ކިޔާފައި މަންމަ ގާތުގައި އަހަރެން ބުނީ ދޮގެއް ނޫނެވެ. ފޮތް ނުކިޔުނެއް ކަމަކު މުދައްރިސް ދީފައި ހުންނަ އެކަހަލަ މަސައްކަތްތައް އަހަރެން ދުވަހުން ދުވަހަށް ނިންމަމެވެ.\nއެއިން އެސައިމެންޓެއް ނިންމާލެވެނީ އެންމެ މަދުވެގެން ހަފްތާއަކުންނެވެ. އެއީވެސް އެހަފްތާތެރޭގައި އަބަދު ކޮމްޕިއުޓަރ ދޮށުގައި ވަގުތު ހޭދަކޮށްގެންނެވެ. އެކި މައުލޫމާތު ހޯދެނީ އެކި ވެބްސައިޓް ތަކުންކަމަށް ވާތީ ސާރޗަށް އަރާއިރު ފުރަތަމަ ލޮލުގައި އަޅާނުގަނެ ވެސްފާނެއެވެ. އެހެންވެއްޖެނަމަ ޖެހެނީ އަނެއްކާވެސް އެމައުލޫމާތެއް ސާރޗް ކުރާށެވެ. އަދި ބައެއްފަހަރަށް ވަކިވަކިން އެކި މައުލޫމާތު ނަގައިގެން ވަކިގޮތަކަށް އޭތި އަތުރާލަންވެސް ޖެހެއެވެ. އެއީ ހީކުރާވަރަށްވުރެ ބުރަ މަސައްކަތެކެވެ. އަދި ޕްރޮޖެކްޓްސް ހެދުމަށް އެސައިމަންޓްއަށްވުރެ ގިނަދުވަސް ނަގައެވެ.\nއަހަރެން އަސްލު ހޯދަން މިއުޅޭ އެއްޗެއް ހޯދަނީވެސް އެމަސައްކަތްތައް ނިންމުމަށް ފަހުގައެވެ. އާހިލް އޮންލައިންގައި އިންނަ ރޭރޭގައި އެހޯދާކަށް އަހަރެން ނުވެސް އުޅެމެވެ. ދެން އޭރަށް ބާކީ އޮންނަ ވަގުތުގައި އަހަރެން އިންނަނީ އާހިލްއާ ވާހަކަދައްކާށެވެ.\nއަހަންނަށް ފުރަތަމަ އާހިލްއަކީ ކާކުކަން ކިޔާދިނީ އަހަރެންގެ ރައްޓެހިކުއްޖެކެވެ. ހަގީގަތުގައި އާހިލް އެއީ އެކުއްޖާގެ ރައްޓެއްސެކެވެ.\nފުރަތަމަ އަހަރެން ފޭސްބުކް އެކައުންޓެއް ހުޅުވައިގެން އުޅުނުތަނާ ރައްޓެހިކުދިންގެ ފްރެންޑް ރިކުއެސްޓްތައް އަންނަމުންދިޔަ ދުވަސްވަރުގައި އާހިލްގެ ރިކުއެސްޓްވެސް އައެވެ.\nއެވާހަކަ އަހަރެން އެ ރައްޓެހިކުއްޖާ ގާތުގައި ބުނީމެވެ. އެކުއްޖާ ބުނިގޮތުންނަމަ ކުރީގައި އާހިލް އުޅުނީ އެކުއްޖާއާ އެއްކްލާހެއްގައެވެ. އެހެންވެ އެކުއްޖާ އާހިލްއާ ރައްޓެހީއެވެ.\nއެއްރަށަކަށް ވުމުން އަހަންނަށްވެސް އާހިލް އެނގެއެވެ. އަހަރެންވެސް ކުރީގައި އާހިލް ދެކެމެވެ. ގިނައިން ހުންނާނީ ފުޓްބޯޅަ ކުޅޭށެވެ. އަހަންނަށް އާހިލް ފެންނަނީ ސްކޫލް ބޮޑު ޗުއްޓީގައި ހިނގާލަންދާ ދުވަސްދުވަހުގައެވެ.\nއާހިލް ފެނުނަސް އަހަރެން އޭރު އަޅައެއް ނުލަމެވެ. އޭރު ރައްޓެއްސެއް ވެސް ނޫނެވެ. އެވާހަކަ އަހަރެން ރައްޓެހި ކުއްޖާ ގާތުގައި ބުނީމެވެ.\nއަހަރެން އާހިލްގެ ފްރެންޑް ރިކުއެސްޓް ގަބޫލުކުރީ އާހިލްއަކީ އެކުއްޖާގެ ރައްޓެއްސަކަށް ވީތިއެވެ. އާހިލްގެ ރިކުއެސްޓް ގަބޫލުކޮށްފައި ވެސް އަހަރެން އާހިލްއަކާ ވާހަކައެއް ނުދައްކަމެވެ. އާހިލް ވާހަކަދެއްކިއަސްވެސް އަހަރެން އެހާ ގިނަ ވާހަކައެއް ނުދައްކަމެވެ.\nއޭގެ ފަހުން އެއްދުވަހަކު އަހަރެން ރައްޓެހި ކުއްޖާގެ ގެއަށް ދިޔައިމެވެ. ” އާހިލް ބުނީ ވަރަށް ވަޔޯ.. ޒާރާ ވާހަކައެއްވެސް ނުދައްކާ ވާހަކަބުނީ..” އަހަރެން ފެނުންތަނާހެން އެކުއްޖާ ބުނީ އެހެންނެވެ.\nއޭގެފަހުން އާހިލްއަކީވެސް އަހަރެންގެ ރައްޓެއްސެއް ކަމުގައި ބަލައިގެން އަހަރެން އާހިލްއާ ވާހަކަދައްކަން ފެއްޓީމެވެ. ގުޅުން ބަދަހިވަމުން ދިޔަ ވަރަކަށް އާހިލް އަހަންނާ ސަމާސަ ކުރަމުންދިޔައެވެ. އަހަރެންވެސް ފަހުން ފަހުން އާހިލްއާ ވާހަކަދައްކަނީ ވަރަށް ވާހަކަދައްކާ ހިތްވެގެންނެވެ.\n” ޒާރާ ލާފަ އިން ޒާރާގެ ކުޑައިރުގެ ފޮޓޯއެއް އެއްކަލަ އާހިލް އެބަގެންގުޅޭ.. އަހަރެން ބުނިން އެއީ ކީއްކުރަން ގެންގުޅޭ ފޮޓޯއެއްހޭ ބުނީމަ ނުބުނި އެއްޗެއްވެސް.. ” އާހިލްއާ އަހަރެންގެ އެކުވެރި ޝީނާ ބުނީ އެހެންނެވެ.\nޝީނާ އެހެންބުނިކަމުގައިވިއަސް އަހަންނަކަށް އާހިލްދެކެ ރުޅިއެއް ނާދެވުނެވެ. އޭގެ ބަދަލުގައި އަހަރެންވީ އުފަލެވެ. އެހެންނަމަވެސް އަހަރެން އެކަން ޝީނާއަކަށް ނާންގަމެވެ. ” އެހެންތަ. ” އަހަރެން ބުނެލީ ހަމައެކަނި އެހެންނެވެ.\nގެއަށް އައިސް އޮންލައިންވެފައި އަހަރެން އާހިލް ގާތުގައި އެވާހަކަ އެހީމެވެ. ” ޝީނާ ބުނި އާހިލް އަހަރެންގެ ފޮޓޯއެއް ގެންގުޅޭ ވާހަކަ.. އެއީ ތެދެއްތަ؟” އާހިލް ބުނަނީ ކީކޭތޯ ބަލާލަން އަހަރެން އެހީމެވެ. ” ހުމްމް.. ޒާރާގެ ފޮޓޯއެއް އަހަރެން އެބަގެންގުޅެން.. އެއީ މައްސަލައެއްތަ؟” އާހިލް އަހަންނާ ސުވާލެއް ކޮށްލިއެވެ.\n” އުނހު.. މައްސަލައެއް ނޫން.. އެކަމަކު އާހިލް އަނެއްކާ ތިފޮޓޯ ނަގައިގެން ގެންގުޅުނަސް ފޮޓޯއަށް ވަރަށް ބަލައްޗޭ.. ” އަހަންނަށް އެމެސެޖް ޓައިޕްކޮށްފައި ފޮނުވައިލެވުނީ ވަރަށް އަވަހަށެވެ.\nއަހަންނަށް އެނގުނެވެ. އާހިލް އެފޮޓޯ ނެގީ ނަގާ ހިތުންނެވެ. އެހެންނަމަވެސް އެވާހަކަ އަހަރެން ގާތުގައި ނުބުނީތާއެވެ. ހަމައެކަނި އާހިލްއަށް ފެންނަގޮތަށް އެފޮޓޯ ގެންގުޅުނަސް އަހަންނަށް ހެވެވެ. އަހަރެން އާހިލްއަށް އިތުބާރުކުރަމެވެ. އަހަރެން އެހެން ބުނީވެސް އެހެންވެއެވެ.\nއަހަރެން އާހިލްއާ ގަޔާވާން ފައްޓައިފިކަން އަހަންނަށް އިހްސާސްކުރެވުނެވެ. އެކަމާ ކުޑަކޮށް އެހެން ގޮތަކަށް ވިސްނާލެވުނަސް އަސްލު އަހަރެން އުފާވިއެވެ.\nކުރީގައި އަހަރެން ފިރިހެން ކުދިންނާ ވާހަކަދައްކާ އުޅުނަސް އެތަނެއް ކުއްޖެއްދެކެ ލޯތްބެއް ނުވަމެވެ. ނުވެސް ވެވެއެވެ. ކުއްޖަކު ރައްޓެހިވާން އެހިއަސް އަހަރެން އަޅައެއް ނުލަމެވެ. އަބަދުވެސް ކޮންމެ ފިރިހެން ކުއްޖަކާ މެދުގައިވެސް އަހަންނަށް ދެކެވެނީ ރައްޓެއްސެއްގެ ނަޒަރުންނެވެ. އަހަރެން ވާހަކަދައްކާ އުޅޭ ފިރިހެންކުދިންވެސް ވަރަށް ގިނަވާނެއެވެ.\nއެކަމަކު އެހެން އަންހެން ކުދިން އުޅޭހެން ފެންނަހާ ފިރިހެން ކުއްޖަކާ ފްލާޓް ކޮށްފައި އަހަރެން ވާހަކައެއް ނުދައްކަމެވެ. ލޯބިނުވިއަސް އެއީ އަހަރެން ވަރަށް ފޫހިވާ ސިފައެކެވެ.\nއެހެންނަމަވެސް އަހަރެންގެ ރައްޓެހިކުދިން ކުދިންނާ ރައްޓެހިވެގެން އުފަލުގައި އުޅޭތަން ފެނުނީމާ އަހަރެން އުފާވެއެވެ. އެކުދިންގެ ތެރެއިން ބައެއް ކުދިންނާ ރައްޓެހިވެގެން އުޅޭ ފިރިހެން ކުއްޖާ ރުޅިވީމާ އެކުދިން އަހަރެން ގާތުގައި ވަރަށް ޝަކުވާ ކުރެއެވެ. އަހަރެންވެސް އެކުއްޖަކު އަހަރެންގެ ރަހުމަތްތެރިޔާއާ ރުޅިވީތީ ދެރަވެސްވެއެވެ. ރުޅިވެސް އާދެއެވެ. ދެރަނުވާށޭ ބުނެ ވަރަށް ހިތްވަރުވެސް ދެމެވެ.\nއެހެންބުނިކަމުގައި ވިއަސް އަހަންނަށް ކުރީގައި ލޯތްބަކީ ކޮންއެއްޗެއް ކަމެއް ނޭނގެއެވެ. އަހަންނަށް ވެސް ފެންނަނީ އަންހެން ކުދިންނާއި ފިރިހެން ކުދިން ރައްޓެހިވެގެން އުޅޭ މަންޒަރެވެ. އިތުރަށް އެންމެ އެއްޗެއްވެސް އަހަންނަކަށް ނޭނގެއެވެ. ބަލާކަށް ނުވެސް އުޅެމެވެ. އެކަމުގެ އެއްވެސް ޝައުގުވެރިކަމެއް ނެތެވެ.\nއަހަރެންގެ ޝައުގުވެރިކަން ހުންނަނީ ހަމައެކަނި ކިޔެވުމަށެވެ. ކިޔެވުމަށްވުރެ އަހަންނަށް އެހެން ކަންތައްތަކެއް މުހިންމެއްވެސް ނޫނެވެ.\nއެންމެ ފުރަތަމަ ކުއްޖަކު ރައްޓެހިވާން އެހީ ގްރޭޑް5ގައި އަހަރެން އުޅުނުއިރުއެވެ. އެއީ ސްކޫލްގެ އިނާމްދިނުމުގެ ޖަލްސާ އޮތް ރެއެކެވެ. އަހަންްްްްނަށް ޖަަލްސާާާާާާގައި އިނދެވުނީ އަހަަަަަރެންގެެ ކްްްްްލާހު ކުއްޖެއް ކަމަށްވާ ލީނާ ކައިރީގައެވެ\n” ޒާރާ.. އަހަރެން އެބައޮތް ވާހަކައެއް ބުނަންވެފަ..” ލީނާ އަހަންނާ ވާހަކަދެއްކީ ވަރަށް މަޑުމަޑުންނެވެ. ” ކޮންވާހަކައެއް ބުނެބަލަ.” ލީނާއަކީ އަހަރެންގެ ރައްޓެއްސެއް ކަމުން އަހަރެން ލީނާ އެބުނަން އުޅޭ ވާހަކައަކީ ކޮންވާހަކައެއްތޯ އަހާލީމެވެ.\n” ކުއްޖަކު ބުނީ ޒާރާ ކައިރީ ބުނެދޭށޯ.. ޒާރާއާ ރައްޓެހިވާން ބޭނުމޯ.. ޒާރާ އޭނައާ ރައްޓެހިވާންވީނު..” ލީނާ ބުނެލިއެވެ. “ކާކު؟” ކާކުކަންވެސް ނޭނގޭތީ އަހަންނަށް އަހާލެވުނެވެ. “ހުރޭ އަދި ދައްކާނަން..” ލީނާ ބުނެލިއެވެ.\nޖަލްސާ ނިމިގެން އޮތް ސަޔެއްގައި ބައިވެރިވުމަށް އަހަރެމެން ކްލާސްރޫމަކަށް ދިޔައީމެވެ. އެކުވެރި އެހެން ކުއްޖެއް ނުފެނުމުން އަހަރެންވެސް ދިޔައީ ލީނާއާ އެކުގައެވެ.\nއަހަންނާއި ލީނާ ކާއެއްޗިހި ތައްޓަކަށް އަޅައިގެން ގޮނޑިއެއްގައި އިށީނދެ ތިބީމެވެ. ” އެހެރީ އޭނަ.. އޭނަ ބުނީ ޒާރާ ގާތުގައި އެހެންބުނެދޭށޭ.. ” ލީނާ އެހެންބުނިތަނާ ތަންކޮޅެއް ކުޑަ ތަންކޮޅެއް ދުރުގައި ހުރި ފިރިހެންކުއްޖެއް އަހަރެންގެ ކުރިމައްޗަށް އައިސް ހުއްޓުނެވެ.\nއެއާއެކު އަހަންނަށްވެސް ބަލާލެވުނެވެ. ކުރިމަތީ ހުއްޓެގެން ހުރީ ފަވާޒެވެ. އެއްސްކޫލެއްގައި އުޅޭތީ އަހަރެންވެސް ފަވާޒް ދަންނަމެވެ. ފަވާޒް އަހަންނަށްވުރެ ދެއަހަރު ދޮށި ވާނެއެވެ. އެއީ ލީނާއާ ތިމާގެވެސް ކުއްޖެކެވެ. އެކަންވެސް އަހަންނަށް އެނގެއެވެ.\nފަވާޒް އަހަންނާ ދިމާއަށް ބަލަހައްޓައިގެން ހުރީ އަހަރެން އެއްޗެއް ބުނޭތޯއެވެ. ހީވާގޮތުން ލީނާއާ ފަވާޒް އޮތީ މިކަންތައް މާކުރިންވެސް ރާވާފައެވެ.\nއެހެންވެ އަހަރެން އިތުރަކަށް ލީނާއާ ވާހަކަވެސް ނުދައްކަމެވެ. އަދި ފަވާޒްއަކާވެސް އަނގައިންވެސް ނުބުނަމެވެ. ތައްޓަށް އަޅާފައި ހުރި ކާއެއްޗިހި ހުސްކޮށްގެން އަހަރެން އަވަހަށް އެކްލާސްރޫމުން ނުކުތީއެވެ.\nފަހުން އަހަރެން ގްރޭޑް7ކަށް އައިފަހުން ފަވާޒްގެ އަސްލު މަގްސަދު އަހަންނަށް އެނގުނެވެ. ފަވާޒް އުޅުނީ ކޮންމެވެސް ކުއްޖަކާ ވާދަ ޖަހާށެވެ. ވާދަ ޖަހައިގެން އެންމެ ގިނަ ކުދިންނާ ރައްޓެހިވެވެނީ ކާކަށްތޯ ބަލާށެވެ. ލީނާ މެދުވެރިކޮށްގެން އަހަރެން ގާތުގައި ރައްޓެހިވާން އެހީވެސް ހަމަ އެމަގްސަދުގައެވެ.\nއަހަރެން ފަވާޒްއާ ރައްޓެހިވެގެން އެމަޅީގައި ނުބެދުންކަން އެއީ ނަސީބެކެވެ. އެހެންނޫނަސް އަހަރެން ފަވާޒްއާ ރައްޓެހިވާ ފިކުރެއް ނުވެސް ގެންގުޅެމެވެ.\nއެކަމަކުވެސް ލީނާއަށް އެނގިހުރެ އެފަދަ ކަމެއް ކޮށްދޭން އުޅުނީތީ ކުޑަކޮށް ފޫހިވާގޮތްވިއެވެ. ލީނާއާ ވާހަކަދެއްކިނަމަވެސް ކުރިންއޮތް ގާތް ކަމެއް ނުބާއްވަމެވެ.\nއެހެންނަމަވެސް އާހިލްއާ ވާހަކަދައްކަން ފެށުމުން އަހަރެން މުޅިން ބަދަލުވެއްޖެއެވެ. އާހިލް މާލެއިން ރަށަށް އަންނާނެ ދުވަހަކަށްވެސް އިންތިޒާރު ކުރެވެން ފެއްޓުނެވެ.\nއާހިލްއާ ވާހަކަދައްކާތީ ފަހުން ޝީނާ ހިތްހަމަ ނުޖެހެން ފެއްޓިއެވެ. އަހަންނަށް އެކަން އެނގުމުން އަހަންނާ އާހިލްގެ ވާހަކަތައް ޝީނާއާ ހިއްސާނުކުރަން ފެއްޓީމެވެ.\nއެކަމަކު އޭރުވެސް އާހިލް ޝީނާ ގާތުގައި އަހަރެންގެ ވާހަކަ ދައްކައެވެ. ޝީނާ ހިތްހަމަ ނުޖެހޭކަން އެނގުމުން އަހަރެން އެގެއަށް ދިއުންވެސް މަދުކުރީމެވެ. އަހަރެން ރިޔާއާ ގާތްވީ އެދުވަސްކޮޅުގައެވެ.\nޝީނާ ހިތްހަމަނުޖެހޭ ވާހަކަ އަހަރެން އާހިލް ގާތުގައި ބުނީމެވެ. ފުރަތަމަ އަހަރެން އެހެންބުނީ ޝީނާގެ ނަންވެސް ނުބުނެއެވެ. އަހަރެން ބުނެލީ އަހަރެމެން ވާހަކަދައްކާތީ ބައެއްމީހުން ހިތްހަމަ ނުޖެހޭވާހަކައެވެ. ފުރަތަމަ އެހެންބުނެފައި އިތުރު ތަފްސީލަކަށްވެސް ނުދަމެވެ.\nކޮންމެ ގޮތެއްވިއަސް އާހިލްއަކީ ޝީނާގެ ރައްޓެއްސެކެވެ. ޝީނާ ހިތްހަމަނުޖެހޭވަރު އެނގުމުން އަހަރެންވެސް އާހިލްއާ ޗެޓްނުކޮށް ވޭތޯބެލީމެވެ.\nއެކަމަކު އަހަންނަކަށް އެގޮތުގައި ދެމިއެއް ނުހުރެވުނެވެ. އާހިލްގެ މަތިން ހަނދާންވެގެން ހަމަ ފޭސްބުކްވެސް ބަލާލަމެވެ. އާހިލް ޕްރޮފައިލް ވެސް ވެސްމެއެވެ.\nއަހަރެން ފަހުން ފަހުން އޮންލައިންވެ އާހިލްއާ ވާހަކަނުދައްކާތީ އާހިލްވެސް އެކަމާ ޝަކުވާކުރިއެވެ. ހަނދާންވާ ވާހަކައާއި މިހާރު އޮންލައިން ނުވަނީ ކީއްވެގެންތޯވެސް އެހިއެވެ.\nއެގޮތަށް ބުނެފައި އިން އާހިލްގެ މެސެޖްތައް ފެނުމުން އަހަންނަކަށް ދެން އިތުރަކަށް ކެތެއްނުކުރެވުނެވެ. އާހިލްއާ ވާހަކަނުދައްކަނީ ޝީނާ ހިތްހަމަނުޖެހޭތީ ކަމުގައި ބުނީމެވެ. އަހަރެން އެހެންބުނުމުން އާހިލްވެސް ޝީނާގާތުގައި ފަހުން އަހަރެމެންގެ ވާހަކަތަކެއް ނުދައްކައެވެ.\nރިޔާއާ އެކުވެރިވެފައި އަހަރެން ރިޔާއަށް އާހިލްގެ ވާހަކަ ކިޔާދިނީމެވެ. ކުރީގައިވެސް ރިޔާއަކީ އަހަރެންގެ ރައްޓެއްސެކެވެ. އެހެންނަމަވެސް އޭރު އަހަރެންނާ ރިޔާއާ އެހާ ގާތް ގުޅުމެއް ނޯވެއެވެ. އޭރު އަހަރެން ބޮޑަށް ގާތްވާނީ ޝީނާއާއެވެ.\nHehe yeah .. Hama first ?\nSalhi waitimg4 next part\nThankyou Sana .\nVarah avahah genesdheveytho mibalanee ☺\nVARAH IBURAITHERI ADHI EHAAME HITHAAMA VERI VAAHAKA EH. NICE


Magawa Namakah Kiya Mi Meedhaa Vazeefa In Vaki Vehjje - Vaguthu\nމަގަވާ ނަމަކަށް ކިޔާ މި މީދާ ވަޒީފާއިން ވަކިވެއްޖެ\nގޮވާ ޒާތުގެ އެއްޗެހި ވަޅުލެވިފައި ހުންނަ ތަންތަން ހޯދުމުގައި ރަން މެޑަލް ހާސިލްކޮށްފައިވާ މަގަވާ ނަމަކަށް ކިޔާ މީދާ އޭނާގެ ވަޒީފާއިން ވަކިވެއްޖެއެވެ.\nމަގަވާ ވަޒީފާގައި ހޭދަ ކުރި ފަސް އަހަރު ދުވަހުގެ މުއްދަތުގައި ބިމުއަޑީގައި ހަރު ކުރެވިފައިވާ 71 ތަނަކުން ގޮވާ ތަކެއްޗާ އަދި މީގެ އިތުރުންވެސް ކެމްބޯޑިއާގެ އެކި ހިސާބުތަކުން ގޮވާފާޑުގެ ގިނަ އެއްޗެހި ވަނީ ހޯދާފައެވެ.\nމި މީދާ ބެލެހެއްޓުމުގެ ކަންތައް ކުރަމުންދާ މަލެން ބުނެފައިވަނީ އެފްރިކާ އަށް ނިސްބަތްވާ އުމުރުން ހަތް އަހަރުގެ މަަގަވާގެ މިހާރު މަަސައްކަތް އުމުރުން ދުވަސް ވަމުން ދިއުމާއި ގުޅިގެން ވަރަށް ލަސްކަމަށެވެ. އަދި އޭނާ މަގަވާގެ ބޭނުން ތަކަށް އިހްތިރާމު ކުރާ ކަމުގައެވެ.\nމަގަވާ އަށް ތަމްރީން ދެވިފައިވަނީ ބެލްޖިއަމްގައި ރަޖިސްޓަރ ކުރެވިފައިވާ ހިލޭސާބަހަށް މަަސައްކަތް ކުރާ އަޕޮޕޯ ހީރޯ ރެޓްގެ ނަމުން ނަން ދެވިފައިވާ ޓެންޒޭނިއާގައި ޖަނަވާރުން ގެންގުޅޭތަނަކުންނެވެ.\n1990 ވަނަ އަހަރުން ފެށިގެން މިތަނަކީ ގޮވާ ޒާތުގެ އެއްޗެހި ހޯދުމުގެ މަަސައްކަތް ކުރަމުން ދާ ތަނެކެވެ. މި ތަނުން ޖަނަވާރުތަކަށް ސެޓްފިކެޓް ދެނީ އެއް އަހަރުގެ ތަމްރީން ފުރިހަމަ ވުމުންނެވެ.\nމަގަވާގެ ކަންތައްތައް ބަލަހައްޓަމުން ގެންދާ މަލެން ބުނެފައިވަނީ މަގަވާ ކުރާ މަަސައްކަތުގައި ވައްޓާ ނުލެވޭނެ ކަމަށާއި އަދި މަގަވާ އާއި އެކީ އޭނާ ވަރަށް މަސައްކަތް ކުރާ ހިތްވާ ކަމަށެވެ. އަދި އިތުރަށް މަލެން ބުނެފައިވަނީ މަގަވާ ކިތަންމެ ކުޑަ ކަމުގައި ވީ ނަމަވެސް އޭނާ އެތައް ބައެއްގެ ފުރާނަ ސަލާމަތް ކޮށް ދީފައިވާ ކަމަށެވެ.\nނިމިގެން ދިޔަ އަހަރުގެ ސެޕްޓެންބަރު މަހުގައި މަގަވާ އަށް ވަނީ ފުރާނަތައް ސަލާމަތް ކުރުމުގައި އެންމެ ފުރިހަމައަށް މަގާމް އަދާ ކުރުމުގެ ގޮތުން ރަން މެޑަލް ވެސް ލިިބިފައެވެ. މިއީ ވޭތުވެދިޔަ 77 އަހަރުގެ ތާރީހުގައި ފުރަތަމަ ފަހަރަށް މީދަލަކަށް ޝަރަފުގެ މެޑަލް ދެވުނު ފުރަތަމަ ފަހަރުވެސް މެއެވެ.\nމި މީދަލުގެ ބަރުދަނުގައި 1.2 ކިލޯ އަދި ދިގު މިނުގައި 70 ސެންޓިމީޓަރ ހުރެއެވެ.\nމަގަވާ ގައިގައި 20 މިނެޓް ތެރޭގައި ޓެނިސް ކޯޓެއް ބަލާ ޗެކް ކުރުމުގެ ގާބިލު ކަން ހުރެއެވެ. އަޕޮޕޯ ބުނާ ގޮތުގައި މިވަރުގެ ތަނެއް އިންސާނަކަށް ރަނގަޅަށް ބެލޭނީ ހަތަރު ދުވަހުން ކަމަށެވެ.\nޖޫން 4, 2021 19:36\nއަންނިގެ ކަން ކަންބަލަހައްޓަން\nޖޫން 4, 2021 22:27\nރާއްޖޭގައި ވެސް އުޅޭނެ އަމިއްލަ އަށް ވަޒީފާ އިން ވަކިވި ރައީސް އެއް


ރ. އިންނަމާދޫއިން ވެސް ހުދަންބަރެއް ހޮވައިފި – Ungoofaaru\nބަނޑޭރިގަނޑު/ހެއްވާ މަޖާ/ރ. އިންނަމާދޫއިން ވެސް ހުދަންބަރެއް ހޮވައިފި\n0 545 މިނެޓެއް ނުވަނިސް ކިޔާލެވޭ\nއިންނަމާދޫއިން މިއަދު ހޮވި ހުދަންބަރު މާވަހަރު - ފޮޓޯ: ސީއެންއެމް\nރ.އިންނަމާދޫގެ އުމުރުން 14 އަހަރުގެ ކުއްޖަކު އެރަށު ގޮނޑުދޮށުން ހުދަންބަރު މާވަހަރެއްކަމަށް ބެލެވޭ އެއްޗެއް ހޮވައިފިއެވެ. އިންނަމާދޫއިން މައުލޫމާތު ދިން މީހަކު ބުނި ގޮތުގައި މި މާވަހަރު ހޮވާފައިވަނީ އެރަށު ގޮނޑުދޮށަށް ގޮސް މަސްބާނަން ގޮސް އުޅުނު ކުއްޖެކެވެ.\nމާވަހަރު ހޮވި ކުއްޖާއަކީ އާންމުކޮށް އެރަށު ގޮނޑުދޮށަށް މަސްބާނަން ގޮސް އުޅޭ ކުއްޖެއް ކަމަށްވެއެވެ. އަދި މި މާވަހަރުގައި 220 ގުރާމް ހުރި ކަމަށް މާވަހަރު ހޮވިކުއްޖާއާގެ އާއިލާ މީހަކާ ހަވާލާދީ ސީއެންއެމްގައި ބުނެފައިވެއެވެ.\nއިންމާދޫއިން މާވަހަރެއް ހޮވާފައި މިވަނީ އަންގާރަ ދުވަހުގެރޭ ރ.ދުވާރު ދޯންޏަކުން ވެސް މާވަހަރެއް ހޮވާފައި ވަނިކޮށެވެ. 800 ގުރާމު ހުރި އެ މާވަހަރު ހޮވާފައި ވަނީ ދުވާފަރުގެ ހުއިފިލަނޑާ ނެގުމަށް ދަތުރުކުރާ މަންފާ ނަމަކަށް ކިޔާ ދޯންޏަކުން ރ.އަތޮޅުގެ އޮންނަ ފަޅުރަށެއް ކަމުގައިވާ މަހިދޫ ކައިރިންނެވެ.


PPM ah faisaa dhookohdheyn edhunee miadhu, mi hafuthaagai dhoo kuraanan: Finance | Mihaaru\nޕީޕީއެމްގެ ޖަލްސާއެއްގައި އެ ޕާޓީގެ މެމްބަރުންތަކެއް ބައިވެރިވަނީ: އެ ޕާޓީ އަށް ފައިސާ ދޫކުރުން ލަސްވީ ޓެކްނިކަލް މައްސަލައަކުން ކަމަށް އީސީން ބުނޭ.\nޕީޕީއެމަށް ފައިސާ ދޫކޮށްދޭން އެދުނީ މިއަދު، މި ހަފުތާގައި ދޫކުރާނަން: ފިނޭންސް މިނިސްޓްރީ\n10 ޖޫން 2019 - 13:40 20 comments\nދައުލަތުގެ ބަޖެޓުން ސިޔާސީ ޕާޓީތަކަށް ކަނޑައެޅި ފައިސާ ޕީޕީއެމް ފިޔަވައި އެހެން ޕާޓީތަކަށް ވަނީ ދޫކޮށްފަ އެވެ. އެހެން ޕާޓީތަކާ އެކު ޕީޕީއެމަށް ވެސް ފައިސާ ދޫކުރަން ހުށަހެޅި ކަމަށް އީސީން ބުނާ ވާހަކަ ފިނޭންސް މިނިސްޓްރީން ދޮގުކުރެ އެވެ.\nފިނޭންސް މިނިސްޓްރީގެ މީޑިއާ އެގްޒެކެޓިވް މުހައްމަދު ޝަނޫން "މިހާރު" އަށް ވިދާޅުވީ، ޕީޕީއެމަށް ފައިސާ ދޫކުރަން އީސީން މިއަދު އެދިފައިވާ ކަމަށެވެ. އެހެންކަމުން، މި ހަފުތާ ތެރޭގައި އެ ފައިސާ ޖަމާކޮށްދޭން ނިންމާފައިވާ ކަމަށް އޭނާ ވިދާޅުވި އެވެ.\nއެނގިފައިވާ ގޮތުގައި ޕީޕީއެމަށް ފައިސާ ދޫކޮށްދޭން އީސީން ފޮނުވީ ރޭގެ ވަގުތެއްގަ އެވެ.\nއީސީގެ މެމްބަރު އަހްމަދު އަކްރަމް މިއަދު ވިދާޅުވީ، އެހެން ޕާޓީތަކާ އެކު ޕީޕިއެމަށް ވެސް ފައިސާ ދޫކުރަން ހުށަހެޅި ކަަމަށާއި ލަސްވީ ދިމާވި ޓެކްނިކަލް މައްސަލަ އަކުން ކަމަށެވެ. އެކަން ހައްލުވެ، ޕީޕީއެމަށް ފައިސާ ދޫކޮށްދޭން އަލުން ހުށަހަޅާފައިވާ ކަމަށް އޭނާ ވިދާޅުވި އެވެ.\nދައުލަތުގެ ބަޖެޓުން ސިޔާސީ ޕާޓީތަކަށް މި އަހަރު 26.2 މިލިއަން ރުފިޔާ ދޭން އޮތީ ކަނޑައަޅައިފަ އެވެ.\nއިލެކްޝަންސް ކޮމިޝަންގައި ނުވަ ޕާޓީއެއް ރަޖިސްޓަރީ ކޮށްފައިވެ އެވެ. ދައުލަތުގެ ބަޖެޓުން ފައިސާ ދެނީ 10،000 އަށް ވުރެ ގިނަ މެމްބަރުން ތިބޭ ޕާޓީތަކަށް އެކަންޏެވެ. އެހެންވެ، މި އަހަރު ވެސް ފައިސާ ލިބެނީ، މިދިޔަ އަހަރު ބަޖެޓް ފާސްކުރި އިރު، އެ އަދަދަށް މެމްބަރުން ހަމަވާ ހަތަރު ޕާޓީ އަށެވެ.\nމެމްބަރުން ތިބި އަދަދަށް ބަލައި މި އަހަރު އެންމެ ގިނަ ފައިސާ ލިބުނީ ވެރިކަން ކުރާ ކޯލިޝަންގެ މައި ޕާޓީ އެމްޑީޕީ އަށެވެ. އެ ޕާޓީ އަށް 12 މިލިއަން ރުފިޔާ ލިބުނު އިރު ޕީޕީއެމަށް ދޭން ނިންމާފައި ވަނީ ނުވަ މިލިއަން ރުފިޔާ އެވެ. ޖުމްހޫރީ ޕާޓީ އާއި އެމްޑީއޭ އަށް ލިބުނީ ދެ މިލިއަން ރުފިޔާ އެވެ.\nއިތުރު ލިޔުންތައް ސިޔާސީ ޕާޓީ ފިނޭންސް މިނިސްޓްރީ ސަރުކާރު އިލެކްޝަންސް ކޮމިޝަން ޕީޕީއެމް އިދިކޮޅު ފަރާތްތައް


Modi ge ufan dhuvahu manmaa fulhaa eku mendhuru ge farihkolhakah | Mihaaru\nމޯދީގެ އުފަންދުވަހު މަންމާފުޅާ އެކު މެންދުރުގެ ފަރިއްކޮޅަށް\nބޮޑުު ވަޒީރު މޯދީގެ އުފަން ދުވަހު މަންމާފުޅާ އެކު މެންދުރުގެ ފަރިއްކޮޅުގައި ބައިވެރިވަޑައިގަންނަވަނީ. --ފޮޓޯ:ވަންއިންޑިއާ\nމޯދީގެ މަންމާފުޅު ހީރަބެން، 98، ދިރިއުޅުއްވަނީ ގުޖުރާތުގެ ގާންދިނަގަރުގަ އެވެ. ހީރަބެންއާ އެކު ދިރިއުޅުއްވަނީ މޯދީގެ ކޮއްކޯފުޅު ޕަންކާޖް މޯދީ އެވެ. މެންދުރުގެ ފަރިއްކޮޅަށް ފަހު މޯދީ ވަނީ އަވަށްޓެރިންނާ ބައްދަލު ކުރައްވައިފަ އެވެ.\nބޮޑުު ވަޒީރު މޯދީގެ އުފަން ދުވަހު މަންމާފުޅުގެ އަރިހަށް ވަޑައިގެން ބޮސް ދެއްވަނީ. --ފޮޓޯ:އެންޑީޓީވީ\nކިތަންމެ ބުރަކޮށް އުޅުއްވި ނަމަވެސް މުހިންމު ދުވަސްތަކުގައި މޯދީ އަބަދުވެސް މަންމާފުޅުގެ އަރިހަށް ޒިޔާރަތް ކުރައްވަ އެވެ. މި އަހަރު ކުރީކޮޅު ބޭއްވި އިންތިޚާބު ކާމިޔާބު ކުރެއްވުމަށް ފަހު ވެސް މޯދީ ވަނީ އުފަން ސްޓޭޓް ގުޖުރާތަށް ވަޑައިގެން މަންމާފުޅާ ބައްދަލު ކުރައްވައިފަ އެވެ. ދިއްލީގައި ބޭއްވި މޯދީ ހުވާ ކުރެއްވުމުގެ ރަސްމިއްޔާތަށް މަންމާފުޅު ހީރަބެން ވަޑައިނުގަންނަވަ އެވެ. ނަމަވެސް ޓީވީން އެ މަންޒަރު ވަގުތުން ބެއްލެވި އެވެ.\nބޮޑުު ވަޒީރު މޯދީގެ އުފަން ދުވަހު މަންމާފުޅުގެ އަރިހަށް ޒިޔާރަތް ކުރައްވަނީ. --ފޮޓޯ:ވަންއިންޑިއާ\nނަރެންދުރާ މޯދީ އިންޑިއާ\n9 ކޮމެންޓް, 158 ރިއެކްޝަންސް\nމައިންބަފައިންނަށް އިހުތިރާމު ކުރުމާއި ލޯބިކުރުމަކީ އިންސާނާކުރުން ލާޒިމުކަމެކެވެ. މޯދީގެ ޕީއާރު ޓީމުން ލަފާދޭނީވެސް ސަބަބެއް އޮވެގެންނެވެ. މޯދީގެ މައްސަލައަކީ ހައްދުފަހަނާޅާ ގޮސް އަނިޔާވެރިވުމެވެ. އެހެންދީންތައް ނައްތާލަން އުޅުމާއި އެހެންދީންތަކަށް އިހުތިރާމު ނުކުރުމެވެ.\nމިއޮތް ހުރިހާ ދުވަހު ކޮބާތަ މަންމަ! މީން ކޮންމެ ސިޔާސީ މީހަކު ރައްޔިތުންގެ ލޮލުގަ އަނދުން އަޅުވަން ގަންނަ ގަނޑު!\nމީ ޕީއާރ ސްޓަންޓް ޖެއްސުމުގެ ބޮޑެއް.\nމައިންބަފައިންނަ ކަމޭހިތަން ވާނެ.\nއެކަމު.. ރުކޫ އާއި ސުޖޫދު ކުރުން ވަނީ ހަމައެކަނި الله އަށް.\nއޭނައަކީ ހިންދީއެއް. މައިންބަފައިންނަށް ސަޖިދަ ކުރުމާއި މައިން ބަފައިންނަށް އަޅުކަން ކުރުމަކީ ހިންދީ ދީން، ސަނާތަނަ ދަރުމަވަންތަ ކަމުގެ ރުކުނެއް. އެފަދަ ގޮތުން މައިން ބަފައިންނަށް އަޅުކަން ކުރުމަކީ އިންޑިޔާގެ ގާނޫނުގަ އާއި ބައިނަލް އަގުވާމީ ގާނޫނުގަ، އޭނައަށް ލިބިދޭ އަސާސީ ހައްގެއް. ކަލެއަކާ ބެހޭކަމެއް ނޫން އެއީ.\nމައިމީހާއަށް އިހްތިރާމް ކުރުމަކީ ރިވެތި ރަނގަޅު މާތް ކަމެއް ނަމަވެސް އުޑެއް ބުޑެއް ނޭންގެންޏާ ކޮންމެ ފަދަ ކަމެއްވެސް ކޮށްފާނެއެއްނުން\nކަލޭމެނަށް އެކަނި ދޯ އުޑެއް ބުޑެއް އިނގެނީ. ދެން ސުޖޫދޭ ރުކޫއޭ ކިޔާފަ ގޮސް އޭނަ ކަރު ބުރި ކުރަން ވީ އެއްނު. ބަލަ ކަލޭމެންނަށް ނޭގެނީ ތަ އެހެން ދީން ތަކުގަ މީހުނަށްވެސް އިހުތިރާމު ކޮއްގެން ތަންކޮޅެއް ތަހުޒީބު ދިރިއުޅުމެއް އުޅެން\nމައިންބަފައިންނަށް ކަމޭހިތަންވާނެ، އެކަމަކު އެހެން ދީންތަކަށްވެސް އިހުތިރާމު ކުރަން ދަސްކުރަން ވެސްވާނެ. މޯދީ އަށް އިހުތިރާމު ކުރާވަރަށް މިކަން ކުރޭތޯ؟


ލޯބި ނުވެވުނު ނަަމަ – Esfiya\nހިތާމަ ކުރުވާހަކަ ލޯބި6days ago\nލޯބި ނުވެވުނު ނަަމަ\nމިއަދަކީ އަހަރެންގެ އެންމެ ގާތް އެކުވެރިޔާ ކައިވެނި ކުރާދުވެހެވެ. މިއަދަކީ އަހަރެން އަހަރެންގެ އެކުވެރިޔާ އަށް ޓަކައި އުފާ ކުރަން ޖެހޭ ދުވަހެވެ. ނަމަވެސް ކަންތަށް ވީ އެއާއި އިދިކޮޅަށެވެ. އަހަރެންގެ އެންމެ ގާތް އެކުވެރިޔާ ޒައިލީން ހުރީ މިއަދު ވަރަށް އުފާވެފައި ކަން އޭނާގެ މޫނުމަތިން ފާޅުވާން ހުއްޓެވެ. ޒައިލީން ކައިރީ ހުރި ޔުއާން ވެސް ހުރީ ޒައިލީން އާއި އެއްވަރަށް އުފާވެފައެވެ.\nއަހަންނަށް ވިސްނާލެވުނެވެ. ޒައިލީން އާއި ޔުއާން ކިހާ ގުޅޭ ހެއްޔެވެ. ނަމަވެސް އަހަރެން އެތާ ހުރި ނަމަ އެހާ ފުރިހަމަ އެއް ނުވާނެއެވެ. ނަމަވެސް އަހަރެންގެ ހިތް އަދިވެސް އެދެމުން ދިޔައީ ޔުއާން އަށެވެ. އެކަމަކު އެއީ އަހަރެން ބޭނުންވާ ގޮތެއް ނޫނެވެ. އަހަރެން ބޭނުންވަނީ އަހަރެންގެ އެކުވެރިޔާ އައް ޓަކައި ޔޫއާން އަހަރެންގެ ހިތުން ފޮހެލާށެވެ. އަދި އަހަރެންގެ އެކުވެރިޔާ އައް ޓަކައި މިއަދު އަހަރެން ވެސް އަހަރެންގެ އެކުވެރިޔާ އާއި އެއްވަރަށް އުފާކުރާށެވެ.\nކައި… ކައި…ކައީ…ކައިރާ. ޒައިލީން އަހަންނަށް ގޮވަމުން ދިޔައިރުވެސް އަހަރެންގެ ހިޔާލުތަށް ހުރީ އެހެން ދިމާއެއްގައެވެ. ނަމަވެސް އަހަންނަށް ހޭވެރިކަންވީ ޒައިލީން އައިސް އަހަރެންގެ އަތުގައި ވިކައިލަމުން ނެވެ. ޒައިލީން އަހަރެން ކައިރީ އެދުނީ އޭނައާއި އެކު ފޮޓޯ ނަގަން ދިޔުމަށެވެ. އަހަރެން ވެސް އެއްވެސް އެއްޗެއް ނުބުނެ ދިޔައީ އަހަރެންގެ ސަބަބުން ޒައިލީންގެ އުފާވެރި މޫޑު ބަދަލު ނުކޮށް ލުމަށެވެ.\n12 ޖެހި ފަހުން ޕާޓީ ނިންމާފައި ގެއަށް އައިސް ފެންވަރައިގެން އަހަރެން ނިދަން އޮތީމެވެ. ހިތުގައި ވަރުގަދަ އަޒުމް އެއް ކަނޑައަޅައިގެންނެވެ.\nއަނެއް ދުވަހުގެ ހެނދުނެވެ. އަހަރެން ހޭލި ގޮތަށް ތައްޔާރުވީ މެލޭޝިޔާ އައް ދިއުމަށެވެ. އަހަރެން ރޭގައި މެލޭޝިޔާ އައް ދިޔުމަށް ޓިކެޓް ވެސް ނެގީމެވެ. ޓިކެޓްގެ ކަންކަން ހަމަޖެއްސުމަށް އަހަންނަށް މާބޮޑަށް އުނދަގޫ ނުވީ އަހަރެންނަކީ މުއްސަނދި އާއިލާ އެއްގެ ކުއްޖަކަށް ވާތީ އެވެ. އަހަރެން މަންމަ އަދި ބައްޕަގެ ލާރި ބޭނުން ކުރީ ހަމައެކަނި ޓިކެޓްގެ ކަންކަން ހަމަޖެއްސުމަށެވެ. އަހަރެންނަކީ ސައިކޮލޮޖިސްޓެއް ކަމުން އަހަރެންނަށް ފައިސާގެ ދަތިކަމަކާ ކުރިމަތި ލާކަށް ނުޖެހެއެވެ.\nއަހަރެން މެލޭޝިޔާ އައް ފުރުމުގެ ކުރިން މަންމަ މެންނަށް އެހަބަރު ދިނީ ނޯޓް އެއް ލިޔެފައެވެ. އަހަރެން އޭގައި ލިޔުނީ ދުވަސްކޮޅަކަށް މިދަނީ ރާއްޖެއިން ބޭރަށް ކަމަށާއި އަހަރެން ހޯދަން މަސައްކަތް ނުކުރުމަށެވެ. އަދި އަހަރެންގެ ނަންބަރު ވެސް މިހާރު އިންނާނީ ބަދަލުކޮށް ފައި ކަމަށާއި އަދި ކޮންމެވެސް ދުވަހަކުން އަހަރެން މަންމަމެން ގާތަށް އަންނާނަން ކަމަށެވެ.އަދި އެދުވަހަކަށް އިންތިޒާރު ކުރުމަށެވެ.\n5 އަހަރު ފަސް\nއެއާޕޯޓުގެ ތެރެއިން ނިކުމެގެން އައި 25 އަހަރުގެ އަންހެން ކުއްޖާގެ އަތުގައި ހިފައިގެން ހުރި5އަހަރުގެ ފިރިހެން ކުއްޖާ ދިޔައީ އަންހެން ކުއްޖާއާއި އެކިއެކި ވާހަކަ ދައްކަމުންނެވެ.\nއާންއެކެވެ. އެއަންހެން ކުއްޖާ އަކީ ކައިރާއެވެ. ނަމަވެސް އެއީ ކުރިން ރާއްޖެއިން މެލޭޝިޔާ އަށް ދިޔަ ކައިރާއެއް ނޫނެވެ. ކުރީގައި ހުރި އޭނާގެ ދިގު އިސްތަށިގަނޑު ވަނީ ކޮނޑާ ހަމައަށް ކޮށާލާފައި އިސްތަށިގަނޑު ގައި ދަނބު ކުލަ ޖައްސާފައެވެ. އަދި ކުރީގައި ކައިރާ އޭނާގެ އަޅި ކުލައިގެ2ލޯ ފޮރުވަން ލައްވާފައި ހުންނަ ކަޅު ކުލައިގެ ލެންސްނަގާފައެވެ. ކައިރާ ހުރީ ކުރިއަށް ވުރެ ދިގުވެފައެވެ. އަދި ދޮންވެސް ވެފައެވެ.\nކައިރާ އޭނަ ކައިރީ ހުރި ޒޯހާން ގޮވައިގެން މަގުމަތިން ދިޔަ ކާރެއް ހުއްޓުވައި ފޮށިތައް ހިފައިގެން ގޮސް ކާރަށް އެރިއެވެ.\n15 މިނެޓްގެ ދަތުރަކަށް ފަހު ކައިރާއައް އޭނާގެ ގެއަށް އައެވެ. އޭރު ކައިރާ މަންމަ އަމްރާ ހުރީ ގަސްތަކަށް ފެންދޭށެވެ. އަމްރާ އައް ކައިރާ ފެނުމާއެކު ދުވަފައި އައިސް ކައިރާ ގައިގައި ބައްދާލިއެވެ. ދަރިފުޅު އެހައި ދުވަސް ފަހުން ފެނުމުން އުފާނުވާނީ ކާކު ހެއްޔެވެ ؟\nދަރިފުޅާ މަންމަ ދަރިފުޅު މަތިން މަންމަ ހާދަ ހަނދާން ކުރީމޭ…މީ ކޮންކުއްޖެއް… އަނެއްކާ ދަރިފުޅު.. އަމްރާ އެހާ ހަމައަށް ބުނެފައި ހުއްޓާލަން ޖެހުނީ ކައިރާ ވާހަކަ ދައްކަން ފެށުމުން ނެވެ.\nނޫނޭ މަންމާ…. މީ އަޅިގަނޑު ސްރީލަންކާގައި އުޅުނުގޭގެ ދައްތަގެ ދަރިފުޅު… އެދައްތަ މަރުވީ ޒޯހާން އައް 1 އިޔާސްގަ. އެހެންވެ އަޅުގަނޑު ބަލަނީ. ކައިރާ އޭނަގެ މަންމަ އައް ބުނެލިއެވެ. ކައިރާ އެހެން ބުނުމުން އަމްރާ ޒޯހާން އައް ރަނގަޅަށް ބަލާލިއެވެ. ޒޯހާން އަކީ ދޮން ކުއްޖެކެވެ. ޒޯހާންގެ ހުންނަނީ މަޑު ނޫކުލައިގެ ދެލޮލެވެ. ފަން އިސްތަށިގަނޑު ކޮނޑާ ހަމައަށް ދިގުކޮށް ފައި ހުންނައިރު އިސްތަށިގަނޑު ގައި ހުންނަނީ ގަދަ ފެހި ކުލައެވެ.\nއާން ދެން ދަރިފުޅު ހިނގާ އެތެރެއަށް ދާނަ ބައްޕަވެސް އިރުކޮޅަކުން އަންނާނެ. އަމްރާ އެހެން ބުން ޒޯހާން އަދި ކައިރާ ގޮވައިގެން އެތެރެއަށް ވަންނަން ދިޔައެވެ.\nކައިރާ ހަވީރު ޒޯހާން ގޮވައިގެން އޭނަގެ އެންމެ ގާތް އެކުވެރިޔާ ކަމަށްވާ ޒައިލީނަ އާއި ބައްދަލު ކޮއްލަން ޔުއާންމެން ގެއަށް ދިޔައެވެ. ކައިރާ ގޮސް ޔުއާންގެ ކޮޓަރި ދޮރު ގައި ޓަކި ޖެހުމުން ޔުއާން ކޮޓަރިން ނިކުތެވެ. ޔުއާން ކައިރީ4ވަރަކަށް އަހަރުގެ ކުޑަ އަންހެން ކުއްޖަކު ވެސް ހުއްޓެވެ. ކައިރާ ޔުއާން ކައިރީ ޒައިލީން ކޮބައިތޯ އެހުމުން ބުނީ ޒައިލީން އެއް ނެއްކަމުގައެވެ.\nކޮންތާކަށް ޒައި ދިޔައީ… ބުނެބަ އާދެބަލާށޭ. ކައިރާ ޔުއާން ކައިރީ އެދުނެވެ.\nޒައި އެއް ދެން ނާންނާނެ… އެހުރިހާ ކަމެއްވީ ކަލޭއާއި ހަދައިގެން… ކަލޭ ދިޔަ ގައުމަކަށް ދިޔައިރު ކަލޭ އެ ޑައިރީ ވެސް ހިފައިގެން ދިޔަނަމަ އެއްނު… އޭރުން ގައިމު އަދި ވެސް އަހަރެން ކައިރީ ޒައި ހުންނާނެ…..މިހާރު ދަރިއެއް ވެސް ހޯދީތަ…. އަހަރެން ދެކެ ލޯބިވާ ވާހަކަ ގައިމު އެޑައިރީގައި ލިޔެފައި ހުރީ…. އަހަރެން ހިތަށް އަރާ ޒައި ގޮވައިގެން އެކޮޓަރި ގަނޑު ސާފު ކުރަން ނުދެވުނުނަމައޭ…އެކޮޓަރި ސާފުކޮށް ފައި ދަނިކޮށް ޒައި އައް އެޑައިރީ ފެނުނީ… ދެން ރޮމުން ބޭރަށް ނިކުންނަން ދިޔަތަނާ ޕިކަޕް އެއްގައި ޖެހި އެކްސިޑެންޓް ވީ… ކަލޭ އާއި ހެދި ހުރިހާ ކަމެއް ވީ… ކަލޭ ހަމަ މިހާރު މިތަނުން ދޭ. ޔުއާން ކައިރާ އާއި ދިމާއައް އެއްޗިހި ކިޔާފައި އެތަނުން ފޮނުވާލިއެވެ. އޭރު ކައިރާ އައް ހުރީ ރޮވިފައެވެ. ކައިރާ ހަނދާން ވިއެވެ. ކައިރާ އައް ސްރީލަންކާއައް ދެވުނު އިރު ދެވުނީ އޭނަގެ ޑައިރީ ބާއްވާފައެވެ.\nތެދެކެވެ ކައިރާގެ ސަބަބުން ކިތަން މީހުންގެ ދިރިއުޅުން ހަލާކުވެގެން ހިނގައްޖެހެއްޔެވެ. ދަރިއަކު މައެއްގެ ލޯބިން މަހްރޫމު ކޮއްލެވިއްޖެއެވެ. ފިރިޔަކު އަންބެއްގެ ލޯވިން މަހްރޫމު ކޮއްލެވިއްޖެއެވެ. މިހުރިހާ ކަމެއް ހިނގީ ކައިރާއައް މީހެއް ދެކެ ވެވުނު ތެދުވެރި ލޯބީގެ ސަބަބުން ނެވެ. އަޅެ ކައިރާ އައް އެމީހާދެކެ ލޯބި ނުވެވުނު ނަމައެވެ. އެކަކުގެ ވެސް ދިރިއުޅުމެއް ހަލާކެއް ނުވާނެއެވެ.\nނޯޓް:މިއީ އަޅުގަނޑުގެ ފުރަތަމަ ކުރު ވާހަކަ ކަމުން ލިޔުމުގައި މައްސަލަ ހުރެދާނެއެވެ. އެކަން ފާހަގަ ކޮށްލައި ދިނުމަކީ އަޅުގަނޑު ވަރަށް ބޮޑަށް އެދޭކަމެކެވެ.\nWow vrh Sali ❤❤❤❤\nSo emotional. ❤❤❤☺Hama rovihje❤❤☺\nFurathama kuru vaahaka aa balaafaa vrh Sali❤❤❤ vrh reethi ingey ☺☺❤❤❤❤\nKeep it up ☺☺❤❤❤\nWaiting for Hama mikahala reethi vaahaka akah ❤❤❤☺☺\nStay safe ❤❤and tvgc❤❤☺☺\nalhey haadha dera ey\nekam furathama vaahaka ekey nubuuneveyne kanne\nhama ehaaves hituga jehihjje\nހުރީ ވެވިފާ ބާކީ… (ފުރަތަމަ ބައި)\nލޯބި November 17, 2016\nބުނެދޭށޭ ރުހެމޭ 58\nހިތާމަ ލޯބި July 23, 2019\nވަޢުދު (ސާޅީސްވަނަ ބައި)\nދީނީ ލޯބި December 23, 2019\nމަންޝާ (އެގާރަވަނަ ބައި)\nބިރުވެރި ލޯބި April 25, 2016\nލޯބި October 7, 2016\nޝެރިން (10 ވަނަ ބައި)\nލޯބި November 10, 2015\nނޭދެމޭ ދުރުވާކަށެއް ލޯބިވާ…3\nއުފެއްދުންތެރި ލިޔުން އެހެނިހެން ލޯބި May 26, 2020


Bollywood ge dhathuru heekuraahaa faseyha eh noon: Ranveer\n"ބޭންޑް ބާޖާ ބާރާތު" އިން މީގެ 10 ވަރަކަށް އަހަރު ކުރިން ރަންވީރު ސިންގް ހިންދީ ސިނަމާއަށް ތައާރަފުވީއިރު މާ ކާމިޔާބު އެކްޓަރަކަށް އޭނާއަށް ވެވިދާނެ ކަމަކަށް އެއްވެސް މީހަކު ހިއެއް ނުކުރެ އެވެ. ބޮލީވުޑްގެ އެންމެ މަތީ ފަންތީގެ އެކްޓަރުންގެ ތެރޭގައި އޭނާއަށް ޝާމިލު ވެވިދާނެ ކަމަށް ވެސް ގިނަ މީހުން އޭރު ގަބޫލެއް ނުކުރެ އެވެ.\nނަމަވެސް ކެރިއަރުގައި ރަންވީރު އަބަދުވެސް ކުރިޔަށް އަޅާފައިވަނީ ރަނގަޅު ފިޔަވަޅު ތަކެކެވެ. ކުޅެފައިވަނީ އޭނާގެ ހުނަރާއި ގާބިލްކަން ދައްކާލެވޭ ކަހަލަ ފިލްމުތަކެވެ. އަދި ނަސީބު ދިމާކުރި ގޮތުން އޭގެ ތެރެއިން ގިނަ ފިލްމުތައް ކާމިޔާބު ވެސް ވިއެވެ. އެއްވެސް މީހަކު އުންމީދު ނުކޮށް ހުއްޓާ މަޑުމަޑުން ކުރިއަރަމުން ގޮސް އެންމެ ކުރިޔަށް ރަންވީރަށް އެރުނީ އެހެންވެ އެވެ.\nކެރިއަރުގެ ވަރަށް ކުރީކޮޅުގައި ރަންވީރު ކުޅުނު "ލުޓޭރޭ" އަކީ މޮޅު އަދި ކާމިޔާބު ހޯދޭފަދަ ގާބިލް އެކްޓަރެއްކަން ސާބިތުކުރަން ލިބުނު ފުރުސަތެކެވެ. އެހިސާބުން ޑައިރެކްޓަރު ސަންޖޭ ލީލާ ބާންސާލީގެ "ގޯލިޔޯން ކީ ރަސްލީލާ ރާމް-ލީލާ" އާއި "ބާޖީރާއޯ މަސްތާނީ" ލިބުނެވެ. މި ދެ ފިލްމުން ރަންވީރަށް ކެރިއަރުގެ އާ އުސްމިންތަކަކަށް ވާސިލު ވެވުނެވެ.\n"ދިލް ދަޅަކްނޭ ދޯ"، "ޕަދުމާވަތު"، "ސިމްބާ" އަދި "ގަލީ ބޯއީ"ގެ ކާމިޔާބާއެކު ހިންދީ ފިލްމު އިންޑަސްޓްރީގައި ރަންވީރު ވަނީ އޭނާގެ މަގާމު ވަރުގަދަ ކޮށްފަ އެވެ.\n"އަހަރެމެން ބޭނުންވަނީ ކުޅަދާނަ މޮޅު އެކްޓަރެއްގެ ގޮތުގައި އަދި މުނިފޫހިފިލުވައި ދޭ މީހެއްގެ ގޮތުގައި މީހުން އަހަރެން ހަނދާން ކުރަން،" އިންޑިޔާގެ ނޫހަކަށް ދިން އިންޓަވިއު އެއްގައި ރަންވީރު ބުނެފައި ވެއެވެ.\nބޮލީވުޑްގައި ރަންވީރަށް ލިބުނީ ހުވަފެނީ ފެށުމެކެވެ. އޭނާ ލޯންޗުކުރީ ޔާޝް ރާޖް ފިލްމްސް އިން އަދިތުޔާ ޗޯޕްޅާ އެވެ. ނަމަވެސް 10 އަހަރު ކުރިން އޭނާ ހިންދީ ފިލްމު އިންޑަސްޓްރީއަށް ވަންނަން ކުރި މަސައްކަތަކީ އެހާ ފަސޭހަ މަސައްކަތެއް ނޫންކަމަށް ރަންވީރު ބުންޏެވެ.\n"އަހަރެން ފިލްމެއް ނުލިބިގެން އެކިއެކި އޮޑިޝަންތަކަށާއި ޑައިރެކްޓަރުގެ އޮފީސް ތަކުގައި ޓަކި ޖެހި ދުވަސްތަކަކީ ވަރަށް އުނދަގޫ އެހާމެ މާޔޫސް ކުރުވި ދުވަސްތަކެއް. ގާތްގަނޑަކަށް ފަސް އަހަރު އަހަރެން މިގޮތަށް މަސައްކަތް ކުރިން. އޭރު އަހަރެން ވެއްޓިފައި ވަނީ ވަރަށް އަނދިރި ވަޅުގަނޑަކަށް،" ރަންވީރު ބުންޏެވެ.\nއެ ދުވަސްވަރަކީ އޯޓީޓީ ޕްލެޓްފޯމްތައް އުފެދިފައި އޮތް ދުވަސްވަރެއް ނޫނެވެ. އަދި ދުނިޔެ ބޮޑު ރިސެސް އަކަށް ގޮސްފައިވާ ދުވަސްވަރަކަށް ވާތީ ހިންދީ ފިލްމުތައް އުފައްދާލެއް ވެސް އޭރު ވަނީ މަދުވެފަ އެވެ. ކުޅޭނެ ފިލްމެއް ހޯދަން ރަންވީރު ކުރަމުންދިޔަ މަސައްކަތަށް އިތުރު ހުރަސްތައް ދިމާވީ މި ސަބަބުތަކާ ހެދި އެވެ.\nއިންޑަސްޓްރީގެ މީހަކާ އެއްވެސް ގުޅުމެއް ނެތް މީހަކަށް ހިންދީ ފިލްމެއްގެ ލީޑް ރޯލު ލިބުމަކީ މިލިނިއަކުން އެއް ފަހަރު ނޫނީ ނުލިބޭނެ ފުރުސަތެއް ކަމަށް ރަންވީރު ބުންޏެވެ އެހެންކަމުން އޭނާއަށް ލިބުނު ބްރޭކަކަކީ އެފަދަ ފުރުސަތެއްގެ ގޮތުގައި އޭނާ ގަބޫލު ކުރެ އެވެ.\n"އެންމެ އުނދަގޫ ދުވަސްތަކުގައި އަހަންނަށް ސާބިތުކަމާއެކު ހުރެވުނީ މައިންބަފައިން ދިން ލޯތްބާއި އޯގާތެރިކަމުގެ ސަބަބުން. އޭރު އަހަރެން ވަރަށް މޮޔަ. ފިލްމެއް ކުޅޭނެ ފުރުސަތު ހޯދަން އަހަރެން ހުރީ ބަނޑުހައިވެފަ. ފުރަތަމަ ފިލްމެއް ހޯދަން މަސައްކަތް ފެށިއިރު އަހަރެންނަށް އެންމެ 21 އަހަރު. ފިލްމެއް ލިބުނުއިރު 24 އަހަރު ފުރިއްޖެ. އަހަރެން ބުނާނީ ގިނަ ބަޔަކަށް އަހަރެން އެންމެ ބޮޑަށް ފާހަގަ ކުރެވެން ފެށީ ހެދުން އަޅާ ގޮތުންނޭ. ފުރަތަމަ ލިބުނީ "ޕަޓިއާލާ ހައުސް"ގެ ކުޑަ ކުޑަ ރޯލެއް،" ރަންވީރު ބުންޏެވެ.\nރަންވީރުގެ ނަސީބު އަތުގައި ހިފީ އަދިތުޔާ ޗޯޕްޅާގެ ލޮލުގައި އޭނާ އަޅައިގަތް ހިސާބުންނެވެ. ޔާޝް ރާޖް ފިލްމްސް އިން އޭނާ ލޯންޗު ކުރަން ނިންމި ހިސާބުންނެވެ.\nފިލްމު ރިލިޒްކުރިތާ ފުރަތަމަ ކޮޅު ވަރަށް ގިނަ ބަޔަކު ރަންވީރަށް މަލާމާތްކޮށް ހަދާފައި ވެސް ވެއެވެ. ނަމަވެސް އިތުރު ފިލްމުތައް ރިލީޒްވާން ފެށުމުން އޭނާގެ ހުނަރު މީހުން ބަލައިގަތެވެ. އަދި މަލާމާތް ތައުރީފަށް ބަދަލުވި އެވެ.


އިންތިޒާރު7| Esfiya - Dhivehi Vaahaka Site\nއާރާ ފަސްއެނބުރިލާ އެ މީހަކާ ދިމާލަށް ބަލާލިއެވެ. ހަށިގަނޑު އެއްކޮށްހެން ފިނިވެގެން ދިޔައީ އެއަކީ ކުރިންދުވަހު ގޭގެ ދޮރުކައިރިން އޭނާގެ ގައިގައި ޖެހުނު ޒުވާނާކަން ޔަގީން ވުމުންނެވެ.\n“މިއީ ތިކުއްޖާގެ އެއްޗެއްތަ…؟” އަތުގައި އޮތް ފަށް ދިއްކޮށްލަމުން ޝާއިމް އަހާލިއެވެ. އާރާ ލޯ ހަނިކޮށްލަމުން ޝާއިމްއަށް ބަލާލިގޮތުން ޝާއިމްގެ ހިތަށް ބުނެދޭން ނޭނގޭފަދަ އިހުސާސެއް ވެރިވެގެން ދިޔައެވެ. އާރާގެ މޫނަށް ބަލަހައްޓައިގެން ޝާއިމްއަށް ހުރެވުނީ ކުރަން އައި ކަންތައް ހަނދާން ނެތިފައިވާ މީހެއް ފަދައިންނެވެ. މަޑު މުށިކުލައިގެ އިސްތަށިގަނޑު އިނީ ބޯ މެދަށް ގެނެސް ހުޅިއެއްޖަހާފައެވެ. އަޅައިގެން ހުރި ކަޅުކުލައިގެ ލޯ ވަށް އައިނު އާރާގެ ދޮން މޫނާއި ނުހަނު ގުޅެއެވެ. ކޮށްފައި ހުރި ލުއި މޭކަޕުން އާރާގެ ރީތިކަން އިތުރަށް ފުރިހަމަ ކޮށްދެއެވެ. ދުނިޔެ މަތިން ހަނދާން ނެތިފައި ހުރި ޝާއިމްއަށް ހަމަ ބިމަށް އާދެވުނީ އާރާ އެ ފަށުގައި ހިފުމުންނެވެ.\n” ތޭންކްސް…. ބަޓް މި ފަށް ކިހިނެތް ތި ފަރާތާ ހަމައަށް ދިޔައީ..؟… ” ވަރަށް އުފާވެފައި ހުރެ އާރާ ސުވާލުކޮށްލިއެވެ. އެ ފަށް ޝާއިމްއާއި ހިސާބަށް އައި ގޮތް އޭނާ އާރާއަށް ކިޔައިދިނެވެ. އަދި އެ ތަނަށް އައީ އެ ފަށް ހަވާލުކުރަން ކަމުގައިވެސް ޝާއިމް ބުންޏެވެ. އަދި އެ ފަށް އޭގެ ވެރިފަރާތާއި ހަވާލުކުރެވުނީތީ އުފާވާ ކަމަށްވެސް ބުންޏެވެ.\n” ވެލް އަހަންނަށް ކިޔަނީ ޝާއިމް…” ޝާއިމް އޭނާގެ ނަން ބުނެލުމަށްފަހު ސަލާމް ކޮށްލުމަށް އަތް ދިއްކޮށްލިއެވެ. އާރާއަށްވެސް ޝާއިމްގެ ރީތި ސޫރައަށް ބަލަހައްޓައިގެން އިރުކޮޅަކު ހުރެވުނެވެ. ރީތި ވަރަކަށް ހުރި ޝާއިމްގެ އިސްތަށިގަނޑު ޢާރާއަށް ވަރަށް ކަމުދިޔައެވެ. ކަޅުކަންގަދަ ބުމައާއި ތުނިކޮށް ކޮށާފައި ހުރި ތުނބުޅިން ޝާއިމްގެ ފިރިހެންވަންތަކަން އިތުރުކޮށްދެއެވެ.\n“އާރާ…” މޫނުމައްޗައް އަރައި ފައިބަމުން ދިޔަ ކުލަވަރު ފޮރުވަަމުން އާރާވެސް އޭނާގެ ނަން ބުނެލައި ސަލާމްކޮށްލިއެވެ. “އުންމީދުކުރަން އެހެން ފަހަރަކުންވެސް ބައްދަލްވާނެ ކަމަށް..” މިހެން ބުނެލައި ޝާއިމް އޭނާގެ ސައިކަލަށް އަރައި ސްޓާޓް ކޮށްލިއެވެެ. އާރާވެސް މާގިނައިރު އެތަނުގައި މަޑުކުރަން ނުހަދައި ގެއަށް ވަނެވެ. ކޮޓަރިއަށްވަދެ މޭޒުމަތީގައި ދަބަސް ބައިންދައިފައި ގޮސް އެނދުމަތީގައި އިށީނެވެ. އަދި ވަރަށް ފުން ނަޒަރަކުން އަތުގައި އޮތް ފަށަށް ބަލާލިއެވެ. އެހެންނޫނީ ނުކުރެވޭފަދަ އެތައް އިހުސާސެއް މިއަދު އާރާއަށް ކުރެވެން ފަށައިފިއެވެ. މިއީ ކީއްވެ ވާގޮތެއް ބާއޭ އާރާގެ ހިތަށް އެރިއެވެ. ކޮންމެއަކަސް އޭނާގެ ހަޔާތުގެ މުހިންމު މީހަކާާއި ދިމާވެއްޖެކަމުގެ ފެހި ސިގްނަލް އޭނާގެ ހަވަނަ ހިއްސު ދެމުން ދިޔައެވެ.\nގެއަށް ވަަދެގެން އައި ޝާއިމްގެ މޫނަށް ވެރިވެފައިވާ ހިނިތުންވުން ފަނޑުވެގެން ދިޔައީ އެކަނިމާއެކަނި ސޯފާގައި އިން ޒާއިފް ފެނިފައެވެ. މިވަގުތު ވިޝާލްވެސް ވާނީ ކޮލެޖަށް ގޮސްފައިކަން އިނގޭތީ ޝާއިމް ގޮސް ޒާއިފްގާތުގައި އިށީނެވެ. ފުން ހިޔާލުތަކަކަށް ގެއްލިފައި އިން ޒާއިފްއަށް ހޭވެރިކަންވީ ޝާއިމް އޭނާއާއި ވާހަކަ ދައްކަން ފެށުމުންނެވެ.\n” ތި ގޮތަށް ނުކައި ނުބޮއެ އިނަސް ޒާއިފްއަކަށް އެއްވެސް ފައިދާއެއް ނުކުރާނެ…… ތި ގޮތަށް އަބަދު ކަންކަމާ ފިކުރު ކޮށްގެން ހަމަ ޒާއިފްގެ ބޯ ހާސްވާނީ…. މިހާރު ކޮލެޖަށް ނުދާތާވެސް3ދުވަސްވަނީ….. ތި ގޮތަށް އުޅެގެން ހަމަ ޒާއިފްގެ ފިއުޗާ ހަލާކުވާނީ….. ކަންކަމުގައި ބިޒީވެގެން އުޅުނީމަ އެކަމުގެ މަތިން ހަނދާން ނެތިދާނެ…..” ޝާއިމްގެ ވާހަކައިން ލިބިގަންނަންވީ ހިތްވަރުކަމެއް ޒާއިފްއަކަށް ނުވިސްނުނެވެ. ލޮލަށް ޖަމާވަމުން ދިޔަ ކަރުނަތައް ފޮރުވުމަށް ޒާއިފްކުރަމުންދާ މަސައްކަތް ޝާއިމްއަށް ކިތަންމެހާވެސް ރީއްޗަށް ފެންނަމުން ދިޔައެވެ. ބުނަން އުޅުން ވާހަކަ ޝާއިމް ހުއްޓާލީ ޒާއިފްގެ ފޯނު ރިންގް ވާން ފެށުމުންނެވެ. ފޯނަށް ޖަވާބުދެމުން ޒާއިފް ސޯފާއިން ތެދުވެ ކޮޓަރިއާއި ދިމާލަށް ހިނގައިގަތެވެ.\nދުވަސްތައް މާޒީވަމުން ދެއެވެ. ޒާއިފްގެ އުޅުމަށް ކުޑަވެސް ބަދަލެއް ނާދެއެވެ. އެންމެ ފަހުން ޒާއިފްގެ މައިންބަފައިންނަށްވެސް މި ކަންތައްގަނޑު އިނގިއްޖެއެވެ. ހުރި ހަަމައެކަނި ދަރިފުޅު އެހެން އުޅޭތަން ބަލާކަށް ނަސީމާއާއި ފަރީދުއަކަށް ކެތެއް ނުވިއެވެ. އެހެންކަމުން ޒާއިފް ރާއްޖެއިން ބޭރަށް ކިޔަަވަން ފޮނުވުމަށް އެދެމީހުން ނިންމިއެވެ. ޝާއިމްމެންނާއި ދުރަށް ދާން ޖެހޭތީ ޒާއިފް ދެރަވިނަމަވެސް އެއަކީ އޭނާއަށްވެސް އެންމެ ރަނގަޅު ގޮތް ކަމުގައި ޒާއިފްވެސް ގަބޫލުކުރިއެވެ. ޖެހިގެންއައި ހަފްތާގައި ޒާއިފް ލަންކާއަށް ފުރީ އޭނާގެ ހިތުގައިވި ޒިވާއަށްޓަކައިވީ ލޯބި އޭނާގެ އުފަން ފަސްގަނޑުގައި ކަފުންކޮށް ވަޅުލާފައެވެ.\nލަންކާގައި އުޅޭތާ2އަހަރުވެގެން ދިޔައިރު ޒާއިފް އުޅުން މަޑުމަޑުން ރަނގަޅުވަމުން ދިޔައެވެ. އެހެންލިބޭ މަދު ޗުއްޓީތަކުގައި ވިޝާލްއާއި ޝާއިމް ޒާއިފްކައިރިއަށް ލަންކާއަށް ގޮސް ހަދައެވެ. އެކުވެރިޔާ ކުރީގެ ދިރިއުޅުމަށް ރުޖޫއަވެފައި ވާތަން ފެނުމުން އެ ދެމީހުން ތިބެނީ ނުލާހިކު އުފާވެފައެވެ. ޒާއިފްގެ އެ އުފާވެރިކަން އަނބުރާ ނުގެންދިއުމަށް ޝާއިމް އަބަދުމެ ހުންނަނީ ދުޢާ ކޮށްލަކޮށްލާއެވެ.\n3 އަހަރު ފަސް………\n5 އަހަރަށްފަހު އަމިއްލަ ފަސްގަނޑުގައި ފައި ޖައްސާލެވުމުން ޒާއިފްއަށް ކުރެވުނީ ވަރަށް ތަފާތު އިހުސާސެކެވެ. ފޮށި ދަމަމުން ނުކުތް ޒާއިފްއަށް މާދުރުންވެސް ހެވި ދިލިފައި ހުރި ޝާއިމްއާއި ވިޝާލްފެނުނެވެ. ދުވެފައިކަހަލަ ގޮތަކަށް އައިސް އެ ދެމީހުންގެ ގައިގައި ޒާއިފް ބައްދާލީ އެފަދަ ދެ އެކުވެރިން އޭނާއަށް ދެއްވީތީ މާތް ﷲ އަށް ޝުކުރުކުރާ ހާލުގައެވެ.\n” މިހިރަ ރީތި ސޮރެއް ދޯ…. މަވެސް ހިތްކިޔައިފި މިހާރު….. ” ޒާއިފްއަށް އައިސްފައިވާ ބަދަލު ފެނި ޝާއިމް ބުނެލިއެވެ. ތިން އެކުވެރިން ހެމުން ހެމުން އެއާޕޯޓުން ނުކުންނަން ހިނގައިގަތެވެ. ފެރީގެ އިންތިޒާރުގައި ހުރި ޝާއިމްގެ ލޮލުގައި ކުއްލިއަކަށް އަޅައިގަތީ ތަންކޮޅެއް ދުރުގައި ފޮއްޓެއް ހިފައިގެން ހުރި އާރާއެވެ. ޒާއިފްމެން ކައިރި އެބަ އަންނަން ކަމަށް ބުނެ ޝާއިމް އެ ދިމާލަށް ހިނގައިގަތެވެ.\n” ހެއި އާރާ…… ” އާރާގެ ކައިރީގައި ހުއްޓިލަމުން ޝާއިމް ބުނެލިއެވެ.\n” ޝާއިމް!!! …. ހާއި…… ކިހިނެތްތަ؟… ހާދަ ދުވަހަކަށް ފަހުއޭ ދޯ މި ދިމާވީ….” ހިނިތުންވެލަމުން އާރާވެސް ބުނެލިއެވެ. ލައިގެން ހުރި ކެބިން ކްރޫ ޔުނީފޯމުގައި އާރާ ފެންނަލެއް ކިތަންމެހާވެސް ހިތްގައިމެވެ. ޝާއިމް އެވަރަށް ބަލަން ފެށުމުން އާރާ ހިސާބަކަށް ލަދުގަންނަ ގޮތް ވިއެވެ. ޝާއިމްއަށް އެ ތަނުން ދިއުމަށް މަޖުބޫރުވީ ޒާއިފްއޭނާއަށް ގޮވަންފެށުމުންނެވެ.\n” ދެން އާރާއަށް ގުޅޭނެ ނަންބަރެއް ދޭންވީނުން…؟… މިހެން ދެން ކޮންމެ ފަހަރަކު ދިމައެއް ނުވާނެދޯ….. އިފް ޔޫ ޑޯންޓް މައިންޑް އިނގޭ….. ” ހޭންފެށުމަށްފަހު އާރާ ، އޭނާގެ ނަންބަރު ޝާއިމްއަށް ދިނެވެ. ވަރަށް އުފަލުން ހުރެ ޝާއިމް ހިނގައިގަތީ އޭނާގެ އެކުވެރިންގެެ ގާތަށެވެ.\n” އަހަރެމެންނަށް ސައި ލިބެން އުޅޭކަމުގެ ކޮޅުމަތި ފެންނަން ފަށައިފި…. ” ޒާއިފްއާއި ދިމާއަށް އެއްލޯ މަރާލަމުން ވިޝާލް ޝާއިމްއާއި ދިމާ ކޮށްލިއެވެ.\n” ދެރަ ކަމެއްނު…. ފްރެންޑެކޭ އެ….. ތިހެން ބުނާ މީހަ ކަންނޭނގެ އެންމެ ކުރިން ސައި ދޭން ޖެހޭނީ…” އަނގައިން ދެރަ ނުވާންވެގެން ޝާއިމް ވިޝާލްއަށް ރައްދު ދިނެވެ.\nމާލެ ދެވުމުން ޒިވާގެ ހަނދާން އާވި ނަމަވެސް އެއިން މާބޮޑު އަސަރެއް ޒާއިފްއަކަށް ނުކުރެއެވެ. ކުރަންވީ އެއްވެސް ސަބަބެއްވެސް ނެތެވެ. އެއްވެސް ބޭނުމެއް ނެތް ކަމެއް ކުރާކަށް މިހާރަކު ޒާއިފް ބޭނުމެއް ނުވެއެވެ. މާލެ އައިސް ޒާއިފް އޭނަގެ ބައްޕަގެ ވިޔަފާރިއާއި ހަވާލުވިއެވެ. އެހެން ކަމުން އިތުރު ކަމަކާ ވިސްނާނެ ވަގުތެއް ޒާއިފްއަކަށް ނުވެއެވެ. ދަރިފުޅު ކިޔަވައިގެން ހަރުދަނާ މީހަކަށްވާ ދުވަސްބަލަން ކެތްމަދުވެފައި ހުރި ފަރީދު މިއަދު ހުރީ ވަރަށް އުފާވެފައެވެ. އެއީ ކޮންމެ މަންމައަކާއި ބައްޕައަކު ދެކެން ބޭނުންވާނެ ދުވަހެއްކަން ޔަގީނެވެ.\nފޯނާއި ކުޅެމުން މަގު ހުރަސް ކުރަން އުޅުނު އާލާއަށް ހަޅޭލަވައިގަނެވުނީ އޭނާ ކުރިމަތިން ދުއްވާފައި އައި ބޮޑު ލޮރީ ފެނިފައެވެ. ނަމަވެސް އެ ލޮރީ އޭނާއާއި އަރާ ހަމަ ނުވަނީސް ބާރުގަދަ އަތަކުން އާލާގެ އަތުގެ މުލައްދަނޑީގައި ހިފައި ޕޭންމަންޓާއި ދިމާލަށް ދަމައިގަތެވެ. އާލާ އިސްއުފުލާލައި އޭނާގެ ފުރާނަ ސަލާމަތް ކޮށްދިން މީހާއާއި ދިމާލަށް ބަލާލިއެވެ.\n” ޕިސް ޕިސް….. ފޯނާ ކުޅެން ހުރެފިއްޔާ ނޭނގެ ދޯ ދުނިޔެ ގިޔާމަތްވިޔަސް…. ނަސީބެއްނު ކަމެއް ނުވިކަން….. ” އަޑަށް ބާރުލައިފައި ވާހަކަ ދައްކަމުން ދިޔަ ވިޝާލްއަށް ހުއްޓުން އެރީ އެ އަންހެންކުއްޖާ އޭނާއާއި ދިމާލަށް ކަޅިވެސް ޖަހައިނުލައި ބަލަން ހުރުމުންނެވެ.\nއެ ޒުވާނާއަށް ޝުކުރު އަދާ ކޮށްލާކަށްވެސް އާލާ ހަނދާނެއް ނުވިއެވެ. އޭނާއަށް ހަމަ އެ ޒުވާނާއާއި ދިމާލަށް ބަލަހައްޓައިގެން ހުރެވުނީއެވެ. ދާހިއްލުމުގެ ސަބަބުން ވިޝާލް ލައިގެން ހުރި ގަމީސް އޮތީ ގައިގައި ތަތްލަވާފައެވެ. އެހެންކަމުން އޭނާގެ ކަސްރަތީ ރީތި ހަށިގަނޑު ކިތަންމެހާވެސް ރީއްޗަށް އިނގެން ހުއްޓެވެ. އާލާ އަށް ހިޔާލީ ދުނިޔެއިން ނިކުމެވުނީ ވިޝާލް އޭނާގެ މޫނުކައިރީގައި ހަނާ އަޅާލުމުންނެވެ.\n” ތޭންކްސް….” އެހެންބުނެފައި އާލާ ހިނގައިގަތެވެ. އަދި ވަރަށް ބާރަށް ގޮސް ޖެހިގެން އިން ގޯޅިއަށް ވަނެވެ. ދެ ކޮނޑު އަރުވާލަމުން ވިޝާލް އޭނާގެ ގެއަށް ދިއުމަށް ހިނގައިގަތެވެ.\n” ގާއިޒް…… އައި ގޮޓް ދި ޖޮބް….” ގެއަށް ވަތް ގޮތަށް ހަޅޭލަވައިގަންނަމުން ވިޝާލްގޮސް ޒާއިފްއާއި ޝާއިމްގެ ގައިގައި ބައްދާލިއެވެ.\n” އަސްލުތަ…؟ ކޮންގްރެޓްސް މޭން….. ” ވިޝާލްގެ އަތުގައި ހުރި ގަނޑުތައް ބަލަމުން ޝާއިމް ބުނެލިއެވެ.\n” ތޭންކްސް ތޭންކްސް…. ދެން ހިނގާބަލަ މާދަން ޖޮބްއަށް ދާއިރު މަ ލާނެ އެއްޗެއް ޗޫޒް ކޮށްދޭން….. ” އެހެންކިޔައި ވިޝާލް އޭނާގެ ހުރިހައި އަންނައުނެއް އެނދު މައްޗަށް އަޅާލިއެވެ. މި މަންޒަރު ބަލަން ހުރި ޒާއިފްއަށް ސިފަ ވީ ޒިވާއަށް ލޯބި ހުޅަހެޅި ރޭ އޭނަ އުޅުންގޮތެވެ. އެ އިހުސާސްތައް އޮއްބާލަމުން ޒާއިފްވެސް އެ މީހުންނާ ބައިވެރިވިއެވެ.\nފުރަތަމަ ވަޒީފާއަށް ނިކުތް ދުވަސްކަމުން ވިޝާލް ހުރީ ފާޑަކަށް ހިތް ނުތަނަވަސް ވެފައެވެ. އޭނާގެ ދާން ޖެހޭ ފަންގިފިލާއަށް ދިއުމަށްޓަކައި ސިޑިން އަރަމުން ދިޔަ ވިޝާލް ސިއްސައިގެން ދިޔައީ ދުވެފައި ސިޑިން އައި ކުއްޖެއް އޭނާގެ ގައިގަ ޖެހިގަތުމުންނެވެ. ކޮންޓްރޯލްއިން ނައްޓައިގެންގޮސް ދެމީހުން އެއްކޮށް ވެއްޓުނެވެ. ލޯ ހުޅުވައިލި ވިޝާލްއަށް ދެލޯ ބޮޑު ކޮށްލެވުނީ އޭޭނާގެ މޫނާއި ޖެހޭ ނުޖެހޭ ވަރުގައި އޭނާގެ ގައިމަތީގައި އޮތް އަންހެން ކުއްޖާ ފެނިފައެވެ.\nKoba knirakun tha next part up kurani\nInsha allah tmrw or day after tmrw\nMasha allah. Vrh reethi??\nIge Ehnnu ?\nSaabahey dhari aa❤?\nFeatured ލޯބި March 22, 2021\nތިޔަ ލޯތްބާ ދުރަށް (9)\nލޯބި June 1, 2013\nދުކު (1ވަނަ ބައި)\nހަޤީޤީ ހިތާމަ އެހެނިހެން ލޯބި January 1, 2016


Green Street Aai Eagles Ge Match Ah Hama Hama Nimumeh - Vaguthu\nގްރީން އާއި އީގަލްސްގެ މެޗަށް ހަމަހަމަ ނިމުމެއް\nދިރާގު ދިވެހި ޕްރިމިއާ ލީގުގައި ކްލަބް އީގަލްސް އާއި ގްރީން ސްޓްރީޓްސް ބައްދަލުކުރި މެޗު އެއްވަރުވެގެން ނިމިއްޖެ އެވެ.\nމިރޭ ގަލޮޅު ދަނޑުގައި ދިވެހި ލީގުގެ ދެވަނަ ބުރުގައި އީގަލްސް އާއި ގްރީން ސްޓްރީޓް ބައްދަލުކުރި މެޗު ނިމުނީ 1-1 އިން ދެޓީމު ހަމަހަމަވެގެންނެވެ. މި ނަތީޖާއާއެކު ގްރީން ސްޓްރީޓް ވަނީ އަލުން އެނބުރި ތާވަލުގެ ދެވަނަ އަށް ޖެހިލާފަ އެވެ. ގްރީން އަށް ނުވަ މެޗުން ސޯޅަ ޕޮއިންޓް ލިބިފައިވާއިރު ތިންވަނައިގައި އޮތް ޓީސީން ވަނީ މިއަދު ހަވީރު އެޓީމު ކުޅުނު މެޗުގައި ވިކްޓްރީ އާއި ވާދަކޮށް މޮޅުވެ ސޯޅަ ޕޮއިންޓް ހަމަކޮށްފަ އެވެ. ގްރީން އަށް ކުރިލިބެނީ ފައިދާ ލަނޑުންނެވެ.\nކްލަބް އީގަލްސް އޮތީ ފަނަރަ ޕޮއިންޓް ހަމަކޮށްގެން ތާވަލުގެ ހަތަރުވަނަ މަގާމުގަ އެވެ. ތޭރަ ޕޮއިންޓާއެކު ތާވަލުގެ ފަސްވަނަ މަގާމް ދަ ގްރާންޑޭއަށް ލިބޭއިރު ނުވަ ޕޮއިންޓް ލިބިގެން ހަވަނަ ލިބެނީ ފޯކައިދޫ ސްޕޯޓްސް ކްލަބަށެވެ. ހަތް ޕޮއިންޓާއެކު ޔޫވީ ހަތްވަނައިގައި އޮތްއިރު ފުރަތަމަ ބުރުގެ ފަހު ދެ މެޗު ކާމިޔާބުކޮށްގެން ހޯދި ހަ ޕޮއިންޓާއެކު ނިލަންދޫ ފުޓްބޯޅަ ކްލަބް އަށްވަނައިގައި އޮތްއިރު ފުލުގައި އޮތް ވިކްޓްރީ ވަނީ ކުޅުނު ހުރިހާ މެޗަކުން ބަލިވެފަ އެވެ.\nމިރޭގެ މެޗުގައި ފުރަތަމަ ލަނޑު ޖަހައި ކުރިހޯދީ ގްރީން ސްޓްރީޓުންނެވެ. އެގޮތުން ފުރަތަމަ ހާފުގެ 37 ވަނަ މިނެޓުގައި މި ލަނޑު އެޓީމަށް ކާމިޔާބުކޮށްދިނީ ބިދޭސީ ކުޅުންތެރިއާ މުހައްމަދު ސަލާހު އިމާމް އަލް ސާދާނީ އެވެ. އޭނާ ލަނޑު ޖެހީ އީގަލްސްގެ އޭރިއާ ބޭރުން ގްރީންގެ ކުޅުންތެރިއަކު ދިން ބޯޅަ ގޯލުގެ ކަނަށް ފޮނުވާލައިގެންނެވެ.\nއަނިޔާގެ ސަބަބުން މުހިއްމު ކުޅުންތެރިންތަކެއް ނުލައި ނުކުތް އީގަލްސް އަށް މެޗުގެ ނަތީޖާ އެއްވަރުކޮށްދިނީ 60 ވަނަ މިނެޓުގައި ފޯވަޑް އަލީ ފާސިރު (ސެންޓޭ) އެވެ. ސެންޓޭ ލަނޑު ކާމިޔާބުކުރީ އިދިކޮޅު ޓީމުގެ ހާފުގެ އަރިމަތިން އީގަލްސް އިން އުފެއްދި ހަމަލާއެއްގައި އެޓީމުގެ ކުޅުންތެރިއަކު ސެންޓޭ އަށް ޖައްސާލުމުން އޭރިއާ ތެރެއަށްވަދެ ގޯލުގެ ކަނަށް ތިރިތިރިން ބޯޅަ ފޮނުވާލައިގެންނެވެ.\nމިރޭގެ މެޗުގައި ދެޓީމުގެ ފަރާތުން ވެސް ދާދި ހަމަހަމަ ކުޅުމެއް ފެނިގެންދިޔައިރު ލަނޑު ޖަހަން އެހާ ގިނަ ފުރުސަތުތަކެއް ދެޓީމުންކުރެ އެއްޓީމަކަށްވެސް ނުލިބެ އެވެ. ދެވަނަ ހާފުގެ ފަހު ފަނަރަ މިނެޓު ތެރޭގައި ލިބުނު ހިލޭ ޖެހުމެއްގައި ސެންޓޭ ގްރީންގެ އޭރިއާ އަރިމަތިން ފޮޮނުވާލި ބޯޅަ ގްރީންގެ ކީޕަރު މަތަކުރިއިރު ފުރަތަމަ ހާފުގައި ރިޒޭ ފޮނުވާލި ހަމަލާއެއްވެސް ގްރީންގެ ކީޕަރު ވަނީ ދިފާއުކޮށްފަ އެވެ.


Hirugan'du Faaru Vumun Kanthah Kuraanee Kihineh? - Vaguthu\nހިރުގަނޑު ފާރުވުމުން ކަންތައް ކުރާނީ ކިހިނެއް؟\nހިރުގަނޑު ފާރުވުމަކީ ވަރަށް ގިނަ މީހުންނަށް ދިމާވާ މައްސަލައެކެވެ. މިއީ ވަރަށް ވޭންބޮޑު ކަމެކެވެ. މިބައްޔައް ކިޔަނީ އެޕްތައުސް ސްޓޮމަޓިޓްސްއެވެ.\nގިނަ ފަހަރަށް މިގޮތަށް ދިމާވަނީ ތިމާގެ ނުތާހިރުކަމުގެ ސަބަބުންނެވެ. ބަލަންޖެހޭ ވަރަށް އަނގައިގެ ސާފުތާހިރުކަމަށް ބެލިފައިނުވުމުގެ ސަބަބުންނެވެ. ނަމަވެސް ބައެއް ފަހަރު ހިރުގަނޑު ހެފެމުގެ ސަބަބުންވެސް މިކަން ދިމާވެއެވެ. އަދި ހަށިގަނޑަށް ބޭނުންވާ ބައެއް ވިޓަމިން ނުލިބުމުގެ ސަބަބުންވެސް މިކަން ދިމާވެއެވެ.\nހިރުގަނޑު ފާރުވުމުން ދެން ކުރާނީ ކީތް؟\nހިރުގަނޑު ފާރުވުމުން އެކަން ހައްލު ކުރުމަށް ވަރަށް ގިނަ ކަންތައްތައް ކުރެވިދާނެއެވެ. މީގެ ތެރޭގައި އަޔަން، ވިޓަމިން ބީ12، އަދި ވިޓަމިން ސީ އެކުލެވޭ ކާނާ ބޭނުން ކުރެވިދާނެއެވެ. ނަމަވެސް އަވަހަށް މިކަން ހައްލުކުރަން ބޭނުންނަމަ ތިރީގައި ލިސްޓް ކުރެވިފައިވާ ކަންތަކުން ކުރެ ކަމެއް ކޮށްލާށެވެ.\nކާށިފެން: ކާށިފެން ދުވާލަކު3ނުވަތަ4ފަރު ބޯށެވެ.\nލޮނުފެން: ތައްޓަކަށް 1/2 ސައިސަމުސާ އަޅާފައި ގިރާލާށެވެ. އަދި އެއިން އަނގަ ދޮންނާށެވެ.\nގަނދަކޯޅި ފަތް: ދެތިންފަތް ގަނދަކޯޅި ހުސްކޮށް ކާލާށެވެ. އަދި މިކަން ދުވާލު3ފަހަރު ތަކުރާރުކޮށްލާށެވެ.\nމާމުއި އަދި ރީދޫ: މާމުއި ސަމުސާއަކަށް 1/4 ސައިސަމުސާ ރީދޫ އަޅާ، ރަނގަޅަށް ގަށައިލުމަށްފަހު އެބޯށެވެ.\nއޭޕްރީލް 25, 2018 - 08:45\nތިހެންވީމާ ދަތް އުގުޅަން ގެންގުޅޭ ބޭސް ބަދަލު ކޮށްލީމަ އަބަދުވެސް ރަގަޅުވޭ!\nއޭޕްރީލް 25, 2018 - 09:44\nފޮޓޯއަށް ބަލާފަ ހިރުގަނޑު އެއީ ކޮންތަނެއްކަން އޮޅިއްޖެ\nއޭޕްރީލް 25, 2018 - 12:35\nއޭޕްރީލް 25, 2018 - 11:58\nސުރުހީއާ ފޮޓޯ އަކާ ގުޅުމެއްނެތް\nއޭޕްރީލް 25, 2018 - 11:59\nހިރުގަނޑު ނުހެފޭނެ ..ފޮޓޯއިން ފެންނަނީ\nތުންފަތް ލިޔުނީ ހިރުގަނޑުގެ ވާހަކަ...\nއޭޕްރީލް 25, 2018 - 12:09\nއޭޕްރީލް 25, 2018 - 14:33\nމިގޮތަށް ދިމާވީމާ ކޮންމެރެއަކުވެސް ނިދާގަޑީގައި އަނގަ ރަގަޅަށް ސާފު ކޮށްފަ ބޮންޖެލާ ކްރީމް އުނގުޅައިގެން ނިދާނީއެވެ. މުޅިން ފަސޭހަވަންދެން ތަކުރާރު ކުރަންވާނެ. ދުފާއެއްޗެތި (ސުޕާރީފަދަ) ކެއުމާ ދުރުވާންޖެހޭނެ. އިންޝާﷲ ވަރަށް އަވަހަށް ފަސޭހަވާނެ.\nއޭޕްރީލް 26, 2018 - 06:13\nގޭހުގެ ސަބަބުންވެސް މިކަން ދިމާވޭ. ޔޯގަޓް ބޭނުން ކުރުމުން ވަރަށް ރަނގަޅުވޭ.


Hezbollah ge amaaz thakah Israel in hamalaa dhenee\nލުބުނާންގެ ހިޒުބުﷲގެ އަމާޒުތަކަށް އިޒްޜޭލުން ހަމަލާދޭން ފަށައިފި\nލުބުނާންގެ ދެކުނުން އޮތް ސަރަހަދަށް އިޒްރާލުން ދިން ހަމަލާތަކެއްގައ އަލިފާން ރޯވެފައި\nލުބުނާނުގައި އޮންނަ ހިޒްބުﷲގެ އަމާޒުތަކަށް އިޒްރޭލުން ހަމަލާތައް އަމާޒުކޮށްފި އެވެ. އެފަދަ ފުރަތަމަ ހަމަލާ އައީ މިދިއަ އަންގާރަ ދުވަހު ހިޒްބުﷲ ގެ އޮބްޒަވޭޝަން ޕޯސްޓަކަށެވެ. އެ ދުވަހުގެ ހަމަލާތައް އައީ އިޒްރޭލްގެ ފައުޖުތަކަށް ބަޑީގެ ހަމަލަތަކެއް ދިން ކަމަށް ތުހުމަތު ކޮށެވެ.\nމެދު އިރުމަތީގެ ޔަހޫދީ ދައުލަތް، އިޒްރޭލުން ބުނާ ގޮތުގައި ލުބުނާނާއި އިޒްރޭލާ ދެމެދު އދ. އިން ކަނޑއަޅާފައިވާ ބޯޑާ ލައިން ކައިރީގައި ސަލާމަތީ ފުށުއެރުންތައް އިތުރުވަމުން ދެއެވެ. އިޒްރޭލް ސިފައިންގެ ފަރާތުން ޓްވީޓާ މެދުވެރިކޮށް ބުނެފައިވާ ގޮތުގައި އިޒްރޭލްގެ އުތުރުގައި ސިފައިން އަސްކަރީ ހަރަކާތެއް ހިންގަމުން ދަނިކޮށް އިޒްރޭލްގެ ސިފައިންނަށް އަމާޒުކޮށް ލުބުނާނުގެ ތެރެއިން ހަމަލާތައް ފޮނުވާފައި ވެއެވެ.\n"އަހަރެމެން ރައްދު ދިނުމުގެ ގޮތުން ބޯޑާ ކައިރީގައިވާ ހިޒްބުﷲގެ ޕޯސްޓްތަކަކަށް ވައިގެ ހަމަލައެއް ވާނީ ދީފައި މިއީ ނުރައްކާތެރި ހަމަލައެއެ. އަހަރެމެންގެ ބޯޑަރަށް އަންނަ ކޮންމެ ނުރައްކަލަކުން ދިފާއުވުމަށް އަހަރެމެން މިތިބީ ތައްޔާރަށް،" ޓްވީޓްގައި އިޒްރޭލް ސިފައިންގެ ފަރާތުން ބުނެފައި ވެއެވެ.\nލުބުނާންގެ ތެރެއިން ދިން ކަމަށް ބުނާ ހަމަލާއާއެކު ހިޒުބުﷲ ގެ އަމާޒުތަކަށް އިޒްރޭލުން ރައްދު ހަމަލާތަކެއް ދޭން ފަށާފައިވާއިރު ލުބުނާންގެ ތެރެއިން ދިން ހަމަލާގައި އިޒްރޭލް ސިފައިންގެ އެއްވެސް މީހަކަށް ގެއްލުމެއް ލިބިފައެއް ނުވެ އެވެ. އެކަން އިޒްރޭލުން ވެސް ކަށަވަރުކޮށް ދެއެވެ.\nއަނެއްކޮޅުން ހިޒްބުﷲ އިން އެކަމާއިބެހޭ ގޮތުން އަދި އެއްވެސް އެއްޗެއް ބުނެފައެއް ނުވެއެވެ. އެކަމަކު މި ދެބައި މީހުންގެ މެދުގައި ކަން ހިނގާ އާންމު އުސޫލުތަކަށް ބަލާއިރު އިޒްރޭލާއި ލުބުނާން އޮތީ "ހަނގުރާމައިގަ" އެެވެ\nއދ. ގެ ސުލްހަ ބަލަހައްޓާ ފައުޖުން ދެ ގައުމުގެ ބޯޑަރު ސަރަހައްދު ބަލަހައްޓަމުން ދެއެެވެ. ސުލްހަ ބަލަހައްޓާ ލަޝްކަރަށް ބަދަލުތަކެއް ގެނައުމަށް އިޒރޭލުން ގޮވާލުމުން ލުބުނާނުން ވަނީ އެކަމާއި ދެކޮޅު ހަދާފަ އެެވެ.\nލުބުނާންގެ ވައިގެ ސަރަހައްދުން ވަންނަ އިޒްރޭލްގެ ކޮންމެ ޑްރޯންއަކަށް ހަމަލާ ދޭނެ ކަމަށް ހިޒުބުﷲ އިން ވަނީ ކުރީ ބުނެފަ އެވެެ. މިގޮތަށް އެ ޖަމާއަތުން ބުނެފައި ވަނީ ގޮވާތަކެތި ބަރުކޮށްފައިވާ ދެ ޑްރޯން ބޭނުން ކޮށްގެން އިޒްރޭލުން ލުބުނާންގެ ވެރިރަށް ބޭރޫތުގައިވާ ހިޒުބުﷲ ގެ އަމާޒުތަކަށް ހަމަލަދިނުމާ ގުޅިގެނެވެ.\nމެދު އިރުމަތި އިޒްރޭލް ހިޒްބުﷲ


ހުވަންޏަށް ބޭސްޖެހުމުގެ މަސައްކަތް ފަށައިފި – Mikal News\nހުވަންޏަށް ބޭސްޖެހުމުގެ މަސައްކަތް ފަށައިފި\nހުވަނީ - ހޫފާނި. ފޮޓޯ؛ ޔާޕެ\nހުވަނީގެ ސަބަބުން މިދުވަސްވަރު ފުވައްމުލައް ސިޓީގެ އާއްމުންނަށް ދިމާވެފައިވާ އުނދަގުލަށް ހައްލެއް ހޯދައި ދިނުމުގެ ގޮތުން ހުވަންޏަށް ބޭސް ޖެހުމުގެ މަސައްކަތް ފުވައްމުލައް ސިޓީ ކައުންސިލުން ފަށައިފިއެވެ. އިއްޔެ ސިޓީ ކައުންސިލުން ވަނީ މިކަން ހާމަކޮށްފައެވެ.\nހުވަނި ނުވަތަ ހޫފާނިގެ އުނދަގޫ ދިމާވާ ފަރާތްތަކުން އެކަން ސިޓީ ކައުންސިިލްގެ ނަމްބަރު 7315001 އަށް ރިޕޯޓްކުރުމަށް އެދިފައިވެއެވެ. އެގޮތުން ރިޕޯރޓް ކުރެވޭ ތަންތަނަށް ސިޓީ ކައުންސިލުގެ މުވައްޒަފުން ގޮސް ބޭސް ޖެހުމުގެ މަސައްކަތް ކުރިޔަށް ގެންދިއުމަށް ވަނީ ހަމަޖެހިފައެވެ.\nމިދުވަސްވަރު ފުވައްމުލަކުގައި ހުވަނީގެ އުނދަގޫ ބޮޑުކަމުގެ ޝަކުވާ ބޮޑެވެ. ބޮޑެތި މަގުތަކުން ސައިކަލުގައި ދާއިރު އިރު ނަރުތަކުގައި އެލިފައިވާ ހުވަނީން ސަލާތްވެގެން ދަތުރުކުރުމަކީ ދަތިކަމެއް ކަމަށްބުނެ އާއްމުން އަންނަނީ ޝަކުވާ ކުރަމުންނެވެ.\nހުވަންޏަށް ބޭސްޖެހުން މަޑުކުރެވުނީ މޫސުމުގެ ގޮތުން ވިއްސާރަވެ ވާރޭހެެތީ ކަމަށް ވެއެވެ. އެއީ ވާރޭވެހޭ ދުވަސްތަކުގައި ބޭސް ސްޕްރޭ ކުރުމުން އެއިގެ މާބޮޑު ފައިދާއެއް ނުކޮށް ބޭސް ދޮވެވިގެންދާތީ ކަމަށް ސިޓީ ކައުންސިލުން ހާމަކުރެއްވިއެވެ.\nހުވަނި ގިނަވެ އާންމުންނަށް ދަތިވާތީވެ ސިޓީ ކައުންސިލް ގެ ފަރާތުން ހުވަންޔަށް ބޭސްޖެހުމުގެ މަސައްކަތް ކުރިޔަށް ގެންދާ ވާހަކަ ދަންނަވަމެވެ. އަދި ހުވަނީގެ އުނދަގޫ ދިމާވާނަމަ އެކަން ސިޓީ ކައުންސިިލްގެ ނަމްބަރު 7315001 އަށް ރިޕޯޓްކޮށް ދެއްވުނެ އެދެމެވެ. ބޭސް ޖެހުމުގެ މަސައްކަތް ކުރަނީ އެއްޓީމުން ކަމަސްވާތީ ގުޅާތަނުން ވަގުތުނ އެތަނަކަސ ްނުދެވިދާނެކަމަށެވެ. ނަމަވެސް ނަން ނޯޓުކުރެވޭ ގޭތަކަށް ސިޓީ ކައުންސިލްގެ ޓީމުން ދާނަކަމުގެ ޔަގީންކަން ޑިރެކްޓާ އަހުމަދު މުހައްމަދު (މީނާޒް) ދެއްވިއެވެ.\nގުޅުންހުރި މައުލޫތައް:ހުވަނީގެ އުނދަގޫ\nހުވަނި ކޮންޓްރޯލް ކުރުމަށް ބޭސް ޖަހަން ފަށައިފި\nހުވަނި ނުވަތަ ހޫފާނިން ސަލާމަތްކަން ހޯދުން


ހޮނިހިރު ،4 އޭޕްރިލް 2020 / 15:50\nމަސްތުވާތަކެއްޗާ ދެކޮޅަށް ފުލުހުން ކުރަމުންދާ މަސައްކަތްތަކުގެ ތެރެއިން ހދ. ކުޅުދުއްފުށި ޕޮލިސް ސްޓޭޝަނާއި ފުލުހުންގެ އިންޓެލިޖެންސް ގުޅިގެން ހިންގި އޮޕަރޭޝަނެއްގައި، ކުޅުދުއްފުށިން މީހަކު މަސްތުވާތަކެއްޗާއެކު ހައްޔަރުކޮށްފިއެވެ.\nކުޅުދުއްފުށީގައި މީހަކު މަސްތުވާތަކެތި ގެންގުޅޭ ކަމަށް ފުލުހުންގެ އިންޓެލިޖެންސަށް ލިބުނު މަޢުލޫމާތަކާ ގުޅިގެން ހިންގި އެ އޮޕަރޭޝަންގައި ހައްޔަރުކޮށްފައިވަނީ 27 އަހަރުގެ ދިވެހި ފިރިހެނެކެވެ.\nމި އެޕްރީލް މަހުގެ3ވަނަ ދުވަހުގެ ރޭ ހިންގި އެ އޮޕަރޭޝަނުގައި، ކުޅުދުއްފުށި ބަނދަރު ސަރަހައްދުން އެނާ ހައްޔަރުކޮށް ބަލައި ފާސްކުރިއިރު މަސްތުވާތަކެތި ކަމަށް ބެލެވޭ އެއްޗެއްހުރި ރަބަރު ޕެކެޓަކާއި، މަސްތުވާތަކެތި ކަމަށް ބެލެވެ އެއްޗެއްހުރި ފަސް ސެލޯފިންކޮޅު ފެނިފައިވެއެވެ.\nމި މައްސަލައިގައި ހައްޔަރުކޮށްފައިވާ މީހާގެ ބަންދާމެދު ގޮތެއް ނިންމުމަށް ކުޅުދުއްފުށި މެޖިސްޓްރޭޓް ކޯޓަށް ހާޒިރުކުރުމުން، މިނިސްޓްރީ އޮފް ހޯމްއެފެއާޒުން ކަނޑައަޅާ ތަނެއްގައި ބަންދުގައި ބެހެއްޓުމަށް 10 ދުވަހުގެ މުއްދަތު ދީފައިވެއެވެ.\nބަނގުރާ ކެއްކުމަށް ބޭނުންކުރާ ކަމަށް ބެލެވޭ ތަކެއްޗާއެކު ނޮޅިވަރަންފަރުން ހަތަރު މީހަކު ހައްޔަރުކޮށްފި ހޮނިހިރު ،9 މެއި 2020


Kureege reethee ge raanee eh lockdown aa hilaafuvumun hayyaru koffi\nކުރީގެ ރީތީގެ ރާނީއެއް ލޮކްޑައުންއާ ހިލާފުވުމުން ހައްޔަރު ކޮށްފި\n13 މޭ 2020 - 20:13:43\nފިލިޕީންސްގެ ރީތީގެ ރާނީއަކު ލޮކްޑައުންއާ ހިލާފުވުމުން ހައްޔަރު ކޮށްފައިވާ ކަމަށް ބޭރުގެ ނޫސްތަކުން ރިޕޯޓު ކޮށްފި އެވެ.\nފިލިޕީންސްގެ ރީތީގެ ރާނީ މާރިއާ ގިގަންތޭ އާއި އޭނާގެ ލޯބިވެރިޔާ ލޮކްޑައުންއާ ހިލާފުވެ ގޮނޑުދޮށަށް ގޮސް މޫދަށް އެރި އުޅެނިކޮށް ފިލިޕީންސް ކޭބޫ ސިޓީގެ ފުލުހުން ހައްޔަރު ކޮށްފައިވާ ކަމަށް ރިޕޯޓްތައް ބުނެ އެވެ.\nކޭބޫގެ ފުލުހުން ރިޕޯޓު ކޮށްފައިވާ ގޮތުގައި 26 އަހަރުގެ މަރީއާ އާއި އޭނާގެ 25 އަހަރުގެ ލޯބިވެރިޔާ، ހެވިއާ ފިލޯސާ ކޭސްޓްރޯ ހައްޔަރު ކޮށްފައިވަނީ ކޭބޫގެ މޯލްބޯލް އަވަށުގެ ގޮނޑުދޮށަށް ގޮސް މޫދަށް އެރި އުޅެނިކޮށެވެ.\nމިހާރު ފެތުރެމުންދާ ކޮވިޑް-19 ވައިރަސް ކޮންޓްރޯލް ކުރުމުގެ ގޮތުން ކޭބޫ ސިޓީ ވެސް އޮތީ ލޮކްޑައުނެއްގަ އެވެ. އެގޮތުން، ޒަރޫރީ ބޭނުމެއްގައި ނޫނީ ބޭރަށް ދިއުމާއި، މޫދަށް ގޮސް އުޅުން އެ ސިޓީ އިން ވަނީ މަނާ ކޮށްފަ އެވެ.\nމަރީއާ އަދި ހެވިއާ ކޭބޫ ސިޓީ އިން މޯލްބޯލް ޓައުން އަށް ގޮސްފައި ވަނީ އެހީ އަށް ފޯރުކޮށްދޭ އެއްޗެހި ހިފައިގެން އެ އެއްޗެހި ބެހުމުގެ ނަމުގައި ކަމަށް ވެސް ފުލުހުންނާ ހަވާލާދީ ނޫސްތަކުން ބުނެ އެވެ.\nއައްޑޫ ސިޓީ މަރަދޫ ސިއްހީ މަރުކަޒު ބަންދުކޮށްފި\nހޯމް ކަރަންޓީނުގައި ހުރި މީހަކު ދުވާފަރުން މަރުވެއްޖެ\nމިއަދު 123 ކޭސް ޕޮޒިޓިވް\nތ. ކިނބިދޫ އަނެއްކާވެސް މޮނީޓަރިންނަށް\nއަލިފާން ރޯކުރިކަމުގެ ޒިންމާ ޕީކޭކޭ އިން ނަގައިފި\nރައީސް ނަޝީދަށް ދިން ހަމަލާ އިސްލާމްދީނާ ގުޅުމެއް ނެތް


vnews - Anna aharu 122 course akun 5315 kudinnah jaaga libeyne: MNU\nއަންނަ އަހަރު 122 ކޯހަކުން 5315 ކުދިންނަށް ޖާގަ ލިބޭނެ: އެމްއެންޔޫ\nގައުމީ ޔުނިވާސިޓީން އަންނަ އަހަރު ހިންގުމަށް ހަމަޖެހިފައިވާ ކޯސްތަށް އިއުލާންކުރުމަށް މިއަދު ބޭއްވި ރަސްމިއްޔާތުގެ ތެރެއިން -- ފޮޓޯ : ޓުވިޓާ\nމޯލްޑިވްސް ނެޝަނަލް ޔުނިވަސިޓީ (އެމްއެންޔޫ)އިން އަންނަ އަހަރު ފެށުމަށް ހަމަޖެހިފައިވާ ކޯސްތަށް އިއުލާންކޮށްފި އެވެ.\nއެމްއެންޔޫ އިން ބުނީ އަންނަ އަހަރު އެ ޔުނިވާސިޓީން 122 ކޯހެއް ހިންގުމަށް ހަމަޖައްސާ އެކަމަށް ތައްޔާރުވެފައިވާ ކަމަށެވެ.\nއެމްއެންޔޫގައި މިކަމަށްޓަކައި މިއަދު ބޭއްވި ރަސްމިއްޔާތެއްގައި ޑެޕިއުޓީ ވައިސް ޗާންސެލާ އައިޝަތު ޝާހީން ވިދާޅުވީ މާލެ އާއި ހދ. ކުޅުދުއްފުއްޓާއި ލ. ގަމާއި ގދ. ތިނަދޫ އާއި އައްޑޫ ސީޓީގައިވާ ޔުނިވާސިޓީގެ ކެމްޕަސްތަކާއި ރާއްޖޭގެ އެކި ހިސާބުތަކުގައި ހިންގަމުންދާ އައުޓްރީޗް ސެންޓަރުތަކުން 5315 ކުދިންނަށް ޖާގަ ދިނުމަށް ހަމަޖެހިފައިވާ ކަމަށެވެ.\nއެމްއެންޔޫއިން ހުޅުވާލާފައިވާ ކޯސްތަކުގެ ތޭރޭގައި ޖާނަލިޒަމް، ޕޮލިޓިކަލް ސައިންސް، އިސްލާމިކް ސްޓަޑީޒް، ޓީޗިން، އިންޖިނިއަރިން، މާކެޓިން މެނޭޖްމަންޓް، އާކިޓެކްޗާ، އިންޓީރިއާޑިޒައިން، ސޯޝަލް ޕޮލިސީ، ސޯޝަލް ޕޮލިސީ، ބިޒްނަސް މެނޭޖްމަންޓް، ފާމަސީ، ނާސިން، ޕްރައިމަރީ ހެލްތުކެއާ އަދި ފައިނޭންސް ހިމެނެ އެވެ.\nއަންނަ އަހަރު ފެށުމަށް ހަމަޖެހިފައިވާ ކޯސްތަކުގެ ތެރޭގައި ފައުންޑޭޝަން ލެވަލް 2، ސެޓްފިކެޓް ލެވަލް 3، އެޑްވާންސް ސެޓްފިކެޓް، ޑިޕްލޮމާ، ބެޗަލާސް ޑިގްރީ އަދި މާސްޓާސް ލެވަލްގެ ކޯސްތައް ހިމެނޭ ކަމަށް އެމްއެންޔޫ އިން ބުނެ އެވެ.\nމީގެ އިތުރުން އަންނަ އަހަރު ކުރިއަށް ގެންދިއުމަށް ހަމަޖެހިފައިވާ ކޯސްތަކުގައި 14 މާސްޓަސް ކޯހަކަށް 430 ޖާގަ ދޭން ނިންމާފައިވާއިރު އަންޑްގްރެޖުއޭޓްގ ލެވަލްގެ 66 ކޯހަކުން 2045 ޖާގަ ހުޅުވާލާފައިވާ ކަމަށް އެމްއެންޔޫއިން ބުނެ އެވެ. އަދި ފައުންޑޭޝަން ލެވަލްގެ 395 ޖާގައާއި، ސެޓްފިކެޓް 3،4އަދި އެޑްވާންސް ސެޓްފިކެޓް ލެވަލްގެ 1455 ޖާގަ އާއި ޑިޕްލޮމާ އަދި އެޑްވާންސް ލެވަލްގެ 580 ޖާގަ އަންނަ ހިމެނޭ ކަމަށްވެސް އެމްއެންޔޫ އިން ބުނެ އެވެ.\nއެމްއެންޔޫއިން އިތުރަށް ބުނީ ޝަރުތު ހަމަވާ ކުދިން ކޯސްތަކަށް ހޮވާނީ ކޯސްތަކަށް ވަނުމަށް އެދި ޔުނިވަސިޓީއަށް ފޯމް ފޮނުވާ ކުދިންގެ ތަރުތީބުން ޝަރުތު ހަމަވާ ކުދިން ކަމަށެވެ. އަދި ކޯސްތަކާއި ބެހޭ އިތުރު މައުލޫމާތު އެމްއެންޔޫގެ ވެބްސައިޓުންނާއި ފޭސްބުކް ޕޭޖުން ލިބެމުންދާނެ ކަމަށްވެސް އެމްއެންޔޫއިން ވަނީ ބުނެފަ އެވެ.


Pickford dheyne adhabeh neh\nޕިކްފޯޑަށް ދޭނެ އަދަބެތް ނެތް\nވެންޑައިކަށް ޕިކްފޯޑް ކުރި ޗެލެންޖް\nމިދިޔަ ހޮނިހިރު ދުވަހު ކުޅުނު މާސީ ސައިޑް ޑާބީގައި އެވަޓަންގެ ކީޕަރު ޖޯޑަން ޕިކްފޯޑް، ލިވަޕޫލްގެ ޑިފެންޑަރު ވާޖިލް ވެންޑައިކަށް ކުރި ޗެލެންޖުގައި ޕިކްފޯޑަށް އަދަބު ނުދޭން ނިންމާފައިވާކަން ހާމަ ވެއްޖެ އެވެ.\nމެޗުގެ ފުރަތަމަ ހާފުގައި، އެވަޓަންގެ ޕެނަލްޓީ އޭރިއާ ތެރެއިން ވެންޑައިކް ވަނީ ބޯޅައަށް މަސައްކަތް ކޮށްފަ އެވެ. އޭނާ ހުއްޓުވަން ގޯލް ދޫކޮށް ކުރިއަށް ނުކުތީ ޕިކްފޯޑެވެ. ޕިކްފޯޑް ކުރި ޗެލެންޖުގައި ވެންޑައިކަށް އަނިޔާވި އެވެ. އަދި މެޗު ކުރިއަށް ނުގެންދެވި އޭނާ ބަދަލު ކުރި އެވެ.\nފަހުން ހެދި ޓެސްޓްތަކުން އެނގުނީ، ވެންޑައިކްގެ ކަކުލުގެ ލިގަމެންޓް އެކީ ހަލާކުވެފައިވާ ކަމަށެވެ. އެކަމުން ރިކަވާ ވުމަށް އޮޕަރޭޝަން ކުރަން ޖެހޭނެ އެވެ. އެ އޮޕަރޭޝަނަށް ފަހު ރިހެބިލްޓޭޝަނަށް ހޭދަވާނެ ވަގުތާއެކު ސީޒަންގެ ބޮޑު ބައެއް ވެންޑައިކަށް ގެއްލޭނެ އެވެ.\nވެންޑައިކަށް ޕިކްފޯޑް ކުރި ޗެލެންޖު ވީއޭއާރް މެދުވެރިކޮށް ބެލުމަށް ފަހު އެ މެޗުގެ ރެފްރީ މައިކަލް އޮލިވާ ނިންމީ ޕިކްފޯޑަށް ފިޔަވަޅު އަޅަންޖެހޭ ހަލަތެއް އަދި ޕެނަލްޓީ ދޭން ޖެހޭ ހާލަތެއް ވެސް ނެތް ކަމަށެވެ. އެ މެޗުގައި ވީއޭއާރުން ނިންމި ނިންމުންތައް އަލުން ބަލައި ދިނުމަށް ލިވަޕޫލުން ވަނީ ހުށަހަޅާފަ އެވެ. އޭގެ ތެރޭގައި ވެންޑައިކަށް ޕިކްފޯޑް ކުރި ޗެލެންޖާ ގުޅިގެން ވީއޭއާރުން މެދުވެރިކޮށް ނިންމި ނިންމުން ވެސް ހިމެނެ އެވެ.\nފިޔަވަޅު އެޅުމުގައި އިނގިރޭސި އެފްއޭ އިން ނިންމާނީ، މެޗުގައި ރެފްރީ އާއި ވީއޭއާރަށް ފާހަގަ ނުވި މައްސަލަތެކެވެ. އެހެން ވެއްޖެނަމަ ޕިކްފޯޑްގެ މައްސަލައެއް ނާންނާނެ އެވެ.\nލިވަޕޫލަށް އެ މެޗުގައި ޕެނަލްޓީއެއް ނުދިނީ އެ ބޯޅައަށް މަސައްކަތް ކުރިއިރު ވެންޑައިކްގެ ހަޑިގަނޑުގެ އެއްބައި އޮފްސައިޑް ވެފައިވުމުންނެވެ.\nލެސްޓާ ބަލިކޮށް ކްލޮޕްގެ ލިވަޕޫލަށް ރެކޯޑެއް\nލީގް ޝެޑިއުލް އޮތް ގޮތުން ކްލޮޕްގެ ކަންބޮޑުވުން


ޗެލްސީގެ ކޯޗުކަމަށް ޓުޗެލް ހަމަޖައްސައިފި\nޢަލީ ޝަހީމް 27 ޖެނުއަރީ 2021 1 މަސް\nފްރޭންކް ލަމްޕާޑް ވަކިކުރުމުން ހުސްވެފައިވާ ޗެލްސީގެ ކޯޗުކަމުގެ މަގާމަށް ޕީއެސްޖީ އަށް ކުރިން އިރުޝާދުދިން ތޯމަސް ޓުޗެލް ހަމަޖައްސައިފި އެވެ.\nޓުޗެލް ޗެލްސީގެ ކޯޗުކަމާ ހަވާލުވިކަން އެ ކްލަބުން ހާމަކުރީ މިރެ އެވެ. ޗެލްސީން ޓުޗެލްއާ އެކު ހެދީ 18 މަސްދުވަހުގެ އެއްބަސްވުމެކެވެ. އެކަމަކު ނަތީޖާތަކަށް ބަލައި މުއްދަތު އިތުރުކުރެވޭ ގޮތަށް އެއްބަސްވުމުގައި ވަނީ ހިމަނައިފަ އެވެ.\n“އަހަރެންގެ އާ ޓީމާ ބައްދަލުވެ ދުނިޔޭގެ އެންމެ ޝައުގުވެރި ލީގުގައި ވާދަކުރުމަށް އަހަރެން މިހުރީ ކެތްމަދުވެފައި. ޗެލްސީގެ އާއިލާއާ ގުޅުމަކީ އަހަރެންނަށް ލިބުނު ބޮޑު އުފަލެއް” ޖަރުމަނަށް އުފަން 47 އަހަރުގެ ކޯޗު މަގާމާ ހަވާލުވުމަށް ފަހު ބުންޏެވެ.\nމިދިޔަ ހޯމަ ދުވަހު ޗެލްސީން ލަމްޕާޑް މަގާމުން ވަކިކުރީ ފަހަކަށް އައިސް އެޓީމުގެ ފޯމު ވަރަށް ބޮޑަށް ދަށްވެ ލީގުގެ ގަދަ ހަތަރަކުން ވެސް ޓީމު ކައްސާލުމުންނެވެ. ލަމްޕާޑްގެ ކޯޗުކަމުގައި އެންމެ ފަހުން ލީގުގައި ކުޅުނު އަށް މެޗުގެ ތެރެއިން ފަސް މެޗުން ވަނީ ބަލިވެފަ އެވެ. ޓުޗެލް ބުނީ ލަމްޕާޑް ޗެލްސީ އަށް ދޫކުރި ލެގަސީ އަށް އަބަދުވެސް އިހުތިރާމްކުރާނެ ކަމަށެވެ. ޓުޗެލް އަކީ 2003 ވަނަ އަހަރު ރަޝިއާގެ ބިލިއަނަރު ރޯމަން އަބްރަމޮވިޗް ޗެލްސީ ގަތްފަހުން އެ ކްލަބުގެ ފުލްޓައިމް ކޯޗުކަމާ ހަވާލުވި 11 ވަނަ ކޯޗެވެ.\nޓުޗެލް 2007 ވަނަ އަހަރު ކޯޗިން ކެރިއަރު ފެށީ ޖަރުމަނުގެ އޯގްސްބާގް އިންނެވެ. އެ ކްލަބުގައި ސީޒަނެއް ހޭދަކުރުމަށް ފަހު ޓުޗެލް ބަދަލުވީ ޖަރުމަނު ލީގަށް އަލަށް ކޮލިފައިވި މެއިންޒް އަށެވެ. 10-2009 ވަނަ ސީޒަނުގައި މެއިންޒަށް ޖަރުމަނުގެ ލީގުގެ ނުވަ ވަނަ ހޯދައިދިންއިރު އެ ކްލަބަށް ކޯޗުކޮށްދިން 183 މެޗުގެ ތެރެއިން 72 މެޗުން މޮޅުވި އެވެ. މެއިންޒް ދޫކޮށްލުމަށް ފަހު ޓުޗެލް 2015 ވަނަ އަހަރު ހަވާލުވީ ބޮރޫޝިއާ ޑޯޓްމަންޑާ އެވެ. އެޓީމަށް 17-2016 ވަނަ ސީޒަނުގެ ޖަރުމަނު ކަޕް ކާމިޔާބުކޮށްދިންއިރު މިހާރުގެ މަޝްހޫރު ކުޅުންތެރިންގެ ތެރެއިން ބާސެލޯނާގެ އޮސްމާން ޑެމްބެލޭ އާއި ޗެލްސީގެ ކްރިސްޓިއަން ޕުލިސިޗް އަދި އާސެނަލްގެ ޕިއޭ-އެމެރިކް އޮބާމިޔަން އަކީ ޓުޗެލްގެ ކޯޗުކަމުގައި ޑޯޓްމަންޑުގައި ފާހަގަކޮށްލެވުނު ކުޅުންތެރިންނެވެ.\nޑޯޓްމަންޑްގައި ހުރެފައި ޓުޗެލް 2018 ވަނަ އަހަރު ހަވާލުވީ ޕީއެސްޖީގެ ކޯޗުކަމާ އެވެ. އެ ކްލަބަށް ދެ އަހަރާއި ބައިގެ މުއްދަތަކަށް އިރުޝާދުދިނުމަށް ފަހު ކްލަބުން ޓުޗެލްގެ އެއްބަސްވުން އުވާލީ މި މަހުގެ ކުރީކޮޅު އެވެ. ޕީއެސްޖީ އަށް ފްރެންޗް ލީގުގެ ޗެމްޕިއަންކަން ދެ ސީޒަނުގައި ހޯދައިދިންއިރު ޓުޗެލް ވަނީ އެ ކްލަބަށް ފްރެންޗް ކަޕާއި ފްރެންޗް ލީގު ކަޕް ވެސް ކާމިޔާބުކޮށްދީފަ އެވެ. މީގެ އިތުރުން ޓުޗެލް ވަނީ މިދިޔަ ސީޒަނުގެ ޔޫއެފާ ޗެމްޕިއަންސް ލީގުގެ ފައިނަލަށް ޕީއެސްޖީ ގެންގޮސްދީފަ އެވެ. އެކަމަކު ފައިނަލުގައި ބަޔާން މިއުނިކް އަތުން އެޓީމު ވަނީ 1-0 އިން ބަލިވެފަ އެވެ.\nޕީއެސްޖީ އަށް ކޯޗުކޮށްދިން 127 މެޗުގެ ތެރެއިން 95 މެޗުން އެޓީމު މޮޅުވިއިރު މިއީ މޮޅުވުމުގެ 75.6 އިންސައްތަ އެވެ. މިއާއެކު ޓުޗެލް ވެފައިވަނީ ފްރެންޗް ލީގުގެ ތާރީހުގައި މޮޅުވުމުގެ އެންމެ މަތީ ޕަސެންޓޭޖްގެ ރެކޯޑް އޮތް ކޯޗަށެވެ.\nޖިރޫޑް މޮޅު ގޯލެއް ޖަހައި ޗެލްސީ އުފާކޮށްދީފި


SunOnline: Nahula hadhanee dhogu, council ge masakkathah huras alhaathee Fiyavalhu vaanee alhaafai: Adhurey\nނަހުލާ ހަދަނީ ދޮގު، ކައުންސިލްގެ މަސައްކަތަށް ހުރަސް އަޅާތީ ފިޔަވަޅު ވާނީ އަޅާފައި: އަދުރޭ\nމުޙައްމަދު ނާއިލް ހަފީޒް 27 Sep 2021, 20:52\nޖޫން 25، 2020: އިދިކޮޅު ޕްރޮގްރެސިވް ކޮންގްރެސް ކޯލިޝަން ހިންގެވުމާ ހަވާލުވެ ހުންނެވި އަބްދުއްރަހީމް އަބްދުﷲ (އަދުރޭ) -- ސަން ފޮޓޯ/ ފަޔާޒު މޫސާ\nމާލޭ ސިޓީ ކައުންސިލްގެ ވިލިމާލެ ދާއިރާގެ ކައުންސިލަރު ނަހުލާ އަލީ ޕީޕީއެމްގެ ހަރަކާތަތްތަކުން ހަ މަސް ދުވަހުގެ މުއްދަތަކަށް ސަސްޕެންޑުކޮށްފައިވާ ވާހަކައަކީ ދޮގެއްކަމަަށް ބުނެ، ނަހުލާ އިދިކޮޅު ޕްރޮގްރެސިވް ކޮންގްރެސް ކޯލިޝަން ހިންގެވުމާ ހަވާލުވެ ހުންނެވި އަބްދުއްރަހީމް އަބްދުﷲ (އަދުރޭ) އާ ހަވާލާދީ ދެެއްކެވި ވާހަކަ އޭނާ ދޮގުކުރައްވައިފިއެވެ.\nނަހުލާއާ މެދު ފިޔަވަޅު އަޅާފައިނުވާ ކަމަށް އަދުރޭ ވިދާޅުވިކަމަށް ބުނެ ނަހުލާ މިރޭ ވަނީ ބަޔާނެއް ނެރެފައެވެ.\nނަހުލާ ނެރުއްވި ބަޔާނާ ގުޅޭގޮތުން އަދުރޭ "ސަން"އަށް ވިދާޅުވީ ނަހުލާގެ ބަޔާނުގައި އަދުރޭއާ ހަވާލާދީ ދައްކަވާފައި ހުރި ހުރިހާ ވާހަކަތަކަކީ ދޮގެއްކަމަށެވެ.\n"އަޅުގަނޑު ވަރަށް ސާފުކޮށް ނަހުލާގާތު ދެންނެވިން ފިޔަވަޅު އަޅާފައޭ ވާނީ. އެ ބަޔާނުގައި ދައްކާފައިހުރި ވާހަކަތަކަކީ ކަނޑައެޅިގެން ދޮގެއް،" އަދުރޭ ވިދާޅުވިއެވެ.\nނަހުލާއާ މެދު ޕީޕީއެމްގެ ސުލޫކީ ކޮމިޓީން ފިޔަވަޅު އަޅާފައިވަނީ، ޕީޕީއެމްގެ ކައުންސިލަރެއްގެ ގޮތުގައި ހުރެ މާލޭ ސިޓީ ކައުންސިލްގެ މަސައްކަތްތަކަށް ހުރަސް އަޅާކަމުގެ ތުހުމަތުގައެވެ.\nއެގޮތުން އެ ކޮމިޓީގެ ނައިބު މުގައްރިރު މުހައްމަދު ރަފީގް އަހްސަން "ސަން"އަށް ވިދާޅުވީ ނަހުލާއާ މެދު ފިޔަވަޅު އެޅީ މާލޭ ސިޓީ ކައުންސިލްގެ މޭޔަރު ޑރ. މުހައްމަދު މުއިއްޒު އިސްނަންގަވައިގެން ކުރާ މަސައްކަތްތަކަށް ދަތިތަކެއް ކުރިމަތިވާނެހެން ނަހުލާގެ އަމަލުތައް ހުރުމުންކަމަށެވެ.\n"ފިޔަވަޅު އަޅަންޖެހޭ މިންވަރަށް ސާބިތުވީމަ ދެއްތޯ އަޅުގަނޑުމެން ފިޔަވަޅު އަޅާނީ. އެއީ އަސްލު ވެގެން ދިޔަ ގޮތަކީ. އޭގަ ހަމަ ބޮޑަށް ނަހުލާގެ ދާއިރާއަކީ ވިލިމާލެ ދާއިރާ ދެއްތޯ. ދާއިރާގެ ކަންތައްތަކުގައި ނަހުލާ އަމަލުކުރެއްވި ގޮތުންނާއި އެ މަސައްކަތް ދެން ނަހުލާ ބޭނުންވާ ގޮތަކަށް ނުކުރެވުނީމާ ދެން ޑރ. މުއިއްޒުއަށް ދަތިފުޅުވާކަހަލަ ގޮތަކަށް ކަންކަން ކުރެއްވިކަން އަޅުގަނޑުމެންނަށް އެނގިގެން ދިޔައީ،" ރަފީގް ވިދާޅުވިއެވެ.\nމި ސަސްޕެންޝަނުގެ ސަބަބުން ކުރިއަށް އޮތް ތިން އަހަރުގެ ތެރޭ އެ ޕާޓީގެ ތެރޭގައި ބާއްވާ އެއްވެސް އިންތިހާބެއްގައި ވާދަކުރުމަށް އޮތް ފުރުސަތު ނަހުލާއަށް ގެއްލޭނެއެވެ.\nއަދި ކުރިއަށް އޮތް ހަ މަސް ދުވަހު ޕާޓީގެ އެއްވެސް ރަސްމީ ޖަލްސާއެއްގައި ނުވަތަ އެއްވުމެއްގެ ޕޯޑިއަމްގައި ވާހަކަދެއްކުމުގެ ފުރުސަތު ވެސް ނަހުލާއަށް ވަނީ ގެއްލިފައެެވެ.\nމި މައްސަަލައާ ގުޅިގެގެން ޕީޕީއެމްގެ ތަރުޖަމާނު ހީނާ ވަލީދު ވިދާޅުވީ އެ ޕާޓީގެ ސުލޫކީ ކޮމިޓީގެ އެ ނިންމުން އިސްތިއުނާފުކުރުމުގެ ފުރުސަތު ނަހުލާއަށް ދިންކަމަށެވެ. އަދި މިހާރު ނަހުލާ އެ މައްސަލައިގެ ނިންމުން އިސްތިއުނާފުކުރުމަށް ހުށަހަޅާފައިވާކަމަށް ވެސް އޭނާ ވިދާޅުވިއެވެ.